
PREDGOVOR 


O dubino ljubavi, koju nitko ne može sagledati! Ističeš 
iz Srca Božjega; Njegova si bit. Jer Bog je ljubav. 

Tu svoju ljubav On dijeli nama, bijednim stvorenjima 
i to iz najveće ljubavi: »ex maxima caritate«. 

Taj božanski oganj hoće da se zapali i u našim srcima; 
da stvorenja posjeduju dio Stvoriteljeve biti. Koga jace 
zahvati taj oganj, više ga i pretvara u sebe — u ljubav, 
koja se ponovno razdaje drugima — braći. Sam Bog je 
razdaje preko čovjeka; širi u prostor tu Svoju vlastitost, 
koja je sama dobrota i milosrđe. 

On je i u srcu našega Oca Antića zapalio' velike »svit- 
njake« Svoje ljubavi. Preko njegova srca poklanjao ju je 
Svojoj djeci. 

»Od Njegove punine svi mi primismo «. 

I to njegovo veliko srce koje je svakoga grlilo, a koje 
bijaše odraz Očeva Srca — žarište božanske ljubavi — 
ižarivalo ju je iz sebe, ne mogavši je zadržati. Htio je 
njome ponovno ugrijati sva srca, zapaliti u njima svjetlo 
Božje milosti; uzdići ih k Bogu — jedinom našem cilju i 
svrsi. 



Htio ju je ponovno povratiti Izvoru iz kojega je 
potekla. 

»Da svi budu jedno, 
kao Ti, Oče, u meni 
i ja u Tebi. . .« 

Zato smo preko njegova srca oćutjeli što je Srce 
Očevo. Ono nam bijaše dokaz Njegove ljubavi prema nama. 

A bilo je 

puno dobrote i topline — 
kao sunce 

koje je grijalo svaku biljku, 
milovalo cvijet u dolinama; 
budilo na život smrznutu 
i umornu zemlju. 

Jednom riječju: Bio je pun DUHA LJUBAVI, koji je 
u njegovu srcu zapalio velika svjetla; preko njega rasipno 
dijelio Svoje darove. 

. . . Bila je veče prvog četvrtka u mjesecu. Svetotaj- 
stveni Isus bio je prisutan među nama, u koru. Zlatna 
monstranca blistala je na prijestolju — među mirisima naj¬ 
ljepšega cvijeća. Čitavu noć bdjeti ćemo pred Njim. Du¬ 
boko sam, pod crnom koprenom, prignula glavu. Pogled 
mi je pao na raskošan sag sa cvjetovima. Na njemu je 
stajao srebrni kadionik koji je sjao kao zrcalo, te su se u 
njemu jasno odražavali njegovi raznobojni cvjetovi. Po¬ 
mislih: Duša oca Antića bijaše kao čisto srebro. Zato je 
mogla odraziti krasotu Božju, da je drugima daruje. Da. 
bio je pun ljubavi zato što je njegova duša bila puna Boga 
koji je ljubav. Živio je u trajnom jedinstvu s Njime. »Bog 
moj — sve moje!« U taj izraz svoga Oca, serafa ljubavi, 
prelio je čitavo svoje biće. Njega je gledao u svemu; ljubio 
Ga u svemu. Radovao ga je taj divni svijet, koji je zrcalo 
Božje, odraz Njegov. Radovao se svemu što je On stvorio, 
što je poklonio Svojoj djeci. Jer je imao čisto djetinje srce 

koje se divilo ljepoti: 
zvjezdanim prostorima, 
oblaku bijelom — 
rosi, što se zrcalila kao suza . . . 


Želio je jedino da svi stvorovi ljube i hvale dobrog Stvo¬ 
ritelja; da cijene Njegove darove i da Ga njima hvale. 

Uzvraćao je ljubav — ljubavlju. A »biti ljubljen od 
Boga, povezan s Bogom, živjeti za Boga : to je blaženi život, 
to je blažena smrt.« (Sv. Ivan Marija Vianney) 

»Iz njega je — po riječima P. Kozelja, isusovca, zračio 
čisti, nepatvoreni evanđeoski duh, i njegove kreposti: dje¬ 
tinja jednostavnost, nehinjena poniznost i istinska dobrota 
neprisiljeno i snažno odražavale su se s njegova bića da 
svima bijaše jasno: »to nije neka mukom stečena discipli¬ 
niranost, nego nepatvoreni i spontani izljev nutrine, koja 
je sva prožeta Kristovim duhom.« 

Stoga njegovu pojavu i njegov duhovni lik ne možemo 
tumačiti nekim naučnim metodama; o njemu se može pisati 
spontano, iskreno, nadahnuto — s ljubavlju. 

Neka ponovni pogled na dobrog i nezaboravnog Oca 
probudi u našoj duši iskrenu želju da ga nasljedujemo u 
ovoj njegovoj ljubavi prema Bogu — za kojega je izgaralo 
njegovo srce kao čista žrtva paljenica i kojom je svjedočio 
da je ON —• LJUBAV —- iz koje se rađala ljubav prema 
bližnjemu, koji je slika Njegova. 

Samostan sv. Klare, 

Split, svibnja 1965. 







Vodi me, Svjetlosti 




NA OTOKU — U ZATONU 


Pučina se ljeskala kao srebro . . . Plave vode upijale 
su toplinu sunca i njegove zrake prodirale su u dubine 
mora gdje je snivao biser. Lađica je klizila mirnom površi¬ 
nom i čuo se laki udar vesala. Mlada žena nadvila se nad 
vode i motrila, sva začarana, ljepotu korala. 

Najednom potamni nebo. Oblaci se nagomilaše. Za- 
tutnji, a more se uzbiba. Trzaj prođe dušom i tijelom njezi¬ 
nim, i ona plaho gledaše svoga muža. 

— Toma, bojim se . . . Vidiš more? 

—■ Ne plaši se! Neće biti zla. 

Sijevne, a žena prekri oči rukama i sa strahom očeki¬ 
vaše udar groma. — Strah me . . . 

Ponovno zagrmi, a ona skoči i nesvijesno uhvati ruku 
snažnog čovjeka, kome su duboke brazde na licu svjedočile 
da mu život ne bijaše lagan. On je mirno motrio valove 
koji bivahu sve veći. 

— Ne boj se! Bog će nam pomoći. 

Ali nebo prekri crnina. Lađica podrhtavaše na valo¬ 
vima kao orahova ljuska. Težak pljusak udari ramena 
mlade žene koja pod svojim krilom smirivaše san čeda koje 
se još nije probudilo na život. Čovjek koji je sigurnim 
pogledom gledao prema obzorju i sam se potrese. Uhvati 

desnom rukom vrhove vesala a lijevom dohvati svoju kaba¬ 
nicu i prebaci je preko dvaju bića, nad čijom je sudbinom 
bdio. 

Valovi podizahu lađicu i spuštahu je. Nemir voda sve 
se više pojačavao. 

— Smiluj nam se Bože! Spasi nas! — vapila je žena, 
stisnuvši se uz pleća svoga druga, koji je sigurnim rukama 
držao vesla boreći se s valovljem. Mišice mu se napinjale, 
a pogled je tražio kopno. 

— U kanalu smo . . . Eno kapele sv. Ante . . . 

— Spasi nas, spasi nas! nemoćno je uzdisala žena, tiho 
jecajući. Novi val preli lađicu . . . Žena jauknu, a čovjek 
uzdrhtalim glasom zavapi — gledajući ukočeno prema ka¬ 
peli: 

»Sveti Ante, daj da dođemo sretno kući, pa ako mi 
žena rodi sina, dat ću mu ime Ante i dat ću ga za sve¬ 
ćenika!« 

I kao da je zadobio divovsku snagu, snažnije zamahnu 
veslima prema obali. More se počelo stišavati. Grmljavina 
presta. Obzorje bivaše jasnije. Cuo se tek tihi jecaj moli¬ 
tava ... I kada je lađica dohvatila kopno, žena se onesvi- 
ještena sruši u naručaj svoga muža. 


I zbilja: poslije ovog mučnog i teškog putovanja iz 
Šibenika za Prvić-Sepurine na istoimenom otoku, gdje je 
obitelj Antić imala svoju kućicu i siromašni posjed, porodi 
žena Tomina sina. Pošto bijaše slaba i boležljiva, a takvo 
je b|lo i čedo koje je darovala svjetlosti, pobojali su se 
smrti obojice. Željeli su odmah dijete krstiti, ali svećenik 
bijaše daleko. I jedna od onih dobrih žena, koje se nađu 
uz uzglavlje majke i čuju prvi plač djeteta, uzela je blago¬ 
slovljene vode i lijevajući je na glavu novorođenčeta izgo¬ 
varala je tajanstvene riječi. Da li je uistinu izgovorila: 
»Ante, ja te krstim u ime Oca i Sina i Duha Svetoga« — 
ne zna se. Kasnije će ovo dijete — kada se bude našlo pred 
velikim činom svećeničkog ređenja — biti primorano da 
samo obavi »krštenje željom«. 


Ipak majka — koja je darovala čedo Bogu — bila je u 
dnu srca sigurna da je njen mali Ante uistinu postao dijete 
Božje; da je duh Njegov prostrujio mladim bićem koje se 
nasmiješilo jutru kao cvijet koji se tek probudio . . . Uskrs¬ 
na su zvona nosila otokom radosnu vijest Kristova uskrs¬ 
nuća. Sve je disalo novim, svježim životom. Poslije duge 
zime sva se priroda ukrasila cvjetnom odjećom, poput za¬ 
ručnice koja se sprema na svadbu. 

— Toma — stišćući nemoćno ruku svoga supruga koji 
je klečao uz uzglavlje vjerne i pobožne družice svoga ži¬ 
vota —- šaptala je mati djeteta koje je uz nju snivalo . . . 
Toma, darovat ćemo ga Bogu . . . Sjećaš se onoga dana . . . 
Neka bude Njegov svećenik . . . Imat će bijelu odjeću . . . 
Sirit će svjetlost. . . 

I suza je zablistala od sreće u njenim zjenama, poput 
najljepšeg bisera. 


Poslije kratkog vremena mati se oporavila i pošla sa 
svojim čedom u Zaton, u kojemu bijaše njihovo stalno 
boravište. Pradjed maloga Ante, o kojemu pišem, doselio 
se iz Prvić-Šepurina u ovo mjesto. Tu je podigao siro¬ 
mašnu kućicu, i kao siromašni seljak — zarađujući nadnice 
kod bogatijih ljudi — prehranjivao je u znoju lica svojega 
svoju obitelj. A imao je — oženivši se sa 23 godine — četiri 
sina. Njegov sin Mate imao je opet tri sina; jedan od ovih 
— Toma, koji se borio s olujom, otac je našemu dječaku, 
koji se — prema ispunjenom zavjetu roditelja — zove 
Ante. Imao je još tri brata i pet sestara. 

Poslije smrti pradjedove, obitelj Antić stalno je ostala 
u Zatonu. U Šepurinama su zadržali svoju kućicu i tamo 
su gdjekada odlazili. Tako je naš mali Ante uglavnom u 
Zatonu proveo svoje djetinjstvo, motreći svojim pogledom 
nepreglednu morsku pučinu i plavo nebo. 

»Kuće šire obitelji Antić — piše dr Ante Živković, 
bratić fra Antin, čija je majka Šimaka bila sestra njegova 
oca — koja je danas brojna i ima oko dvanaest ognjišta, 
zauzimaju centralni položaj sela Zaton, i sa zapadne strane 
omeđuju seosku »Poljanu«, kojoj se sa južne strane nalazi 

crkva sv. Roka sa starim grobljem, sa sjevera bivša škola 
iz našeg djetinjstva sa zvonikom i javnom urom i nekojim 
seoskim kućama, a sa istočne strane more zatonskog za¬ 
ljeva, koji je sastavni dio fjorda ušća rijeke Krke, koji se 
po prirodnim ljepotama može mjeriti sa najljepšim sličnim 
krajevima svijeta . . .« 

Od rana djetinjstva zapažahu se na njemu neki po¬ 
sebni znaci: Uvijek miran, tih, povučen, ali ipak veseo i 
često nasmijana lica. Nekom neodoljivom snagom privlačio 
je svoje drugove, i u društvu onih koje je dobro poznavao 
očitovala bi se sva živost njegova južnjačkog temperamen¬ 
ta. Melanholik — kolerik. 

»Nije se družio — doslovno nabraja njegova nevjesta 
Duma, žena brata mu Ive —- ni s kim za koga nije znao da 
je dobar.« — Svaku sjenu grijeha instinktivno je izbjega¬ 
vao. »Nikada nije gledao u lice kojoj ženskoj. Već kao 
malen to je prakticirao. Ja bih rekla, kad bih došla ovdje 
u kuću, da on uopće ne zna kakva izgledam.« 

Njegova radost bili su — oltarići, koje je sam pravio. 
Našao bi sliku BI. Djevice i svu je cvijećem okitio. Od ja- 
senovih grančica, što se križaju, napravio bi raspela; »ro- 
kele« od konca stavljao bi za kandelire — dirljivo navada 
njegova nevjesta. »Tu bi se preko dana igrao, pjevao i 
molio.« Posebno u svibnju, kada su cvjetovi puni svježine 
i mirisa, donosio bi Mariji —- pred »svoj oltar« — koji 
poseban cvijet što bi ga izvukao ispod trnja, okrvavivši 
često svoje ruke . . . Mati bi ga našla kako pobožno moli 
i sva ga zadivljena promatrala. A on bi se smiješio. Dotr¬ 
čala bi braća i sestrice: »Igraj se s nama ... Da znaš, uhva¬ 
tili smo puno zelenih sjajnih hrušteva, što su bili na lipo- 
vom cvijetu; koncem smo im svezali noge . . .« sav zadihan 
saopćio bi stariji Marko svoju radost. 

— Znaš, Ante, oni njih vrte po zraku i kad rašire svoja 
krila da polete, povuku ih koncem za nožice. 

A Ante bi kleknuo pred svoj oltarić i prekrio lice ru¬ 
kama. I nije ga u tim časovima privlačila velika Poljana, 
pokrivena zelenom mekom tratinom, sa stablima dudova 
ispod kojih se širila hladovina, niti lipov cvijet. Mislio je 
na jadne hrušteve . . . 

Majka bi prekinula razgovor: »Pođite vi na igru, a 
njega pustite!« I braća i sestrice ponovno bi otrčali da 
nastave svoju igru sa hruštevima, a Ante bi ostajao uz svoj 
oltarić, moleći se. 

Mati bi se nadvila nad njega: »Ti nisi kao oni. . . Zbog 
tebe sam mnogo pretrpjela; ti si rođen u velikim bolima, 
zato od tebe mora biti nešto ljepše ... Ti ćeš biti — sve¬ 
ćenik.« 

I Ante je pred Marijinom slikom doznao za veliku 
tajnu. Pogledao je majku čistim, dubokim pogledom. Nje¬ 
zina meka ruka spustila mu se na glavu i milovala kosu. 
Suza je zatreperila u njegovim zjenama — i on se sav bla¬ 
žen naslonio na njezino srce. 


U danima ljeta, kada more postaje toplo kao zagrljaj 
majke, drugovi bi zvali Antu na kupanje. A on »nikada 
nije išao«. Ostajao bi uvijek kod kuće — uz svoj oltarić. 
Tek katkada, kada bi obala utihnula od ljudskih glasova, 
odlazio bi k moru. Osluškivao je tajanstveni glas daljina, 
koji ga je zvao. 


Na Poljani uvijek bijaše živo. Drugovi su zvali Antu 
na igru, ali on nije išao. »Sjećam se — navodi dr Živković, 
pratilac njegova djetinjstva —- nije bilo dječje skupine na 
poljani, koja se je smatrala »zločestom« i u kojoj se je 
znalo čuti i prostih seoskih riječi i izraza a da mene nije 
bilo u njoj. Ali se ne sjećam da je u takovoj skupini bio 
ikada (dijete) Ante Antić. 

Ali vrlo dobro se sjećam — nastavlja — i danas mi je 
živo u sjećanju kako smo se jedne ljetne večeri, nakon 
večere i nakon što je odzvonila »Zdravomarija«, te se svi 
morali naći u kući, našli nas dva bosi na poljani i počeli 
preko tratine utrkivati — tko će biti brži. Iznenadilo me je 
kako moj rođak Ante Antić brže trči i da ga ne mogu 
dostići. Učinili smo više okruga po poljani i onda smo se 
izgubili svaki svojoj kući, koje su bile dosta blizu.« 


Nije li ova trka simbolična slika njegove duše? On 
je upravo trčao stazom kreposti — vjerno surađujući s 
milostima Božjim — kako će nam pokazati stranice, koje 
otkrivaju puteve kojima ga je vodila blaga ruka Provid¬ 
nosti. 


Počela je škola. I Ante je prebacio preko ramena svoju 
torbicu i već u rano jutro, prije nego bi sunce radosno 
izronilo istokom, odlazio bi na svetu Misu. Cesto bi ga 
župnik našao pred vratima gdje čeka da se ona otvore. Sav 
radostan obukao bi odjeću ministranta i svako jutro sudje¬ 
lovao u svetoj Žrtvi. 

Kod kuće je marljivo učio. I opet bi ga braća i sestre 
salijetali da se igra s njima. On bi se samo smiješio: »Ja 
ću vam pomoći riješiti zadatke, a vi se igrajte.« Svi bi na 
to rado pristali, a Ante bi ostajao za stolom zamišljen. Da 
li će opet uhvatiti i svezati jadne hrušteve . . .? A oni bi 
htjeli da se otrgnu. Zašto su se dali uhvatiti? Lipov cvijet 
ih je privlačio. I Ante je stao razmišljati. . . Mene ne smije 
ništa privući... Ja moram biti slobodan ... Ja ću biti sve¬ 
ćenik. 

Glas majke trgnuo bi ga iz razmišljanja: »Ante, donesi 
drva . . .« 

I on bi uvijek radosno poslušao. I svi koji bi ga zamo¬ 
lili za kakvu uslugu nisu morali dugo čekati. »Nikada ni¬ 
kome nije rekao: — neću« (Duma). 

Otac bi u suton dolazio sav iscrpljen i umoran sa njiva, 
i Ante bi nastojao da ga nečim obraduje. Sjeo bi s njime 
pred kuću i svoje ruke skrio u njegove žuljeve dlanove. 

Sam bi želio da mu odnese ručak na njivu i ostajao s 
njime da mu pomogne. Mati bi došla da sakupi granja. 

I u tihi suton, kada bi se oglasio Zatonom Angelus, 
svih troje sklopili bi ruke i poput obitelji na Millet-ovu 
platnu — molili blagoslov neba. 

U tim časovima mati bi spominjala Anti da će biti 
svećenik — njezina velika radost. 

A on bi se zagledao u daljine. . . Tamo prema pučini, 
nad kojom su sjali rumeni odrazi posljednjega sunca što 
je utonulo u veliko more. 

ŠJEMENIŠTARAC 

Došlo je vrijeme da Ante pođe u sjemenište. Mati mu 
je brižno spremala svaki komad rublja koji će sobom no¬ 
siti. Braća i sestrice gledala su ga s udivljenjem. On je 
prema njima pokazivao još veću pažnju i ljubav. 

Osvanuo je i dan odlaska. Ante je toga jutra pošao 
ranije k crkvici svoga djetinjstva, primio Isusa u svoje 
srce i molio od svećenika blagoslov. Zatim se s majkom 
ukrcao na veliki brod, pozdravivši se prije s ocem, braćom 
i sestricama koje su za njim jecale. Posljednji put je svo¬ 
jim pogledom obuhvatio Zaton i otok na kom se rodio. 
Otišao je smiren jer je ćutio da ga Netko, vječan i neizmje¬ 
ran, vodi svojim putovima. 


Bio je presretan kada se našao u svetištu GOSPE 
SINJSKE, o kojoj je čuo još u svome Zatonu. Cesto je 
odlazio pred Njezinu sliku koju ukrašavahu mnogi dra¬ 
gulji i biserna zrnca i veliko srce. Motrio je Njen pogled, 
pun miline i dobrote i ćutio je da će ga Ona uvijek čuvati. 

Osobito se u mjesecu svibnju, pri koncu prvog razre¬ 
da, Njoj vruće molio za oca koji je teško bolovao. Iscrpljen 
od prekomjernog rada vidno je slabio, a uza to se i prehla¬ 
dio. Sve teže je disao. Svi su u kući ćutjeli da mu se pri- 
bližuje kraj. I Ante je, nakon ovakvih vijesti o ocu, odlazio 
često pred Svetohranište. Tu bi vruće molio Božansko Srce 
da bude blag prema onome kojega je toliko volio; da mu 
bude velika utjeha u zadnjim časovima. I svaki put kada 
bi primio u svoje srce bijelu Hostiju ostajao bi dugo smi¬ 
ren, znajući da će njegovu ocu biti najbolje kod dragoga 
Boga; da će mu sam Krist biti snaga i okrepa za veliki put 
prema vječnosti. 

I umirući — otac je pozvao svome ležaj u dječicu i 
majku. Oprostio se s njima, smiren u velikoj nadi da će 
ih ponovno vidjeti. A svojoj ženi je preporučio da ne za¬ 
boravi obećanje koje su dali svetome Anti u velikoj nevo¬ 
lji. Izdahnuo je u Gospodinu 18. VI 1906, kada je našemu 
dječaku bilo trinaest godina. 


Nakon smrti očeve mati je teškom mukom prehranji¬ 
vala svoju dječicu, jer su živjeli veoma siromašno. Najveća 
utjeha bila joj je pomisao da će njen sin postati svećenik. 
I davala joj snage da izdrži — samo da ga dovede oltaru 
Gospodnjem. 

Starješine su na Anti zapazile neku posebnu sabranost 
i pobožnost, kojom se odlikovao između ostalih, te su mu 
povjerile službu kadioničara. Evo što o tome piše njegov 
kolega, mp o. Karlo Nola: 

»Došao sam u Sinj, u sjemenište, početkom rujna go¬ 
dine 1906. Prva nedjelja donijela mi je veliki doživljaj i 
iznenađenje. Mi sjemeništarci koji smo onda živjeli u sta¬ 
rome sjemeništu prisustvovali smo redovito svetoj Misi u 
franjevačkoj župskoj crkvi Gospe Sinjske iza Velikog olta¬ 
ra .. . Zazvonilo zvono, a na koru zasviraše gromkim gla¬ 
som one stare Riegerove orgulje, koje sam ja tada prvi 
put u životu čuo. Iza toga izađoše tri podvornika pa tri 
svećenika. I ovo je prva sveta Misa u trojci. Od tih šest 
jedan mi je zapao u oči: kadioničar. Bio je normalna stasa, 
crvenkast i debeljuškast. Pomislio sam: kako je dobar i 
pobožan taj sjemeništarac koji je dobio tako odličnu službu 
da bude kadioničar. Kasnije sam doznao da se taj dječak 
zove: Ante Antić, iz Zatona kod Šibenika, i da je »drugaš« 
a ja tek »prvaš« . . I kasnije je on kao nekim privilegijem 
redovito vršio službu kadioničara na svečanim konventu- 
alnim Misama, nedjeljom i blagdanom.« 

Ante koji je od najranijega djetinjstva boravio uz svoj 
oltar, sada je posve privezao svoje srce uz Gospodina. A 
On mu je dao oćutjeti slatkoću molitve, boravka s Njim 
utamničenim. Često je preko dana neopažen odlazio u cr¬ 
kvu pred sliku Marijinu ili pred Svetohranište i tu je šutio 
i molio. Ipak je donio sobom svoju ćud, svoju vrelu krv, 
svoju narav koja se znala ispoljiti. Otac Karlo nastavlja: 

»Drugi moj dodir s njime nije bio tako pjesnički. On 
je bio u trećem razredu, a ja u drugom. Kao »trećaš« počeo 
je učiti grčki, pa je često preko odmora, na oboru, izgova¬ 
rao »en tais nikais«. To nisam razumio i činilo mi se malo 
smiješnim što on to toliko puta ponavlja. Jednoga dana ja 
mu se narugao ponavljajući dva, tri puta: »En tais nikais«. 
On to zapazio pa skočio k meni i dao mi zaušnicu. Nije me 

baš zaboljelo, ali nije bilo ni za šalu; jedan izljev njegove 
vruće šibenske krvi! Ja nisam reagirao, a kako ću kad je 
on »trećaš«, a i veći od mene!« 

Ipak nastavlja da je u ponašanju bio »dobar, pobožan 
i uzoran«. U učenju također veoma marljiv. 

Dragocjeni su podaci — utisci što nam ih o fra Anti 
daje o. Ante Jadrijević. Evo ih u cjelini: 

»Po školi sam bio mlađi od njega dvije godine. U sje¬ 
menište sam ušao u drugom razredu, koji je bio odijeljen 
od četvrtog razreda, pa sam se prvi put s njim susreo u tre¬ 
ćem razredu. 

Bilo je to na oboru nedaleko stepenica. Čitao sam 
jednu pripovijest od Kristofa Smidta, po svoj prilici Geno- 
vevu. On se približi, uze mi knjigu i ponudi se da će mi 
kazati kako treba čitati knjige. Treba vazda čitati, reče 
mi, promišljajući o svakoj izreci i svakoj riječi, zatim stade 
praktično pokazivati svoj način čitanja. Na me je učinio 
dubok utisak učenika koji nastoji pretočiti u se sve što 
štije. Shvatio sam da on ide više za duhovnim razmišlja¬ 
njem kod čitanja negoli za jezičnim i znanstvenim. 

Poseban utisak na me je učinila njegova pobožnost na 
molitvi. Za jednog duhovnog govora, koji je održao O. Pe¬ 
tar Bačić, duhovnik, ja sam sjedio pred O. Antom. On je 
bio u zadnjoj klupi. Za govora nisam bio pažljiv nego sam 
se nešto zabavljao. O. Ante me lijepo opomenu. Obazreo 
sam se i pogledao ga. Dok su svi drugi za govora sjedili, 
on je sam klečao sklopljenih ruku sabran u molitvi. 

Dubok je bio utisak na me njegovih pohoda Sveto- 
otajstvu. Dok su đaci iza objeda izlazili na obor na odmor, 
on bi pošao u kapelu i tu se molio. To je bilo nešto izvan¬ 
redna, jer u to doba nije bio običaj niti kod samih sveće¬ 
nika otići u crkvu na adoraciju. 

Posebno je djelovala na sve njegova pobožnost Gospi. 
U atriju je bio postavljen lijep i velik kip Imakulate. Svi 
bi se učenici prolazeći ispred njega naklonili glavom, no 
fra Ante bi sklopio ruke, okrenuo se sasvim Gospi i s naj¬ 
većom pobožnošću svaki put se naklonio. 

Još jedan je prizor na me djelovao iz fra Antina ži¬ 
vota. Bile su zavedene rane proljetne šetnje svih đaka u 
prirodu. Išlo se na livade, u polje ili u šume Lučana prije 


zore. Tako smo mogli promatrati krasne pojave zore i uži¬ 
vati miris cvijeća u šumama. Jednom smo tako otišli na 
izvor-Gorućice. Tu smo stali. Oca Antu ugledam na jednom 
grabu poviše izvora. On pjeva. Lice mu sja od zanosa i od 
uzbuđenja. Ne znam što je pjevao, ali sam shvatio iz nje¬ 
gova radosnog i milog izraza lica da ga je obuzela duhovna 
radost i da joj daje nevin odušak u pjesmi, pa mi je bilo 
žao kad mu je đak Matković nedaleko od mene grubo re¬ 
kao: »Sto si se tu raspjevao?!« 

Još sam zapazio da O. Petar Bačić posvećuje fra Anti 
posebnu pažnju i da fra Ante zalazi češće k njemu. Jednom 
sam unišao u duhovnikovu sobu. Njih su se dvojica ozbilj¬ 
no razgovarali. Prekinuše govor kad sam unišao, a kad 
sam izišao oni su nastavili. 

Koliko mi je poznato, duhovnik mu je darovao kasnije 
svoj kipić Bezgrešne, koji je fra Ante kao redovnik vazda 
držao na stolu pred sobom.« 


Iz svega ovoga jasno se vidi kako je fra Antina duša 
bila sva prožeta duhom Gospodnjim; kako ju je na pose¬ 
ban način On privlačio da je nalazila svoju radost samo 
u Bogu. 

Sve je duboko proživljavao i po prirodi, od djetinjstva, 
bio sklon razmišljanju, koje ga je vodilo kontemplaciji. 

Divan je i ganutljiv ovaj prizor kraj izvora! Tu se 
očituje njegova čista serafinska duša koja je uživala u 
ljepoti, diveći se djelima ruku Stvoriteljevih, i morala — 
poput oca Franje — dati oduška u radosnoj i zanosnoj 
pjesmi. 


Svakoga svibnja sjemeništarci su običavali podignuti 
u svojoj učinici poseban oltarić i tu su molili krunicu, lita¬ 
nije; pjevali Mariji pjesme, ili bi ih prefekt poveo u crkvu 
na pobožnost. Jednoga dana — bilo je to u četvrtom raz¬ 
redu gimnazije — pred oltarom Gospe Sinjske odzvanjali 
su zanosni zvuci pjesme: »Zdravo Djevo«. Jedan glas sve 
je nadvisivao svojom milozvučnošću. Bio je to glas našega 
Ante, koji je pjevao sav zanesen i preobražen, tako da je 

sam profesor fra Venceslav Bilušić, koji je svojim dubo¬ 
kim pogledom mistika prodirao u duše gojenaca, pred svi¬ 
ma to istaknuo s nekim posebnim značenjem. 

Od toga vremena Ante je postao sve povučeniji; sve 
sabraniji. Češće su ga viđali u crkvi. Tek bi ručak završio, 
a on se već uputio k vratima — na adoraciju. Ta Isus je 
osamljen. Treba i njega razveseliti! 

Postao je uzor svojim drugovima. Uvijek je sa svima 
razgovarao o duhovnim stvarima, o životima Svetaca, koje 
je posebno volio. 

Sve češće je odlazio svome duhovniku, plaho se obazi¬ 
rući da li ga tko gleda. Kao da je skrivao duboke i uzvišene 
tajne u sebi. 

Nije igrao s ostalima. Cesto je stajao po strani, sav 
zamišljen i uronjen u svijet nadnaravne stvarnosti. Odlazio 
je u sutone, kada rumene zrake svjetlosti prodiru kroz pro¬ 
zore svetišta i pr osipi ju se po žrtveniku, pred Marijin oltar. 
Klečao je sklopljenih ruku, a u duši mu je odzvanjao refren 
pjesme, koji je izvijao iz dubina svoga srca: 

»Primi čiste ljubavi nam žar!« 


U ovim srednjoškolskim danima fra Ante bijaše uto¬ 
nuo u svoju nutrinu. Uvijek sklon meditaciji, analiziranju 
— poput kakva psihologa i pedagoga. 

Rođak mu dr Ante Zivković donosi ovaj detalj: 

». . . Ja sam, naime, bio jedan od slabijih đaka iz gr¬ 
čkoga i teško sam se provlačio. Nakon jednog semestra, 
sjećam se dobro, a bio sam prošao, zaustavio me je rođak 
Antić i upitao: 

»Jesi li prošao?« 

Mene je to pitanje iznenadilo i mora da sam izgledao 
uvrijeđen na to pitanje jer mu nisam ništa odgovorio, već 
ga u svom iznenađenju pogledao. Na to je on primijetio po 
prilici: »Vidiš, ta tvoja reakcija na moje pitanje više me 
veseli nego ne znam kako dobra ocjena i svjedodžba, jer 
vidim da ti ni u misli ne dozvoljavaš da bi mogao ne pro¬ 
ći.« -— Ja sam sada ostao usupnut nad tim kriterijem mo¬ 


jeg starijeg rođaka i shvaćanja navedene moje reakcije na 
njegov upit, koja je svojstvena zrelijim i starim pedagozi¬ 
ma, koji imaju posla sa mladeži.« 

I uočljivo je iz ovog primjera kako je fra Ante već 
tada dobro poznavao ljudsku psihu; ta to mu bijaše naj¬ 
draže znanje! 


Pred konac šestoga razreda Ante je počeo sve češće 
pobolijevati. Bljedilo njegova do tada rumenog lica oda¬ 
valo je da nosi sobom tešku bolest: TBC. I brat Lovre, kao 
jedna od sestara bili su sušićavi. Nije ni čudo kada su ži¬ 
vjeli tako siromašno i bili željni komada kruha. 

Postajao je iz dana u dan smireniji, tiši. Najčešće su 
ga viđali pred presv. Sakramentom. Ovdje se on najbolje 
osjećao. Nitko nije znao kakav ga umor pritišće; nitko nije 
shvaćao kako samo želi da se nasloni na Srce Njegovo i 
tako na njemu usne. 

Starješine su budnijim okom pazile na njega. Ta pri¬ 
bližava se vrijeme primanja u novicijat. A što će s njime? 
Već je Ante i čuo glasove sa strana da su Poglavari pro¬ 
tivni da stupi u Red. On je samo šutio. Stisnuo bi se uz 
Svetohranište. On ga neće pustiti; Majka ga neće ostaviti! 
Bogu je prikazan još prije rođenja; Njemu pripada! 

I starješine su — motreći ga tako smirena i sabrana 
— bile uvjerene da ga Duh Božji vodi, da ga ne smiju 
pustiti. A ako i umre mlad — neka umre među njima. 

I Ante, sa ostalim svojim drugovima, bijaše određen 
za Visovac. 

Prije odlaska na samotni otočić zamoliše đaci svoga 
prefekta da ih pusti malo na odmor u Zaostrog. Bi udovo¬ 
ljeno njihovoj molbi. I Antu su povukli sa sobom. On je 
uvijek bio pun dobrote i ljubavi prema svojim drugovima, 
ali je ostajao čedan, uzoran i šutljiv. Sjemeništarci nađoše 
negdje jedrenjak i kličući od radosti zamoliše oca gvardi¬ 
jana da ih pusti na pučinu. On im preporuči da se drže 
obale. I zaploviše za mirna vremena prema Hvaru. Jugo je 
njihalo plave vode i bijela jedra lagano su podrhtavala na 
vjetru. Ante je sjedio na pramcu i razmišljao. Kako je sla¬ 
dak zahvat Duha Svetoga kojemu se duša predala da je 
vodi... 

Ali naši sjemeništarci nisu dugo uživali u vožnji po 
pučini. Iznenada se nebo naoblači, more uznemiri a jaki 
vjetar svinu jedra. Brzo okrenuše jedrenjak prema obali. 
Ali ona bijaše daleko. Ante je molio, zazivajući imena 
Isusa i Marije. Snažne mišice Metoda pomagale su 
Jakovu iz Solina da sigurno upravlja jedrima. Brzo se pri¬ 
bližavahu samostanu koji stajaše uz more. Već je otac 
gvardijan stajao na obali raširenih ruku s ostalim redov¬ 
nicima, koji su vapili Gospodinu da ih spasi. I jedrenjak 
naglo rezaše valove. Najednom svi protrnuše: Pred njima 
je stajala, uz obalu, ogromna hrid, a jedrenjak je upravo 
plovio prema njoj. Ante zavapi k nebu. I nekim čudom 
jedrenjak se savi, mimoiđe hrid i zaustavi se na pličini. 
Radosni i burni pljesak prolomi se na obali. Đaci svi živi 
i zdravi iziđoše na kopno. Ali više nisu smjeli ni pomisliti 
na sličan izlet. 

Ante je toga dan dugo, dugo klečao pred Svetohrani- 
štem. Još više je zaželio samoću otoka, da se što uže sjedini 
sa svojim Bogom. 


VISOVAC 

Probijajući se kroz planinu brza Krka u radosnom 
slapu ruši se niz prodole; u pjenušavom i bijelom velu koji 
se ističe među tamnim ovoj em šuma. I kao da se umorila 
razbijajući se o kamene litice, pušta svojim vodama da se 
razliju u prostor i smire u blagoj dolini. I promatrajući je 
svatko bi rekao da je to jezero, čija površina sja kao bistro 
zrcalo. I na sredini ovih srebrnastih voda počiva maleni 
otočić, kao biser u školjci. Na njemu je samostan i crkva 
među stoljetnim stablima i čempresima, koji smireno sni¬ 
vaju o vječnosti. 

To je VISOVAC! 

Prvi i najstariji samostan provincije Presv. Otkupite¬ 
lja! Augustijanci su ga napustili od straha pred Turcima. 
Stjepan Zlatović u svome djelu »Franovci države Presv. 
Otkupitelja« (Zagreb, 1888, gl. 2, 2) navada da su se neki 
od Franjevaca — bježeći s pukom iz Bosne, pred Turcima, 
smjestili na obalama rijeke Krke, u ovom napuštenom sa¬ 
mostanu na otočiću i da je to bilo — prema Arhivnoj knjizi 
— god. 1445. Već od starih vremena otočić je poznat pod 
imenom Gospe od Milosti, jer su — po predaji — Njezinu 
sliku donijeli sobom Franjevci iz Sutješke u Bosni. U borbi 
s Turcima, osobito kod Klisa, pomogla je Gospa Visovačka 
(Majka od Milosti) svome narodu da pobijedi, kada se uka¬ 
zala u sjajnom oblaku . . . Od toga doba narod iz čitave 
sjeverne Dalmacije hrli na Njezin otok —- »Marijin otok«, 
noseći zavjetne darove, osobito 2. i 15. kolovoza, kada je 
glavno proštenje. Posebno je znamenit događaj u povijesti 
ovoga otoka kada je god. 1876. bila proslavljena tristogodi- 
šnjica posvećenja ovoga samostana Gospi. Tada se mnogo¬ 
brojno svećenstvo, sa svojim Biskupom, sabralo na otoku. 
U tihoj zvjezdanoj noći, u rasvijetljenim lađicama, a zvona 
kao da su se glasila iz jezerskih dubina, obavio se svečani 
ophod oko otoka. Sam Biskup je nosio Marijinu sliku, koju 
je onda okrunio. 

I mnogi vitezovi izabrali su ovo »Sveto Mjesto« za 
svoje posmrtno počivalište. 

Na ovom otoku, pod Marijinim okriljem, odgaja se 
mladi redovnički naraštaj. »Visovče na Krki zipko Sera¬ 
fina . . .« (fra G. Bujaš). I kad se spomene ime Visovac, 
svatko znade da je tu franjevački novicijat. A ljepšega 
mjesta kao da i ne može biti za ovo vrijeme kušnje i iz¬ 
gradnje budućih svećenika. Daleko od svake buke, ljud¬ 
skog pogleda i saobraćaja — na tihim vodama, u kojima 
se ogledaju smireni čempresi, duša se može predati razmi¬ 
šljanju. Ona je ovdje sama s Bogom koji joj progovara u 
dubokoj šutnji. 

»Povest ću dušu u samoću 
i tu ću progovoriti 
srcu njezinu (Ozej, 2, 16) 

Na ovo mjesto mira i pokoja došao je i naš Ante. Imao 
je još pet drugova, koji su — skupa s njime — na blagdan 
Rana sv. O. Franje, god. 1911. primili redovnički habit. 
Nemoguće je opisati radost ovog velikog događja u životu 
svakog redovnika. Tada ostavljajući svoje staro odijelo —■ 
simbolički svlačeći sa sebe »staroga čovjeka«, oblači se u 
novo ruho milosti. I dok su drugovi Antini promatrali — 
jedan kod drugoga — promjenu svoje vanjštine i katkada 
se nestašno smijući, on je stajao u kutu sakristije, uz Ra¬ 
spelo. Još mu je dušom odzvanjala formula koju je izgo¬ 
vorio : 

»Bože sačuvaj da se čim drugim hvalim 
osim križem Gospodina našega Isusa Krista, 
po kojemu je meni svijet razapet, 
a ja svijetu .« 

Svi su izašli . . . Ostao je sam sa svojim Bogom. I sag- 
nuvši duboko svoju glavu pred velikim Raspelom osluški¬ 
vao je otkucaje svoga srca: 

»Odsada neka mi ne dosađuje nitko 
jer ja nosim na svome tijelu rane 
moga Spasitelja .« 

I molio je svoga oca Franju da te rane ostanu uvijek 
sakrivene u njegovoj duši. 



26 


Visovac: FRANJEVAČKI SAMOSTAN 






Anti je prošla godina novicijata u iskorjenjivanju svo¬ 
jih mana, u odlučnoj borbi protiv svoga »ja«, u suprotsta¬ 
vljanju »požudi tijela, požudi očiju i oholosti života« (1 Iv, 
2, 16). Po prirodi bio je živ, ali malo pomalo bolest je raza¬ 
rala njegovo tijelo; postajao je sve tiši, povučeniji — umrt- 
veniji. S druge strane — vjerno se odazivao glasu milosti, 
koja ga je preobražavala. Unutarnje pobune tijela i duha 
bivale su sve slabije; Euharistijski Spasitelj obuhvatio je 
njegovo mlado biće i njegovo srce postajalo je sve sličnije 
Srcu Kristovu — poniznom i krotkom. 

Sam Duh Božji ga je učio i vodio ... I on je znao i 
spoznao da mu je najpotrebnija krepost — poniznost, i da 
sve sile i energije mora uložiti da samo nju steče. Znao je 
da je oholost izvor svega zla, da odbija sve Božje milosti, 
a poniznost ih prima kao mekana zemlja kišu. I on se uvi¬ 
jek, u svemu ponizivao. Nikada se nije tužio, jer mu je 
poniznost progovarala da nema na to pravo; da smo pred 
Bogom samo dužnici i prosjaci; nikada nije prigovarao, jer 
je znao da bi se svaki prigovor odnosio na Oca i Stvori¬ 
telja; nikada se nije uznemirivao, bunio radi nevolja koje 
trpi, jer ga je poniznost učila da nam sve — ma sve dolazi 
iz ruke Očeve, po Njegovoj volji ili pripuštenju. Zato je 
nastojao uvijek sačuvati unutarnji mir, sabranost duha. 
Zato je uvijek upravljao djetinji pogled put neba, gdje 
prebiva Otac zvijezda, Otac svjetlosti, dobrote i ljubavi. 
On je samo želio da bude Njegovo dobro, poslušno i poniz¬ 
no dijete, koje će primati i radost i bol iz Njegove ruke, 
kao dragocjen dar. 

A zato mu je i Njegov Duh otkrivao putove spoznaja 
i tajna . . . Vrijednost žrtve i patnje, ništetnost svega što 
nije Bog. A Njega je gledao u svemu. Osluškivao je Njegov 
disaj u buđenju cvjetova, u treperenju zvijezda, u podrh¬ 
tavanju valova plavog jezera. Osjetio je da je duh Očev 
— duh praštanja i milosrđa, duh dobrote i ljubavi. Zato 
ga je želio steći. Zato je znao da će jedina poniznost učiniti 
da privuče na sebe taj duh i blagoslov Oca i Stvoritelja, 
koji se sam prigiba svome djetetu kada ovo pruža svoje 
ruke prema Njemu, da Ga zagrli. 


I nije stoga čudo da Ante nije vršio nekih vanjskih 
pokora. On je znao da je sve to uzaludno bez ovog unu¬ 
tarnjeg duha ljubavi. Bio je slabašna zdravlja, pa su ga 
i u novicijatu Starješine posebno pazile. Nisu mu đodje- 
livale — kao drugima — neke vanjske službe; nisu zahti¬ 
jevale od njega fizički rad. Njima bijaše dovoljno da je 
Ante spreman na svaki mig posluha; spreman da u svemu 
izvrši volju Božju i da Mu se preda bez pridržaja. 

A vječni je Otac uživao u ovome povjerenju svoga 
djeteta, koje je iskreno željelo da Mu u svemu ugodi. 


Drugovi su ga voljeli, jer je prema svima bio dobar, 
blag i uslužan. Znali su da dva, tri puta (kao što reče nje¬ 
gov kolega iz novicijata, p. O. Metod Ramljak) više moli 
nego oni; znali su da ga uvijek — u slobodno vrijeme — 
mogu naći u kutu crkve gdje duboko sagnut kleči. Znali 
su se na račun njegove pobožnosti koji put i našaliti: »Što 
ti tamo uvijek moliš; ma jesi li išta izmolio?« On bi se 
samo tiho nasmiješio . . . »Što se ti praviš svecem? Što nisi 
kao mi?« On bi stisnuo glavu među ramena i šaptom proz¬ 
borio: »A što ... Ja ovako . . .« Podigao bi malo ruke u 
vis, kao da hoće reći: Radite sa mnom što vas je volja. 

Videći ga često tiha, povučena i gdje razmišlja, glave 
malo pognute, snažni i temperamentni fra Metod — htijući 
ga malo rastresti — dobacio bi mu svojim gromkim gla¬ 
som: 

»A što si se tu stiskao, svetinjače . . .« A Ante bi se 
hitro približio k njemu, umirujući ga: 

— Nemoj vikati... Ja ću sve učiniti. . . 

— A tako, dobro, dobro . .. 

Cijenili su njegovu krepost i drago im bijaše da je 
netko od njih obasut posebnim Božjim darovima, ali mu 
to kao da nisu htjeli priznati, za dobro njegove duše; nisu 
mu htjeli dati važnosti: 

— Što ti misliš da si bolji od nas? 

On bi se branio rukama ... 

U takvim časovima razgovor bi znao prekinuti glas 
magistra, oca Dane Klarića: »Metode, fra Metode, očisti ča¬ 
mac — ići ćemo malo na šetnju. A fra Metod kao da je 
jedva dočekao: 

— Eto, uvijek ja . . . A on? — i smiješeći se potajno 
pogledavao bi oca magistra, a pokazujući na fra Antu. 
Otac magister — videći ga onako krotka — uvijek bi re¬ 
kao: »Ne može on; rado bi on to učinio. Boležljiv je. . .« 
Začas bi snažne ruke fra Metodove iscrpile svu vodu iz 
čamca, što bi u njemu zaostala. Za par časaka već bi sva 
šestorica bila spremna za polazak. I opet bi najsnažniji fra 
Metod morao veslati. Fra Ante bi mu milim pogledom zbo¬ 
rio da bi ga rado zamijenio, ali ne može. Stisnuo bi se tada 
u dnu čamca i motrio kako se ljeskaju plave vode na sun¬ 
cu, a usne su mu uvijek nešto šaputale . . . 

Kada bi koji od njih što pogriješio tada bi ga magister 
zvao prezimenom: Ramljače, Vrcane, Tomaševiću . . . I svi 
su znali da je sada na redu kakva pokora. 

— Ramljače, treba pomesti hodnik; treba zvoniti 
podne. I fra Metod bi pošao pogledavajući na fra Antu: 

— Kako, tebi ne treba pokore? 

On bi još niže spustio svoju glavu i šaptao tajno svome 
Bogu: Ja ću Te uvijek ljubiti. 


U noćima tihim, kada bi se na vrhove čempresa trusio 
sjaj mjesečine, i kada su vode jezera blistale — fra Ante 
bi šetao samotnom obalom, razgovarajući sa svojim Bogom 
ili motreći u zvijezdama odraz Njegov. Duša bi mu sva 
drhtala od ushita i ljepote. Motrio je sjajnu zvijezdu Si- 
rius, koja je svoj sjaj razasipala u prekrasnim bojama: 
crvenoj kao rubin, zelenoj kao smaragd, čas žutoj kao to¬ 
paz, modroj kao safir. Motrio je na južnoj strani Anthares, 
koja se žarila kao oganj, i na beskrajnom svodu jedina je 
ona imala izrazito crvenu boju ... I zviježđe Orion s bli¬ 
stavim zvijezdama, koje su podrhtavale kao briljanti; i 
daleki MLIJEČNI PUT na kojem je sjalo milijune svemir¬ 
skih sunaca. 

Zahvalno je šaptao svome Bogu na tolikoj krasoti koju 
je otkrio čovjeku; tepao Mu je kao dijete najnježnije riječi 
pod zvijezdama. Kako je divan tek On kada je ovakvu lje¬ 
potu prosuo . . . 

I duša mu je u tajnosti molila da i nju učini blistavom 
zvijezdom koja će svijetliti na svodu, i svima zboriti o 
moći i ljepoti svoga Stvoritelja i Oca. 


FILOZOFIJA 

Poslije novicijata nalazimo mlade klerike, među njima 
i fra Antu, u samostanu u Zaostrogu. 

Taj samostan nalazi se uz more; pod sivim i kamenim 
okriljem Biokova. I on bijaše nekada prebivalište augusti- 
janaca, koji uz njega imađahu crkvu Svete Marije. Kada 
su Franjevci došli iz Hercegovine, sa svojim pukom, u Pri¬ 
morje, smjestili su se u ovaj napušteni samostan (Zlatović: 
»Franovci. . .«, pogl. 3, 3.). 

U njemu je naš najpoznatiji narodni pjesnik Andrija 
Kačić-Miošić sproveo svoje djetinjstvo, mladost; nauke po¬ 
čeo. U njemu je — kao žrtva ljubavi prema bližnjemu — 
i umro. U ovom samostanu predavao je filozofiju sve do 
god. 1735. — značajne godine za dalmatinske franjevce, 
kada su se oni odcijepili od bosanske redodržave, kojoj su 
pripadali, jer je Vrhovni starješina Franjevačkog Reda 
ustanovio dalmatinsku, franjevačku redodržavu (poveljom 
od 22. I 1735), koja se prozvala provincijom sv. Kaja pa 
Presv. Otkupitelja, kao što se i danas zove. 

I ovdje su naši klerici počeli svoju skolastičnu filozo¬ 
fiju, a usto latinski, grčki, svete Oce i dr. 

Iako je naš fra Ante bio marljiv u učenju, ipak bi više 
volio da ostane sam sa svojim Bogom, da s Njime u tišini 
razgovara, da Ga ljubi nego razglaba Duns Skotove teze. 
Ali o njemu mora više znati nego o ostalima, jer on 
zauzima posebno mjesto u franjevačkoj duhovnosti, jer je 
on kroz 6 stoljeća bio vođa franjevačke škole; poznat na 
polju metafizike, dogmatike i moralke. I fra Ante je naj¬ 
više volio slušati Duns Skotove spoznaje o Bogu: da je On 
ljubav, i da iz svoje neizmjerne ljubavi »ex maxima cari- 
tate« dijeli svojim stvorenjima zrake te ljubavi i dobrote. 
»Bog moj i sve moje«! — osvijetlio je Duns Skot skolastič- 
nom metodom ovaj izraz duše svoga Oca Franje, i iz njega 
primio njegov duh i ideal. I fra Ante je ponavljao, kao što 
će to ponavljati vjekovima svi njegovi sinovi — osnažen 
tumačenjem velikog Naučitelja — BOG MOJ I SVE MOJE! 

I želio je da se tome Beskonačnom Biću sasvim preda 
i da Ga kroz vijeke ljubi. 

Fra Ante je znao pravilno iskoristiti vrijeme što mu 
ga Providnost dodjeljuje za izgradnju svoga unutarnjeg, 
duhovnog života. Ozbiljno je i duboko shvatio svoj poziv. 
Papa Pijo XI u svojoj enciklici »AD CATHOLICI SACER- 
DOTII« upravio je klericima, nekoliko godina kasnije, ove 
riječi: ». . . obraćamo se vama, mladi klerici, koji se odga¬ 
jate za svećeništvo, i vruće vas opominjemo, da se pomno 
i dostojno pripravite na uzvišenu službu za kojom težite. 
Vi ste uzdanica Crkve i naroda. Od vas očekuju sve, jer 
očekuju onu djelotvornu i životnu spoznaju Boga i Isusa 
Krista, u čemu je vječno spasenje. Sad osobito oko toga 
nastojte da se oboružate pobožnošću, čistoćom, poniznošću, 
poslušnošću, stegom, studijem, te jednom postanete takvi 
svećenici kao što Krist zapovijeda.« 

Fra Antu je milost zahvatila, i on je iz dana u dan 
stupao u intimnije prijateljstvo s Bogom. U Njemu je na¬ 
lazio jedinu radost. Više ga nisu zanimali bilo kakvi doga¬ 
đaji iz svijeta; pogledu njegova duha otvarala se druga, 
ljepša stvarnost. Cesto se puta osjećao osamljen; on je vo¬ 
lio da se izgubi očima ljudi i da u samoći i tišini osluškuje 
disaj Tajanstvenoga. Ta nitko i nije mogao shvatiti i sagle¬ 
dati dubine njegove duše, koja je rano sazrela. Ako bi i 
pristupio drugovima — bilo je to da im progovori o duhov¬ 
nom štivu; da im upravi misli k Bogu, s kojim on bijaše u 
trajnoj vezi. 

Evo što o tome piše mp. O. Karlo Nola, njegov kolega 
iz novicijata: ». . . u filozofiji, u Zaostrogu, ušao je on sa 
mnom u neki bliži dodir. 

On je tada bio već sav duhovan i nastojao je vazda na 
šetnji s nekim razgovarati o duhovnim stvarima. Ja sam 
naprotiv volio slušati magistra pk. Dr-a Grabića koji bi 
nam šetajući pričao o raznim crkveno kulturnim i politi¬ 
čkim pitanjima kod nas i u svijetu. Ali kad nije bilo magi¬ 
stra s nama, fra Ante bi pristupio k meni i još kojemu i 
stao pripovijedati što je toga dana duhovno čitao . . .« 

Imao je tada 20 godina. 

Posebno ga je zanimalo Sveto Pismo, koje je predavao 
O. Stuparić. Marljivo je proučavao povijest Božje objave. 
Divio se veličanstvenom zahvatu Višnjega u sudbinu čo¬ 
vjeka; još više Njegovu milosrđu prema njemu. I spoznao 
je da je najveća mudrost — spoznati i ljubiti Stvoritelja. 


TEOLOGIJA 

Providnost je htjela da je svaka crkva samostana u 
koji bi naš fra Ante došao bila posvećena MARIJI. Zato je 
on mogao sigurnim putem stupati — pod okriljem Majke, 
kojoj je svom dušom bio odan; koju je svim srcem ljubio. 

I stara i nova crkva u Makarskoj, u koju je fra Ante 
prispio da započne teološke nauke, bila je posvećena Uz¬ 
nesenju Marijinu. Već od god. 1503. Franjevci su duhovni 
pastiri ovoga naroda. Njihov samostan postaje god. 1518. 
prebivalištem biskupa, a crkva katedralom. Pošto je ona 
bila premalena i tamna za veliki broj redovnika, bilo je 
odlučeno da se počne gradnjom nove i veće. Temelji su 
bili iskopani upravo u vrijeme kada je fra Ante došao. 
Inače već bijaše tada u Makarskoj formirana potpuna bo- 
goslovska škola. Nova crkva Uznesenja Marijina, posve¬ 
ćena 31. III 1940, djelo Podhorskoga, najuspjelija je tada¬ 
nja arhitektonska građevina u Dalmaciji. I tako je naš fra 
Ante — kao i njegova Braća — svoj život uvijek stavljao 
pod zaštitu Marijinu. 

Fra Antu je ovdje sve privlačilo: I velika barokna 
slika Uznesenja Marijina i stari kip Bezgrešne i mali, 
slabo osvijetljeni kor. Kroz prozorska okna probijala bi 
se svjetlost sunca koje je tonulo i obasjalo lice mladog bo¬ 
goslova, koji je duboko sagnut molio i uživao u tihoj kon¬ 
templaciji. 

Kao da su zamrli svi zvuci, umirili se svi pokreti. . . 
Duša kroz drhtaj tišine osluškuje disaj Ljubavi. 

A nadasve one male ćelije starog samostana koji je 
fra Ante posjećivao! O kako je u rijima duh uživao! Činilo 
se redovniku da je poput onih starih pustinjaka sakriven 
pogledima ljudi; tek samo kroz malo okno promatra divno 
zvjezdano nebo i hvali svoga Stvoritelja. 

Tko je jednom ušao u jednu od ovih malih ćelija sta¬ 
rog makarskog samostana nije mogao lako iz nje otići. 
Kada sam stupila kao srednjoškolka na prag, izvio mi se 
ushit iz srca. Bila je to ćelija moje sestre (ovaj stari dio 
samostana preuzele su Redovnice kada je novi bio podi¬ 
gnut). Strop, bjelji od snijega, mogao se rukom doseći. A 

malo okance bilo je tek toliko da se mogla kroz njega pro¬ 
vući glava. Činilo mi se da sam, u ovoj tišini, otrgnuta od 
svega svijeta. Tako sam željela ovdje ostati! 

Njegov duh postajao je sve slobodniji što se više sjedi¬ 
njivao s Bogom. Vježbao se od rane mladosti da bude 
uvijek u Njegovoj prisutnosti. A preko dana uvijek je 
otvarao vrata svoga srca da posjeti Gospodina, kojega je 
to jutro primio u bijeloj hostiji; naslanjao se često na Nje¬ 
govo Srce i na Njemu crpio svu svoju radost; svoj mir i 
utjehu. Najradije bi volio da poslije sv. Pričesti može du¬ 
go, dugo ostati s Njime u čistom zagrljaju, da može crpsti 
svu slast i milinu sa božanskog Mu Srca; da se može s 
Njim zauvijek sjediniti. Oćutio je i spoznao što je On. Za¬ 
to nije htio da se predosjećaj raja u njegovoj duši tako 
brzo izgubi — poslije trajanja svetih prilika. On je nasto¬ 
jao podržavati trajan dodir s čistim Janjetom, s vječnom 
Ljubavlju. Stoga je neprestano ponavljao strelovite moli- 
tvice, pobožne uzdahe, a najčešće — duhovne sv. Priče¬ 
sti. I vidljivo se opažalo na njemu da ima trajan kontakt 
s Nevidljivim. Postao je — po riječima mp. O. Karla — 
izvanredno sabran i pobožan. A ove sabranosti ne može 
biti gdje nema dodira s Bogom koji dušu obuhvati Svojom 
ljubavlju te ona — dišući Njegovim Srcem — nastoji biti 
uvijek okrenuta svojim nutarnjim pogledom prema Nje¬ 
mu; polagano gubi interes za vanjsku stvarnost, a kad je 
On posve prožme božanskom ljubavlju onda Ga u svemu 
gleda i motri; onda svaki svoj čin obavlja s Njime, u Nje¬ 
govoj trajnoj prisutnosti. 

Zato je fra Ante i učio marljivo. Sve je radio za Njega 
i da Njemu omili. Volio je svoj studij: i dogmatiku i apo- 
logetiku i moralku i crkvenu povijest. . . Ali njega je naj¬ 
više privlačila askeza — mistika. Kada će zaroniti u svijet 
Božje ljubavi, kada će biti njome sav obuzet! On bi želio 
i htio disaj svoje duše neprestano hraniti i pojačavati lju¬ 
bavlju. Može li postojati studij koji će zboriti samo o Lju¬ 
bavi?! 

I našao je tiho skrovište gdje će njegovo srce i duša 
crpsti svoju radost iz čistog vrela. Našao je Njegovo Bo- 
žansko Srce. U tabernakulu! Uvijek u slobodno vrijeme 
dohrlio bi do Svetotajstvenoga Isusa da Ga posjeti, da Mu 


očituje svoju ljubav, da Ga utješi; da podijeli s Njime 
osamu. I u časovima zajedničkoga odmora, kada bi svi 
bogoslovi sa svojim magistrom mp. o. Antom Cikojevićem 
izlazili u samostansko dvorište da se porazgovore, fra An¬ 
te je dolazio svome Utamničeniku. Ta tko će s Njime po- 
razgovoriti!? A On je ovdje zbog nas. Čeka da li će Mu 
tko doći, da li će Mu tko dobaciti riječ ljubavi i utjehe; 
riječ samilosti. 

Njegov školski drug O. Ante Jadrijević ispričao mi 
je kako je u tim danima često viđao fra Antu pred vrati¬ 
ma kora. »Uzimao bi — kao pod izlikom — po koji »pitar« 
samo da može što češće doći pred Svetohranište«. I vrzao 
se amo—tamo, kao da je zaposlen. A mi smo znali njegovu 
nakanu.« 

I otac fra Karlo spominje da su njegovi posjeti presv. 
Sakramentu bili češći nego ostalih. Ta to je razumljivo! 
On je sav bio prožet Božanskom prisutnošću; on je dano¬ 
mice proživljavao svoj život s Bogom i u Bogu i euharij- 
stijski Krist bio je središte njegova srca i života. 

Iz dana u dan On je njegov duh preobražavao i fra 
Ante je postajao sve tiši, ponizniji, poslušniji. Bio je — 
po riječima oca Karla — »uzor i prvi u vršenju svih pra¬ 
vila i naredaba starijih.« Izvršiti u svemu volju Božju! — 
bilo je njegovo geslo. Zato je mogao vjerno surađivati s 
milošću; zato ga je Duh Sveti mogao voditi svojim puto¬ 
vima (jer nije nalazio u duši njegovoj otpora). 

Kako je milost sjala u njegovoj duši vidjelo se najbolje 
po tome što je u svojoj teškoj bolesti TBC, koju je nosio 
u sebi od ranog djetinjstva, kada bi bacao često krv — bio 
uvijek nasmijan, strpljiv i blag. Samo ovo je dovoljno pa 
da znamo kako je euharijstijski Krist prožeo njegovo biće 
— dušu svojom ljubavlju; dao mu kreposti svoga Srca 
koje su se očitovale upravo u kušnjama, koje su bivale sve 
teže i češće što se on više predavao svome Bogu, ali i sa¬ 
vladavane sve većim duhom ljubavi. 

Fra Ante je imao finu, osjećajnu dušu. Zanosilo ga 
je sve što je lijepo. Ali je i duboko ćutio svaku bol, svaku 
ranu. Njegov lagani osmijeh bio je odgovor na sve mo¬ 
žda i svjesno odapete strelice. Taj njegov osmijeh koji je 

plod dubokog bola; koji je izvirao iz dubina njegove sa¬ 
brane, profinjene duše, koju je Duh Sveti — kao najveći 
Umjetnik — upravo bolestima i drugim nevoljama iskle- 
sao! 

U danima Muke, koju je duboko proživljavao, poseb¬ 
no bijaše sabran; sav zaronjen u otajstvo Kristova križa. 
I dok bi se pjevala potresna povijest i svjedočanstvo Ot- 
kupiteljevih bolova i patnja, on bi se stisnuo u koji kut 
i jecao. . , Jecao zbog Njegove neizmjerne ljubavi prema 
nama, koju je očitovao Svojim smrtnim mukama. 

On je želio da sve Njegove boli preuzme na sebe; 
pun samilosti prema Njemu htio je da ga privine na svoje 
srce sa svim Njegovim ranama . . . Činilo se da jeca nad 
Njim, kao što mati jeca za mrtvim jedinorođencem. I po¬ 
navljao je — kroz plač — sa svojim serafskim Ocem: Lju¬ 
bav nije ljubljena! 


»TU ES SACERDOS IN AETERNUM« 

Naš mladi bogoslov već je položio svoje jednostavne 
i svečane zavjete, kojima se sasvim predao Bogu — kao 
miomirisna žrtva. U Zaostrogu je primio niže, a u Makar¬ 
sko] više redove: subdjakonat, đakonat, a sveti misnički 
red u Šibeniku — 29. VII 1917, kada je imao 24 godine. 

Približavalo se vrijeme da Gospodinu prikaže svoju 
prvu nekrvnu Žrtvu. Već davno se zavjetovao da će je reći 
u svome selu Zatonu. O tome piše župniku u Pirovac — 
svome rođaku don Marku Čoriću. Spominje mu zavjet. A 
ovaj mu odgovara da je to trošak, da je rat i da to nije 
zgodno. Fra Ante piše o tome majci, koja je samo živjela 
za ovu veliku radost svoga života i željela da u rodnom 
mjestu primi prvi sinovljev blagoslov. Majka odgovara: 
»Neka je trošak, neka se ništa ne misli, nego neka rekne 
kod kuće Prvu svetu Misu.« 

Zaton se svečano okitio, kao u dan velikog blagdana. 
Fra Antino je srce plamtjelo u žaru čiste ljubavi. Tajni 
je žamor šumio crkvom. To srce, iako uzbuđeno, osluški¬ 
valo je tajanstvene zvukove Duha Svetoga, kroz odjek sv. 
Petra Krizologa, dok je u sakristiji oblačio albu, bjelju od 
snijega i stavljao na se pojas — simbol čistoće: 

»Budi žrtva i svećenik Božji. . . Obuci se u štolu sve¬ 
tosti, opaši se pojasom čistoće. Krist neka Ti bude pokri¬ 
valo glave, a križ na čelu neka Ti bude zaštita; na svoja 
prsa stavi otajstvo božanskog znanja i neprestano pali mi¬ 
ris molitve; drži mač duha i od svoga srca načini oltar i 
prikaži tako svoje tijelo Bogu za žrtvu.« 

Uzbuđenim ali sigurnim glasom izgovarao je naš mla- 
domisnik: »Introibo ad altare Dei. . .« — Duša mu je sva 
drhtala kad je u ruke primio Hostiju bijelu, da je sa svo¬ 
jom dušom prikaže vječnome Ocu. 

Njegovim srcem strujila je krv Kristova, krv neoka¬ 
ljanog Jaganjca, koje se za nas žrtvovalo. I on je osluški¬ 
vao, tajanstvene riječi da mora s Njime biti jedna žrtva 
— za otkup mnogih. 

A kada je na majčinu glavu položio ruke da joj podi¬ 
jeli svoj prvi svećenički blagoslov — ona je jecala od pu¬ 
nine sreće. Dohvatila je njegove bijele ruke da ih poljubi, 
a on je osjetio da su ih prelile njezine suze. 

VODI ME, SVJETLOSTI 

Poslije Mlade Mise fra Ante se zadržao kod majke, 
a neko je vrij em bio i u Stankovcima kod župnika. Već 
su tada svi osjećali da je ovaj svećenik sav prožet duhom 
Božjim. Zvali su ga za ispovijed — kako piše njegova ne¬ 
vjesta — ali nije još imao vlasti za to. Ipak su mnogi že¬ 
ljeli da im preporuči dušu — na smrti. Iako je u mjestu 
bio župnik, ipak su se uz njega ćutjeli sigurnijim. 

Majka mu tada bijaše sva presretna što ga vidi uza 
se, u svojoj siromašnoj i bijednoj kućici. Osjećala je in- 
stiktivno neko poštovanje prema njemu kao svećeniku, pa 
je nešto bila i žalosna što ga ne može bolje podvoriti: ljep¬ 
ši stolnjak prostrti, bolje mu jelo donijeti. Njezina bijeda 
činila joj se sada većom. A on ju je tješio: »Majko, nije to 
potrebno! Ja volim ovako. Meni je dovoljno Tvoje maj¬ 
činsko srce.« 

Sestra i braća sjećala su ga na dane djetinjstva; na 
igru sa hruštevima. A on se smijao i svojim ozbiljnim 
pogledom zaronio negdje u dubine svoje duše. »Ja moram 
biti slobodan . . .« 

Ovoga puta teže se rastao s majkom, kao da je više 
neće vidjeti. Sva je oslabila; problijedila. 

I dok je brod odmicao od obale, on je još jednom 
ugledao njeno zaplakano lice i suzne oči. 

Stisnuo je križ . . . Brod je plovio prema istoku. Sun¬ 
ce je raskošno rasipalo svoje zrake po plavoj pučini, a on 
je šaptao: Vodi me, Svjetlosti. . . 


U Makarskoj, u koju se povratio, Starješine su mu 
povjerile službu: Socius Magistri; bit će pomoćnik mp. o. 
Grabiću, koji je tada bio magister. 

Svi su ćutjeli da ga je za ovu službu sama Providnost 
odredila. Poznavali su ga kao kreposna redovnika, puna 
Duha Božjega, koji živi unutarnjim životom. Znali su da 
će bogatstvo koje crpi iz izvora Spasiteljevih prenositi na 
druge duše, pa su mu ih s povjerenjem povjerili. 

A on je zbilja nastojao da odgovori toj svojoj uzvi¬ 
šenoj zadaći. Dobro je shvatio da treba najprije izgraditi 
sama sebe — da može druge voditi. Neprestano se vježbao 


u krepostima. Pohodi presv. Sakramentu bivahu sve češći. 
Sam ga je Gospodin utvrđivao u miru i ljubavi prema bli¬ 
žnjemu, prema kojemu bijaše utjelovljena pažnja; pun 
dobrote i miline. Molitva mu bivaše sve usrdnija; zahvale 
poslije svete Pričesti sve duže. Cesto je čitao dragocjenu 
knjižicu »Nasljeduj Krista«. Svaku riječ primao je kao dar 
Duha Svetoga: 

»Ponajprije smiri sebe, pa ćeš onda moći i druge umi¬ 
riti. Strastven čovjek i dobro obraća na zlo i vrlo lako 
vjeruje u zlo. Onaj koji je utvrđen u miru o nikome ne 
sumnja, a tko je nezadovoljan i uzbuđen toga muče svako¬ 
jake sumnje, te niti sam miruje, niti pušta druge u miru. 
Nadgleda što su drugi dužni učiniti, a zanemaruje svoju 
dužnost. Revnuj najprije na sebi, pa ćeš onda moći pra¬ 
vedno revnovati oko napretka bližnjega svoga. .. Tko 
umije više trpjeti, uživat će veći mir. Takav je pobjednik 
nad samim sobom i gospodar svijeta, prijatelj Kristov i 
baštinik neba.« (II, 3) 

Kako je naš fra Ante bio pun blagosti i poniznosti 
kada je primio službu pomoćnika magistra vidi se iz ove 
zgode: 

Neki od njegovih kolega iz novicijata — koji su još 
morali ostati jednu godinu u Makarskoj — nastavili su sa 
»ozbiljnom« pozom da se šale s njime: »Sto? Ti koji si 
mlađi od nas pa magister? Ti najgori (iako su svi znali da 
je najbolji i to mu od svega srca priznavali, baš zato što 
je uvijek bio tako ponizan) pa da nas učiš?« 

A fra Ante bi opet stisnuo glavu među ramena i pro- 
šaptao: »Nisam za vas nego za ove mlađe. Ne bih se ja 
namećao .. .« 

— A tako; tako da! 

Ne bi ga još pustili na miru (pogledavajući sa smije¬ 
škom jedni na druge): 

— A kako to da su Tebe stavili? — Fra Ante bi uz¬ 
dahnuo: 

— A ja ni sam ne znam . . . 

Pod vodstvom Duha Svetoga fra Ante je izgrađivao 
sebe, svoj duhovni-unutarnji život, a usput i duše koje 
mu bijahu povjerene. VODI ME, SVJETLOSTI! I mene, 
i njih preko mene. 

Pogled mu je postajao bistriji, kontakt s bližnjim sve 
blaži; osmijeh pun ljupkosti i nevinosti. Sve biće odisalo 
mu je dobrotom, čednošću, poniznošću. 

Iako bijaše pun blagosti prema svojim klericima, ipak 
— pri njihovu vodstvu — pokazivaše svu odlučnost svoga 
izgrađenog karaktera — kad se radilo o interesima Bo¬ 
žjim; da se ispuni Njegova sveta volja. Tu nije mogao biti 
popustljiv. Bio je strpljiv, čekao je, ali volja Božja morala 
se izvršiti. 

I od svojih gojenaca — u prvom redu — tražio je po¬ 
svemašnji posluh, pokornost prema Starješinama. 

Na njegovu primjeru svi su oni učili; svi se izgrađi¬ 
vali. Sve što je radio — radio je iz velike i žarke ljubavi 
prjema Bogu, pa rnu je sve bilo lako. I same protivnosti 
iščezavale su pred velikim svjetlom koje je sjalo u nje¬ 
govoj duši. 

Sve više je tonuo u intimno prijateljstvo s Bogom. 
On mu bijaše jedini prijatelj. Kraj Njega — tako uzviše¬ 
nog, neizmjernog i divnog, koji je Svojom ljubavlju ispu¬ 
njavao čitav svemir — nije ni ćutio potrebu zemaljskih 
prijateljstava, koja su — ma kako se činila dobra i sveta 
—- nestalna i varava u odnosu prema Onome koji se nika¬ 
da ne mijenja! 

Zato mu je srce — rano prosvijetljeno — prionulo uz 
jedinu LJUBAV, koja je jedina kadra ispuniti njegovu 
žeđu. 

Često je šaptao kroz tišinu: Moj vječni, moj nevidljivi 
Bože, koji si prisutan u mojoj duši, otrgni me sa ove ze¬ 
mlje da se uzvinem k Tebi. Jer Ti si jedina moja radost, 
moja jedina sreća; moj pokoj. Sjedini me sa Sobom — 
da na Tvome Srcu nađem svoj počinak, svoje smirenje — 
kroz vijeke. 

Ljubav je sve više preobražavala njegovo biće. On 
je posvuda ižarivao tu ljubav i dobrotu. Bila je iskrena, 
nepatvorena; čisti, božanski odraz. 

Svi su ga voljeli: i klerici i njegove Starješine. A bio 
je uvijek tako ponizan i krotak. Svuda je unosio Božji 
duh. 


Posebno je volio bezgrešnu Djevicu. Ona mu bijaše 
ideal; Nju je stavljao za uzor i Majku svojim gojencima. 
Uvijek ih je okupljao oko Njezina oltara, posebno u dani¬ 
ma svibnja, kada je nastojao da svaki dan prospu na Nje¬ 
zino Srce mirise otajstvenih ruža. 

On se Njoj posvetio. Izabrao je Nju za svoju vodite¬ 
ljicu. Ta Ona je puna Duha Svetoga; Njegova je Zaručni¬ 
ca, Njegov hram. Ta DUH, koji je u Njoj, najbolje će ga 
voditi. A on je sama SVJETLOST i LJUBAV. 

Zato bijaše tako produhovljen. Zato bijaše pun lju¬ 
bavi prema bratu. Njemu je mogao svatko pristupiti, s pu¬ 
nim povjerenjem. Iz njega je izbijala privlačiva dobrota. 
Toliki su znali k njemu doći: »Fra Ante, nešto mi je te¬ 
ško. . .; ni sam ne znam . . .« A on bi kao mati pristupio 
blago. Najprije se pomolio, a onda sagledao dušu božan¬ 
skim pogledom. On je znao sve njezine tajne; ćutio njene 
rane. Nije mu trebalo govoriti ni riječi. Duh Božji, kojim 
bijaše sav ispunjen, kroz njega je i preko njega djelovao. 
I njegove su riječi padale poput melema. Duša je otišla 
puna smirenja i nove snage za život. 

Svakoj duši je posvećivao svu pažnju. Zato je svatko 
ćutio da ga on potpuno voli; da svu ljubav svakoj duši 
predaje. Svatko je ćutio da taj mladi svećenik i redovnik 
ižaruje iz sebe Božju ljubav, koja jedina usrećuje. 

Tom je ljubavlju uljepšavao dane svoje i svojih go¬ 
jenaca. Život uz njega bijaše tako čist, svijetao; pun topli¬ 
ne. Jer je Duh Božji strujio i djelovao kroz njega. 

On je želio da svatko posjeduje tu ljubav; da svatko 
suosjeća sa bratom; da dijeli s njime njegove radosti i 
žalosti; njegove brige, patnje i boli. 

Često je ponavljao: Bog je ljubav. I tko ostane u lju¬ 
bavi u Bogu ostaje, i Bpg u njemu. 

A ta ljubav traži potpuno predanje. Traži posvuda 
harmoniju između duha i srca; traži mir. Jer u miru dje¬ 
luje Duh Božji, u miru progovara duši i u njoj umnožava 
svoju ljubav. 

Zato je toliko tražio i želio izgradnju karaktera; naj¬ 
prije svoga, a onda i svojih klerika. Svaku stvar — u sebi 
i izvan sebe — postaviti na svoje pravo mjesto. Dati Bogu 

što je Njegovo! Smiriti dušu; sve strasti i uzbune tijela. 
Jer kada se umire vode — sja u dubinama biser . . . Tada 
se vidi na površini. 

Znao je da svećenik mora biti — žrtva čista, sveta, 
neokaljana. On je sav trud svoje duše i srca u to uložio 
da odgovori ovome zahtjevu; u tom je smislu i izgrađivao 
duše njemu povjerene. — Sve prikazati Gospodinu! Ni je¬ 
dnu žilicu srca za drugoga . . . Čitavo srce Bogu, a onda 
— u Njegovu Srcu — sve pokloniti bližnjemu. Za ovo 
obrezan je srca treba proliti mnogo krvi. . . Ovo unutarnje 
mrtvenje Bogu je najprijatnije. Jer on traži samo čitavo 
srce! 

I kao što je Kristova krv potekla za nas i naša mora 
za Njega, da Mu uzvratimo ljubav koju od nas traži. 

»MARIJINO SRCE — prvi izvor Isusove krvi« (Bos- 
seut) stavljao im je uvijek za uzor. 

I on je dobro znao da će jedino po ovome Srcu saču¬ 
vati trajno svoju nevinost; čistoću i sjaj svoga srca. 

I dok je u polutamnoj crkvi klečao pred Njezinom sli¬ 
kom, u dubinama svoje duše osluškivao je tajne i daleke 
zvukove . . . Kao da netko nevidljiv i nepoznat moli za 
njega: 

»Kraljice moćna, još Te glas moj zove, 
učini čuvstva da mu budu čista, 
kad zgasne za nj sjaj vizije ove.« 

(Dante, Raj 33) 


Razumljivo je da ga Gospodin nije štedio. Slao mu je 
svakovrsne boli: i duševne i tjelesne, da ga njima očisti kao 
zlato u ognju. 

» ... I očistit će sinove Levijeve ... I pretopit će ih kao 
zlato i srebro, te će oni prinositi Gospodinu žrtve u prav¬ 
di.« (Malah, 3, 3-4) 

Ognjica ga je neprestano palila. Tada ne bijaše kao 
danas lijekova protiv TBC. Bacao je često puta i krv. Ali 
sve je to podnosio tiho, strpljivo; sa smiješkom na usnama. 
Sve iz ljubavi prema Bogu i dušama! Od njegovih patnja 
drugi se moraju hraniti; rasti u milosti; preobražavati se u 
svjetlost. Zato sve muke podnosi sa najvećom ljubavlju. 


Od ovih patnja duša mu je postajala sve sjajnija, sve 
čistija. Pred njom se otvarala sve više nadnaravna stvar¬ 
nost. Svojim pogledom ronila je u otajstva vječne Ljubavi. 
»Zemlja« je sve više iščezavala . . . 

On bi sav umoran i iscrpljen od bolesti došao do Sve- 
tohraništa. Tu bi pao i ostajao dugo. Ovdje, na Srcu Nje¬ 
govu, nalazio bi svoj jedini počinak, Naslonio bi se na to Sr¬ 
ce: »Dođite k meni svi koji ste umorni i opterećeni. . .« 

Nitko nije znao kakav je taj umor. On bijaše najuspje¬ 
šnije sredstvo da ga sjedini sa svojom Ljubavlju: 

»Pospite nas cvijećem . . . Jer bolujem od ljubavi.« Že¬ 
lio je da ostane s Njime — uvijek. 


Fra Ante se najbolje izgrađivao — izgrađujući druge. 

Koliko je trebao samo strpljivosti podnoseći tuđe nesa¬ 
vršenosti! Koliko je trebao za to krvi proliti! 

Njegov cilj bio je: izvršiti u svemu volju Božju! Nika¬ 
kve žrtve nisu mu bile preteške samo kada bi spoznao: To 
hoće Bog. I kako ga je onda moralo u dnu duše boljeti ka¬ 
da bi opazio da se ta sveta volja ne vrši, ili se vrši nemarno. 
— Zakasniti u kor! Ne ustati odmah na glas zvona — glas 
Božji; ne poslušati odmah naredbe Starijih. On koji je tako 
bio revan u službi Božjoj ćutio je da mu se srce kida gleda¬ 
jući i osjećajući nepoštovanje prema dobrome Ocu. Možda 
je sve to proizlazilo iz neznanja, nesvijesno. A većinom je 
to Bog pripuštao da njega nauči strpljivosti, blagosti prema 
sebi i dušama, a onda: da svojom krvlju otkupljuje pogre¬ 
ške drugih i stiče za njih milosti. 

Poslije takvih unutarnjih muka, kada bi minula bol 
zbog pogrešaka gojenaca, fra Antina je duša postajala sve 
sjajnija, sve blaža. Tada bi kroz njegovo srce progovarao 
duh Ljubavi. Svi bi, a osobito oni prestupnici, ćutjeli izvan¬ 
rednu dobrotu i blagost njegovu prema sebi i čudili se tome. 
A nisu slutili koliko je on morao pretrpjeti; nisu znali da 
su oni bili uzrok tome. 

Iz dana u dan fra Ante se vježbao u kreposti putem 
pogrešaka drugih. Ne bi više reagirao. A znao je prije i 
odmah pozvati prekršitelja na odgovornost. Ali rasvijetljen 

milošću Božjom spoznao je da On više hoće njegovo mrtve- 
nje, njegovu izgradnju — preko njih — njegovu krepost, 
njegovo savršenstvo i ljubav. I navala unutarnjeg priti¬ 
ska bivala je sve slabija; sve slabiji bivaše plamen njegove 
imulsivne i ekspresivne ćudi; sve je slabije reagirao, jer je 
njegova ljubav bivala veća i snažnija, koja je primala i gr¬ 
lila sve mane bližnjega da ih u svojoj krvi opere; koja^je 
za njih zadovoljavala. I sada bi prošlo i više dana da bi 
naš odgojitelj pozvao prestupnika k sebi. Tada mu je blago 
govorio: »Ovo ti ne valja. . . Ovo moraš ispraviti.« I pod 
njegovim blagim riječima, pod dojmom tople majčinske 
ljubavi svatko bi bio prisiljen da popravi pogrešku; da 
bude poslušniji i revniji. 

Kakva se hoće jakost, snaga duha i ljubav u ovoj uzvi¬ 
šenoj ulozi i zadaći to samo znade onaj kojemu je Provid¬ 
nost dodijelila službu odgojitelja i učitelja. 

Samo ljubav može uzgojiti i preobraziti dušu. Jer ona 
je kao plodna, natopljena zemlja iz koje cvijet niče — pun 
mirisa. 


Nema dana bez noći. 

Nema radosti bez boli. 

Nema ruže bez trnja. 

Da se duša fra Antina mogla pročistiti, sigurno je tre¬ 
bala proći kroz mnoga iskušenja, mnoga trpljenja; tamu 
bez svjetlosti. 

»Da pođem i dolinom smrtne sjene 
ne bojim se zala, 
jer Ti si sa mnom!« 

(Ps. 22) 

On je morao doživjeti ovu tamu duha koju će kasnije 
potanko analizirati da drugima pomogne, u kojoj ćuti da 
je ostavljen od sviju, da je sam i napušten u noći, u kojoj 
više ne čuje dozive Ljubavi. Iako ga Ona (a da je i ne ćuti) 
sigurnom rukom vodi k novim, čistim obzorjima; na vrhun¬ 
ce koje nije dodirnula ljudska stopa. 


I njegova se duša predala, s punim povjerenjem, toj 
Ljubavi. 

Samo me vodi. . . 

»Vodi me, o preslatko Svjetlo, 
u sjenama, koje me okružuju; 

Vodi me . . . 

Mrkla je noć, a ja sam daleko od Kuće. 

Vodi me . .. 

Ne tražim da vidim daleke horizonte; 

Samo korak po korak i to mi je dosta. 

Vodi me, o preslatko Svjetlo. 

(Newman) 

Došli su strmi i kameniti putovi svakojakih trpljenja; 
trebalo je prolaziti kroz klance, na kojima je duh pakleni 
vrebao sa svojim napastima i nasladama; doline — osame',- 
zapuštenosti i beznađa; vrtoglavi vrhunci s ponorima oho¬ 
losti. Samo pogled k visinama, nad kojima je blistala sjajna 
zvijezda, nije mu dao da se zamagle njegove oči. On je samo 
upirao zjene k toj blistavoj zvijezdi, iako mu se činilo da 
je sve nebo crno. 

Marijo, Ti mi budi jedina zvijezda! 

Ćutio je da nema u srcu utjehe. Vapio je za njom u 
danima žalosti kao cvijet za kapljom rose. 

Ipak je prihvatio — znajući za sve muke — upravo 
ovaj put (križa). Nema dolaska na visove bez mučnog uspi¬ 
njanja; nema dolaska — dok sve ne bude kao čisto zlato! 

Bio je svjestan da mora na se uzeti svoj križ i slije¬ 
diti Krista — preko Kalvarije — do uskrsnuća. 

I tada je znao vrijednost svoje patnje; svih unutarnjih 
i vanjskih muka koje mu Bog šalje. 

Znao je za riječi koje je Krist izrekao jednoj svojoj 
zaručnici (bi. Baptisti Varrani, klarisi): 

»Vjeruj, kćerce, da sam ti iskazao veću ljubav kad sam 
ti poslao žalosti nego kad sam te držao u svojem naručju. 

U čemu sam ti mogao to bolje iskazati nego kad sam 
htio za te ono što sam za se odabrao? 

Znaj da je ne griješiti veliko dobro, veće činiti dobrih 
djela, ali je najveće trpljenje.« 

Krijepile su ga — na teškom putu — Njegove patnje 
koje je za nas podnio. Iz ljubavi prema Njemu primio je 
sve protivnosti koje mu je Gospodin slao. 

»U koga je pravi duh, doista je više sklon na žalosti, 
suhoće, nepovoljnosti i muke nego na gdjekoja slatka i ugo¬ 
dna saopćenja, jer zna da je ono slijediti Krista a sebe zani¬ 
jekati, što nam je toliko preporučio Gospod.« (Sv. Ivan od 
Križa). 

I najviše je nastojao oko potpunog umiranja sebi, odri¬ 
canja svoga »ja« i dragovoljnog primanja križa. 

Sva tajna duhovnog života, kršćanske i redovničke sa¬ 
vršenosti krije se u riječima: 

»Tho hoće da ide za mnom neka se odreče sebe, 
uzme križ svoj 

i slijedi mene.« (Mt. 16, 24) 

On se povjerio i predao Žalosnoj Majci, čije je patnje 
i boli cijenio i u svome srcu nosio. Želio je da i njega — 
drugoga Sina — pripravi za žrtvu i prikaže vječnome Ocu. 

On je širio ruke prema križu, tom znaku otkupljenja i 
posvećenja: 

»Evo me da izvršim volju Tvoju!« 

Spoznao je da je vodstvo Svjetlosti, vodstvo Duha Nje¬ 
gova — umiranje na križu, bez kojega nema otkupljenja. 

Ali je slušao i odjek Ljubavi koja je u njegovu srcu 
progovarala: Kad umirem — onda uskrsavam! 


II 

OTAC MAGISTER 
Zrcalo kreposti 

OTAC MAGISTER 


ZRCALO KREPOSTI 

U jednoj prigodi O. Bernardo Buljević rekao nam je: 
»Tko želi vidjeti pravoga sveca, neka samo pogleda u fra 
Antu.« 

I zbilja: Trebalo je samo pogledati u njega, kao u zr¬ 
calo, da se u njemu odrazi slika Stvoritelja, slika Očeva; 
sama Njegova svetost. 

Bio je sav prožet duhom Gospodnjim; uvijek čedan, 
ponizan, blag i strpljiv. A od svih kreposti najviše je na 
njemu odsijevala ljubav; ljubav — sama bit Božjeg bića. 

Ta ljubav svjedoči da je fra Ante bio duboko ponizan. 
Samo na temeljima poniznosti podiže se veličanstveni hram 
ljubavi. Samo na ponizno srce Bog izlijeva svoje milosti i 
darove, jer zna da ih ono neće uništiti, kao što oholost čini; 
da ih neće sebi prisvojiti nego da će u svemu samo Njemu 
dati slavu i čast. 

»Non nobis, Domine, non nobis, 

sed nomini tuo da gloriam.« (Ps. 113) 

Zato je pustio na njegovu dušu — nakon što se teme¬ 
ljito vježbao u svim krepostima i odgovorio ljubavi i povje¬ 
renju Božjemu — rijeku žive vode: milosti i darove Duha 
Svojega; najdragocjenije blago: 

Mudrost, 

Razum, 

Savjet, 

Jakost, 

Znanje, 

Bogoljubnost, 

Strah Božji. 

Po tim darovima on je još više napredovao u ljubavi, 
koja ga je spajala sa samim Tro jedinim Bogom, izvorom 
svakog dobra. 

Po tim darovima on bijaše posebno odabran i sposoban 
da odgovori svojoj zadaći, svome životnom odabranju od¬ 
gojitelja, magistra redovničkog pomlatka. Po odredbi Pro¬ 
vidnosti tu je službu vršio ništa manje nego preko 40 god. 

Kada je god. 1925. na Kapitulu izabran za provincijala 
naše Provincije mp. O. fra Petar Grabić, profesor dogma¬ 
tike i filozofije, a koji je ujedno vršio i službu magistra kle¬ 
rika u Makarskoj, povjerio je i prenio svoju časnu službu 
na mladog fra Antu, koji je od svoje 24. godine bio njegov 
pomoćnik — podmagister, a sada je imao 32 godine. I naš 
mladi redovnik postao je »Otac magister«. 

Fra Ante je u dnu srca ćutio da mu Gospodin postav¬ 
lja pitanje, kao nekada Šimunu Petru: 

»Ljubiš li me? 

Ljubiš li me više nego ostali ?« 

A on se pozivao na to srce koje je jedino otkucavalo zbog 
Njega i za Njega: 

»Ti znaš, Ti znaš da Te Iju-bim.« 

I povjerio mu je svoje stado — duše koje je ljubio. Htio 
ih je predati samo onome koji Njega ljubi, koji ga mnogo 
ljubi — da može tako ljubiti i ono što On ljubi. 

Samo se ljubavlju mogu voditi i odgajati duše. Sve 
druge metode nisu toliko važne ni korisne. 

Fra Ante je shvatio želju i pitanje svoga Učitelja, svo¬ 
ga Dobroga Pastira, koji dušu svoju polaže za ovce svoje; 
koji ne da da Mu i jedna od njih propadne, a izgubljenu 
traži dok je ne nađe. I stavlja je na ramena Svoja; polaže 
je na Srce Svoje. I uvijek bijaše posebno ganut dok bi mo¬ 


trio tu sliku — simbol Kristove dobrote i ljubavi prema 
dušama koje je otkupio. Znao je da su o Dobrome Pastiru 
toliko pisali stari kršćanski pisci: Irenej, Euzebije; sveti 
Oci: sv. Bazilije, sv. Ambrozije — sv. Grgur; da su njegov 
lik otisnuli u katakombama; da ga je sačuvala starokršćan¬ 
ska likovna umjetnost: u slikarstvu, skulpturi, plastici. 

Ali on je želio da bude taj lik trajno otisnut u njegovu 
srcu; da po uzoru Dobrog Pastira bude pun ljubavi, blago¬ 
sti i dobrote prema povjerenim ovcama Kristova stada. 

Znao je da ih mora voditi na svježe pašnjake milosti; 
da ih mora odmarati na Srcu Njegovu. A zalutale pun brige 
tražiti. Na ranjene polagati melem Kristove ljubavi. 

Svi su brzo osjetili Božju dobrotu u njemu. On ih je 
odgajao ljubavlju. I poput svoga Učitelja ponavljao je*i pro¬ 
vodio Njegovu zapovijed, oporuku Božanskog Srca: 

»Ljubite se među sobom!« 

Služba podmagistra mnogo mu je pomogla. Tu se on 
učio kako mora s dušama postupati, a sad već bijaše iskusni 
odgojitelj i vođa. Sada bijaše samilosniji, blaži prema tuđim 
pogreškama i prestupcima. Nije ih propuštao, ali je čekao, 
mirno motrio a tek tada opomenuo. Uza sav svoj blagi duh 
ipak je pokazivao svu odrešitost, sigurnost, odlučnost svoga 
karaktera. Božja volja imala se izvršiti. U svemu su klerici 
— bogoslovi imali u njemu zagovornika pred Starješinama, 
ali kad se radilo o tome da se ima ili mora izvršiti njihova 
naredba, tu nije više smjelo biti popuštanja. — Bog, koji 
je naš neograničeni i jedini Gospodar, ima pravo na po¬ 
štovanje i pokornost. 

On se molitvom pripravljao za svoju dužnost. Znao je 
da sam Duh Sveti vodi duše, zato je putem molitve tražio 
od Njega nadahnuća. Znao je da je duša Njegovo remek 
djelo, koje treba klesati — oplemenjivati milošću. Tu je 
milost crpio iz svetih Sakramenata. 

I sa duše — te najdivnije umjetnine Duha Svetoga — 
odstranjivao je dlijetom ljubavi sve što bijaše ružno, hra¬ 
pavo — da može zasjati u njoj lik Božje. 

On je znao i odlučno, sigurno udariti tim dlijetom, ali 
je to ipak bio udar ljubavi, koja gleda na cilj: 

»Udaraj me, samo me stavi u hram!« 

Od svojih gojenaca najviše je tražio poniznost. Jer gdje 
je ona tamo su i sve ostale kreposti. Samo tko je ponizan, 
spremno će se pokoriti svakoj naredbi svojih Poglavara; od¬ 
mah će poslušati. Svojom profinjenom dušom prelijevao je 
na druge ljepotu; gojio smisao za žrtvu, odricanje. Znao se 
uživiti u duše, u raspoloženje svojih gojenaca; prisiljavao 
ih je svojom dobrotom da mu se otkriju. I poput majke 
osjećao je s njima. Uvijek su njegova vrata bila otvorena. 
U svako doba mogli su k njemu doći. 

Njegova odgojna metoda bio je — dobar primjer. Sam 
on ga je davao; on — zrcalo kreposti! Svagdje: u koru, 
u crkvi, na svim zajedničkim vježbama, na kojima bi¬ 
jaše — prvi. U posluhu i pokornosti Starješinama; u dir¬ 
ljivoj poniznosti koju je u svim prigodama očitovao. Od 
njega su učili kako treba opraštati, trpjeti — ljubiti braću. 
Biti prema njima pun dobrote i samilosti. Njegov izgrađen 
karakter — divna harmonija duha i srca, duh sav prožet 
ljubavlju Božjom bili su svjetlo njihovim dušama. Njegova 
strpljivost i jakost duha u svim poteškoćama, u svim nevo¬ 
ljama i bolima učila ih je rječitije od svih knjiga i metoda. 
Neprestano je nosio sobom svoju tešku bolest koja ga je 
snažno iscrpljivala, oduzimala mu svu tjelesnu svježinu, ali 
je duh njegov uvijek bio vedar; uvijek mladenački svjež. 
Odakle tolika snaga? Iz presv. Euharistije, Tijela i Krvi 
Kristove koja ga je snažila. Bila mu je radost i slast iscr¬ 
piti se za Njega, sve sile žrtvovati. Svu ljubav drugima pre¬ 
dati! 

Zato je Otac magister bio tako omiljen. Svi su ćutjeli 
i znali da ih on ljubi. Zato su se njihove duše pred njim 
otvarale — kao cvijet svome suncu: da ga prelije svojom 
toplinom, da ga osnaži. 

A tu ljubav koja je osvajala crpio je on na izvorima 
Presvetoga Srca, koje je željelo i htjelo da je preko njega 
razlije na mnoge duše. 

Mnogopoštovani otac provincijal, fra Jerko Lovrić, ko¬ 
jemu je fra Ante bio magister, daje nam mnoge podatke o 
njemu: 


»Bio nam je više nego majka.« A znamo što je majka, 
kakvo ima srce! Ona čuje svaki uzdisaj svoga djeteta, pozna 
sve njegove boli i rane; stavlja na njih mekanom rukom 
melem. 

A fra Ante je imao dušu i srce majke. 

»Nije imao ni prema kome posebnih prirodnih sklono¬ 
sti — simpatije .« — On je sve smatrao za svoju duhovnu 
djecu; sve ih je ljubio ljubavlju Kristovom, ne sebičnom; 
zbog Njega i radi Njega, za kojega ih je i odgajao. 

»Posluh odlučno zahtijevao.« — On je znao tko je 
BOG, pa je želio posvemašnju poslušnost, poniznost i po¬ 
kornost Njemu. Naredba Pretpostavljenih imala se izvršiti! 
Čekao je, molio je, ali nije mogao preći preko neposluha a 
da ga ne kazni. To bi bile lakše zadovoljštine, jer bi on veću 
odštetu platio svojim molitvama i žrtvama. 

»Bio je ponizan.« — Svoju osobu uvijek je želio sakri¬ 
ti. Neka ne živim ja već Krist u meni! Kada bi se braća kat¬ 
kada fotografirala i njega bi zvala. On, uvijek tako priprost 
i jednostavan — a tako bogat — došao bi. Ali uvijek bi stao 
u pozadinu. Jedino ako bi ga netko primijetio i naprijed 
postavio, on se ne bi tome opirao. I svojim tjelesnim sta¬ 
vom — uvijek imajući spuštenu glavu — odavao je veliku 
poniznost i smjernost pred svojim Bogom. 

»U hrani uvijek zadovoljan«. — I to svjedoči da nije 
tražio sebe, da je sa svime bio zadovoljan što mu Bog daje; 
da je sve primao u duhu poniznosti. Zbog bolesti morao je 
imati i probrana jela. Ali nikada nije njih tražio niti odbi¬ 
jao. Kao da je ravnodušan prema svemu. Njegove težnje 
bile su nebeske, a ne zemaljske! 

»Uvijek čedan — pogled,a oborena« — Već je u svome 
najranijem djetinjstvu uvijek držao oči oborene, a kako 
neće sada kada je njegova duša motrila ljepotu Božju i u 
svojim dubinama osluškivala zvukove vječnosti. 

»Čitao samo duhovne knjige.« Nisu ga zanimali doga¬ 
đaji ni politička zbivanja; on je samo molio da se volja Go¬ 
spodnja izvrši na zemlji. Svojim je đacima preporučivao, 
dozvoljavao čitanje filozofskih djela, bavljenje raznim gra¬ 
nama nauke i umjetnosti, a sam se bavio samo asketsko- 

mističkim sadržajima, samo onim što ga je sjedinjavalo s 
Bogom, što je u sebi sadržavalo samo riječ o Bogu, o Nje¬ 
govoj neizmjernoj ljubavi. 

»Na pogreške drugih nije reagirao «. To svjedoči o veli¬ 
koj njegovoj kreposti strpljivosti i poniznosti. Mirno je mo¬ 
trio što se zbilo, pustio je da prođe nekoliko dana od učinje- 
nog prekršaja, a onda bi pozvao prestupnika preda se: »Ču¬ 
ješ, brate, nije Ti ono valjalo . . . Ovo moraš ispraviti«. Ta¬ 
ko bi blago i toplo govorio da je dotični bio prisiljen da se 
popravi. Poštivao je osobu; u njoj gledao Krista, a prema 
Kristu on bijaše pun ljubavi. Uvijek je sa pažnjom, pošto¬ 
vanjem, izuzetnom finoćom pristupao drugima, pa je tražio 
i od svojih gojenaca tu finoću saobraćaja; plemenitost du¬ 
ha. 

»Nije suprotstavljao svoje mišljenje mišljenju drugih «. 
Uvijek je puštao da drugi govore: i njegovi gojenci i braća. 
On bi samo slušao i šutio. Ako bi ga tko upitao za savjet — 
ljubazno je i ponizno odgovorio. I za vrijeme šetnji u pri¬ 
rodu puštao je svojim bogoslovima glavnu riječ. 

»Bio je s nama zajedno; uvijek i posvuda«. U učioni, 
na zajedničkim vježbama, na radu, u crkvi; na šetnji. Ne 
kao stražar, već kao majka, kojoj je jedina slast biti uz svo¬ 
je dijete. Bio je uz njih da im može priskočiti u pomoć: 
ili u učenju, ili u raznim tjeskobnim stanjima. Često su ga 
viđali kako otvara vrata — sad O. gvardijana, sad Oca pro¬ 
vincijala: »Treba ovome cipele, ovome rublja . . .« Ako bi 
mu se netko znao suprotstaviti — on bi se odmah povukao, 
ali kada se ticalo drugih: da se zauzme za njihove potrebe 
i interese — ne bi se povukao dok ne bi dobio ono što je 
tražio. Po pet puta znao bi ući O. gvardijanu sa istom mol¬ 
bom, uvijek ponizno proseći. 

Život Oca magistra bio je čisto zrcalo kreposti. On je 
odgajao svojim primjerom, kao i njegov veliki Učitelj ko¬ 
jega je slijedio: »Učite se od mene jer sam blaga i ponizna 
srca, i naći ćete pokoj dušama svojim.« 


O. fra Frano Petričević iznosi o njemu — svome magi¬ 
stru u tome razdoblju — istinito svjedočanstvo, vrijedne 
podatke — činjenice, koje najbolje ilustriraju njegov lik. 


Dogodilo bi se koji put da bi bogoslovi učinili kakav 
prekršaj — pred veče: podigli malo jaču viku, razgovarali 
se za vrijeme šutnje itd., a Magister bi mirno pošao s njima 
na večernju molitvu. I oni bi se međusobno pitali, čudili: 
»Magister prošao preko ovoga . . . Sigurno je zaboravio.« 

A on bi sutradan blagim tonom nastavio: 

»Đaci, nisam vas htio sinoć opomenuti da vas ne bih 
uznemirio, uzrujao. Pa kakva korist. Ne biste spavali. I sli¬ 
jedećega dana bili biste zlovoljni, neraspoloženi. Ne biste 
marili za molitvu. Kakav bi bio oficij? Ne biste imali volje 
za učenje. Već sada, sada kada ste raspoloženi reći ću vam 
što vam nije vrijedilo. I znam da će sada na vas opomena 
više djelovati; bolje ćete je k srcu primiti.« 

I te riječi bile bi izrečene velikom blagošću i mirom, 
velikom Ijubeznošću, da je svatko znao da mu to Magister 
govori iz ljubavi. I tko se ne bi popravio!? 

»A meni bi rekao — nastavlja spomenuti Otac: 

»Na tebi ne mogu naći izvanje pogreške. Izvana si sa¬ 
vršena fasada, ali nutrina još nije polirana. Još »ii fondo«, 
»ii fondo« nije sređen. Još ne odgovara ovoj vanjštini. Nu¬ 
trina treba da bude još ljepša . . .« 

»Ja sam se trsio da ispravim sve pogreške — koliko 
sam mogao i koliko to bijaše u mojoj vlasti, ali unutarnjost 
još nije bila preobražena.« 

Kako je Otac magister znao djelovati na dušu da mu 
se otkrije, evo primjera: 

»Bilo je to prvih dana moga dolaska u Makarsku — 
priča isti Otac. Od kolega sam čuo da fra Ante ne pušta 
onoga koga uhvati; da će ga dobro »prati« tj. nastojati da 
ga učini čovjekom Božjim. I ja se u sebi zakleh da mu neću 
doći. Jer učinio sam već jednom opću ispovijed i smatrao 
sam da mi nije potrebno da mu otkrivam dušu. 

Jednom mi je trebala bilježnica, olovka i gumica i ja 
moradoh poći Ocu magistru da u njega pitam. Na svu sre¬ 
ću — za moje dobro bio je bolestan. Pokucah na vrata nje¬ 
gove sobe. Kada začu da sam ja, reče da uđem. Nakon nekih 
usluga, za koje me je zamolio da mu ih učinim, ponudi me 
da sjednem. A onda me upita: 

—■ Fra Frano, možeš li mi nešto kazati? 

— Rado, Oče magistre, sve što zahtijevate. A on će: 

— Sigurno? 

— Ma obećajem Vam. 

— Kad je tako: sjedi ovdje uz mene i kazivaj mi svoj 
život. 

Kao da me je grom ošinuo. A upravo sam se zbog toga 
zakleo. Ali sjeo sam, otkrio mu svoje duševne muke. On 
kao da je slutio i znao sve što se u meni zbiva. Zato je i 
tražio da mu se otkrijem, kako bi mi mogao pomoći. 

Iznenada će — kada ja zastadoh: 

»Hoćeš li da Ti pomognem? I reče mi jedan detalj iz 
moga života koga nitko nije mogao znati osim mene i Stvo¬ 
ritelja. I onda sam vidio i spoznao da je čovjek Božji, da sve 
znade. I tada sam odvio klupko svoga života od početka do 
svršetka i bio sretan. 

Iste te godine, kada sam bio u Zivogošću i nešto mi se 
dogodilo što nitko također nije mogao znati osim dragoga 
Boga, on mi spomenu moju tajnu. 

I od toga doba vodio me, učio i posebno se — tako je 
izgledalo — za mene brinuo. Iako nije imao nikakvih po¬ 
sebnih sklonosti i simpatija prema bilo kome. On mi sam 
to jednom razjasni: 

»Za te imam specijalni dar Božji; za svakoga nemam.« 

I rekao bi mi: 

»Tvoja duša mora biti kristalno zrcalo . . . Ni jedne sit¬ 
nice ne smije postojati koju ne bi kazao svome magistru.« 

I ja sam mu bio do krajnosti iskren, tako da mi je na 
završetku bogoslovije kazao: 

»Da sada umreš ništa ne bi imao kazati Vječnome Sucu 
što nisi meni kazao.« Kada bi mi imao govoriti o mojoj nu¬ 
trini, uvijek bi zapitao dozvolu: 

»Fra Frane, mogu li se poslužiti tvojom ispovijeđu.« I 
nikada nije počeo govoriti a da to nije zamolio.« 

Kako su ove šetnje sa Magistrom bile lijepe i plodne! 
Kako se otkrivao duh njegov! Ljubav prema duši! I intim¬ 
nost između oca i duhovnoga sina. 


»Jednom smo — nastavlja Otac Franjo — šetali prema 
Tučepima. On me učio putovima Božjim. Tražio je od mene 
mrtvenje do skrajnosti. Iznenada minio nas projuri auto. 
Nisam ga pogledao. On je to primijetio, pa nastavi: »To mi 
bijaše drago. 

Gdje god se možeš svladati — svladaj se, za ljubav Bo¬ 
žju, da kasnije možeš prikazati njemu i veće žrtve kada ih 
bude od tebe tražio.« 

I nije sebi prisvajao prvenstvo u tome vodstvu duša: 

»Duh Sveti je tvoj učitelj, a ja sam samo njegov instru¬ 
ment.« 

I nastavljao bi: 

»Bog od tebe traži savršenu čistoću srca. Nikakve ze¬ 
maljske ljubavi prema bilo kome, već samo prema Propeto¬ 
me Kristu. Sve ostalo izbaciti! 

A Mariju — Mariju moraš nadasve ljubiti. Mora ti biti 
na prvom mjestu.« Ona mu uvijek bijaše na pameti. Uvijek 
se obraćao k Njoj strelovitim molitvicama. I mi smo, nje¬ 
govi bogoslovi slijedili primjer svoga Oca. 

Prednjačio nam je u svemu. Uvijek sabran: pri molitvi, 
pri šetnji, pri jelu. Uvijek sjedinjen sa svojim Bogom. 

Nikada ga nisam vidio neraspoložena, namrgođena ili 
da se naljutio ili rekao koju žestoku riječ. Za vrijeme uko¬ 
ra, kojega bi morao dati, nikada naprasita. Uvijek blag, 
uvijek ljubazan. Kao da je Gospodin preko njega govorio. 
I svima nam bijaše jasno: To je duša koja je sjedinjena s 
Bogom; za Njim zanesena. 

Na njegovu sam se primjeru učio kakav i ja trebam 
biti. On mi je često govorio, kada bi se dogodilo da bi me 
netko — možda iz šale — naljutio ili nešto mi prigovorio: 

»Trpi, šuti, ne traži svoje pravo; ne dokazuj, ne oprav¬ 
davaj se. I onda kada si pravedan. Pretrpi. Sačuvaj mir. 
Tu je veličina,« 

To su bile prave žrtve. Oblatio — predanje samoga 
sebe. 

Ono što je druge učio — sam je prije izvršivao i to na 
najsavršeniji način. 

Bio je zrcalo kreposti — svima! 

Cesto se među bogoslovima i klericima prepričavala 
ova anegdota: Jednoga je od njih ukorio ili htio otpustiti. 
A ovaj znajući da Magister smatra sebe za najvećeg bijed¬ 
nika i grešnika — iz poniznosti, upita ga pred drugima: 

»Recite mi, Oče magistre, tko je od nas dvojice bolji: 
Vi ili ja? 

— Ti, spremno će on. 

— Kako me onda smijete otpustiti?! 

Znali su njegovo dobro srce, njegovu poniznost. Na 
njegov račun znali bi koji put priuštiti sebi veselje. Ali ni¬ 
kada nije to bilo iz neke zloće. Već upravo zato što su svi 
znali kako im je Magister dobar i blag. 

I njegova dobrota i ljubav ostala im je u uspomeni. 
Ali ne samo u uspomeni: Od nje oni žive. 


Bijaše blagi, ljetni dan. Jugo je donosilo svježinu s 
mora. Iz samostana su krenuli bogoslovi sa svojim magi¬ 
strom — na šetnju. Visoki vrhunci Biokova bijahu ozareni 
suncem. Između čempresa i borova vodila je u daljine 
bijela cesta, kojom stupahu. 

Otac magister ide u društvu fra Frane. Ostali bogo¬ 
slovi koracaju pred njima. Put ih vodi prema Vepricu, 
Gospinoj špilji. Dok udiše čisti eter, zasićen mirisima zele¬ 
nih šuma, fra Frano osluškuje riječi — savjete svoga Oca. 
Stupao je pognute glave, zaronjen u dubine svoje duše. 
Kada dođoše u blizinu Veprica, Otac prozbori. 

»Sada ću biti malo sam . . « Špilja već bijaše na doma- 
ku. I fra Frano bi požurio za svojim drugovima, a Otac 
magister stupao bi tihim korakom k svetištu. Nije li mu 
srce snažnije kucalo? Njegove oči i opet će motriti bijeli 
lik Djevice. 

I dok bi se bogoslovi penjali uz meko igličasto tlo da 
se negdje odmore i poigraju, Otac magister odlazio bi sam 
k špilji. Ostajao bi u molitvi. I u šutnji pred Njezinom 
ljepotom. 

Na odlasku bi pristupili k Ocu i bogoslovi i s njime 
izgovarali: Zdravo Marijo . . . 


Vidjeli su kako Otac magister uzdiže svoje oči — koje 
uvijek bijahu oborene — k Onoj, od čije ljepote duša mu 
bijaše Zanesena. 


Put je vodio prema Tučepima. I opet su bogoslovi pro¬ 
lazili sa svojim Ocem magistrom. Plodni maslinici i vino¬ 
gradi prostirahu se sa strana. Iznenada se Otac zaustavi uz 
kamenu ogradu i pozva svoje duhovne sinove. Pokazujući 
rukom na oveći grozd, koji se zbog svoje zrelosti priklanjao 
k zemlji, upita jednoga od njih: 

»Na što misliš dok njega motriš?« — Svi su znali što 
Otac hoće time reći; i upitani je znao da on očekuje odgo¬ 
vor duhovnoga karaktera, ali da priušti svojim drugovima 
malo veselja, odgovori: 

»Mislim kako će od njega biti dobro vino . . .« Svi pra- 
snuše u smijeh. 

»Ma vidi! — nastavi Otac. A ja mislim kako vi svi 
morate biti pun grozd u vinogradu Gospodnjemu.« 

I njegova duša bi se zanijela. I govorio bi im o posla¬ 
nicima i o velikoj žetvi koja ih čeka; o vinogradu rodnom. 
O kraljevstvu Kristovu kojega moraju osvajati u dušama. 

I tako bi svaki put Otac magister uzimao kakav pred¬ 
met, objekt, detalj iz naravnoga svijeta da im može protu¬ 
mačiti nadnaravno. 

Ta njemu je sav vidljivi svijet zborio o nevidljivome. 
On mu je objašnjavao nadnaravnu stvarnost koju je proži¬ 
vljavao i nosio u sebi. 


Divno je sjala mjesečina. Noć je disala puna raskoši. 
Jedino su zrikavci svojim smirenim zvukom prekidali noć¬ 
nu tišinu. — U samostanskom vrtu bogoslovi su sjedili sa 
svojim Ocem magistrom. Pogled im je motrio zvjezdano 
nebo. Srce se divilo svome Stvoritelju i u ushitu je izraža¬ 
valo svoj zanos. Samo bi Otac magister prignuo glavu i 
šaptao: »Isuse moj, milosrđe!« 

On je spoznao i ćutio neizmjernu ljubav Božju koja je 
prema čovjeku bila tako dobra; puna samilosti. Sve mu je 
darovala! Žrtvovala je što je imala najmilije — Sebe u liku 
čovjeka. Ukrasila je zbog njega zemlju raznobojnim cvije- 

ćem; prelila po njemu rosu kao biser . . . Svod je okrunila 
zvijezdama što podrhtavaju od sjaja i ljepote. Otvorila mu 
je — kopljem — srce svoje da iz njega poteku izvori žive 
vode, koji gase žeđu; krv svoju mu je dala, pa ipak: čovjek 
je tako nezahvalan! 

I fra Ante je za toga čovjeka šaptao: Isuse moj, milo¬ 
srđe! 

Kao da je tim uzdahom otirao suze na licu Oca, kojega 
boli svaka nezahvalnost njegova djeteta. 


SVETA ŽRTVA 

Fra Ante je u prvom redu odgajao svoje gojence za 
uzvišenu i svetu službu svećenika Božjega, za Njegovo sve¬ 
tište za koje su odabrani — otkupljeni sa zemlje »prvenci 
Bogu i Janjetu «. Spremao ih je za — žrtvu! On sam bio je 
primjerom te čiste, svete, neokaljane žrtve. I svojim bogo¬ 
slovima upravljao je riječi Pija XII: 

»Kao što je bio sav Spasiteljev život upravljen prema 
žrtvi samoga sebe, isto tako morao bi biti i život svećenika 
koji u sebi ostvaruje Kristov lik, pa zato treba biti s Njim, 
u Njemu i po Njemu prijatna žrtva . . .« (Menti Nostrae). 

On mora da nastavlja život Kristov; Njegovu žrtvu. 
Dovoljno bijaše pogledati Oca — zrcalo pa da znadu kakva 
mora biti i njihova žrtva. 

Iz svete Mise crpio je nadnaravnu snagu milosti koja 
ga je preobražavala u žrtvu. Promatrajući ga, njegovi go- 
jenoi za vrijeme sv. Mise, koju je služio na poseban način, 
znali su da on duboko proživljava Kristovu žrtvu: da se 
s Njime prikazuje Ocu: i svoju krv i suze, svoje patnje i 
odricanja. On mu je sa Jedinorođenim Sinom prinosio 
žrtvu hvale, poklonstva, zadovoljštine, prošnje. S Kristom 
je doživljavao mističnu smrt na križu. Posebno je duboko 
proživljavao dio iza sv. Pretvorbe. Čitavo nebo ga je slu¬ 
šalo dok je Ocu prinosio »svoju žrtvu«. 

Posebno im je naglašavao krepost — svetost života 
koju moraju posjedovati kao svećenici Novoga Zavjeta. 
Tko posjeduje ovu svetost — sve posjeduje! Kao što je 
govorio veliki Pijo X u svojoj poruci svećenstvu — HAE- 
RENT ANIMO: »Ako svećeniku manjka ova svetost •— 
koja ga s Bogom spaja i čini ga njemu »milim i dostojnim 
službenikom njegova milosrđa« — koja je najuzvišenija 
mudrost Kristova, onda mu manjka sve. Jer bez nje samo 
obilje fine učenosti (koju i Mi nastojimo kod svećenika 
unaprijediti), i sama okretnost i vještina u radu, iako mo¬ 
gu donijeti nešto koristi bilo Crkvi, bilo pojedincima, ipak 
su uistinu često njima samima na žalost, na štetu.« I da se 
postigne ova svetost, potrebno je slijediti Krista — Nje¬ 
gove u prvom redu pasivne kreposti: poniznost, posluš¬ 
nost, čistoću, samozataju, po kojima će postati jednaki 
»slici Sina Njegova«. 

Znao je da nitko ne može slijediti Krista tko se ne 
odreče sebe, zato je od njih tražio odricanje vlastitih želja, 
htijenja, svladavanje strasti, požuda; žrtvovanje slobodne 
volje — podvrgavanje drugome radi Boga. 

Učio ih je žrtvi — u svemu; posebno kreposti jakosti, 
po kojoj sve što nam je teško radosno podnosimo iz ljubavi 
prema Bogu. Ovu krepost sv. Grgur ovako opisuje: 

»Jakost pravednih je u tome da obuzdavaju tijelo, 
odupiru se pohoti, odriču se zemaljskih užitaka, ljube boli 
radi vječne nagrade, preziru zamame vremenitog bogat¬ 
stva, ne pokazuju straha pred suprotivštinama.« Naprotiv: 
»Jakost odbačenih sastoji se u tom da ne ljube ništa drugo 
osim zemaljskih stvari, ne daju se od njih niti nesrećama 
otrgnuti.« 

Mladi bogoslovi uzeli su k srcu riječi dobroga Oca. 
Bile su djelotvorne, jer ih je potvrđivao njegov primjer: 
primjer svete žrtve. 

I jednom su, prolazeći kraj slike Majke Žalosne, čije 
Srce bijaše probodeno mačevima, vidjeli kako duboko 
pognut pred njom kleči i — jeca . . . Netko šapnu: Umrla 
mu je majka . . . Kroz suze kao da su čuli tihi zvuk: »Ti 
koja si me ponovno rodila bolima — budi mojom Majkom! 


HVALITE GOSPODINA 

Fra Anti se srce širilo od radosti kada je mogao svoje 
bogoslove učiti molenju brevijara. Neprestano je tako po¬ 
navljao Psalme ljubavi svome Bogu. 

Već iz djetinjstva njegova — prve mladosti doznali 
smo kako je obično literarno štivo duboko proživljavao, 
pažljivo i savjesno čitao i druge u tome poučavao. A kako 
neće PSALME — najuzvišeniju molitvu Crkve — samo 
»Djelo Božje« (po sv. Benediktu) — »vječnu hvalu«. 

U Psalmima je izražena ne samo čežnja izraelskog 
naroda za Mesijom, za domom Gospodnjim, za oslobođe¬ 
njem iz ropstva, nego iskrena molitva svake duše koja se 
hoće uzvinuti Bogu osjećajima vlastitog srca, proživljujući 
svoje muke i gorčine, svoju bol i radost; svoju čežnju za 
Ljubavlju: 

»Kao što jelen čezne za izvorima voda 
tako čezne duša moja za Tobom, 
o Bože!« 

Enciklika pape Pija XII — »Mediator Dei« nazvala je 
Psalme molitvom koju Mistično Tijelo Kristovo upravlja 
Bogu u ime svih kršćana: 

»Žedna je Tebe duša moja.« 

U toj molitvi iskazuje se Njemu poklonstvo, zahvala, 
zazivanje milosrđa i prošnja — traženje novih milosti. 

Već od 4. vijeka molili su psalme, neprekidno, neki 
pustinjaci-redovnici zvani Acemiti — »vječno budni«, pa 
se njihova neprekidna molitva zvala »vječna hvala«. 

Sv. Benedikt je prvi reformirao, sistematizirao i ure¬ 
dio za svoje redovnike službu pohvale Bogu psalmima, zato 
se po njemu ova služba zove »Djelo Božje«. Kasnije su sv. 
Benedikta slijedili sv. Romualdo, sv. Bruno, sv. Bernardo, 
sv. Franjo i sv. Dominik — sve utemeljitelji novih Redova. 
A naša Majka, sv. Klara, kopirala je za brata Franju — 
svojom rukom — prvo izdanje Rimskog Brevijara. 

Brevijar — izabrani psalmi — sadrže 150 psalama, 
koji su po svojoj literarnoj vrijednosti najuzvišenija lirika 
starih vjekova. Pošto je većinu njih spjevao kralj David 
— 80 — zovu se »Psalmi Davidovi«. 

U prvim vjekovima kršćanstva sav narod je pjevao 
psalme u crkvi, i ovo pjevanje — koje je tako snažno dje¬ 
lovalo na sv. Ambrozija — on uspoređuje šumu morskih 
valova koji se blago razbijaju o žal, a daleki otoci kao da 
odzvanjaju od pjesama svetih. A sv. Augustin u svojim 
»Ispovijestima« piše: 

»Koliko li suza nisam prolio, duboko dirnut glasovima 
himni i psalama, što su se slatko razlijegali po Crkvi 
Tvojoj!« 

I Otac magister, slušajući svetu molitvu, pjevanje što 
se izvijalo iz tih čistih srdaca i u skladnim koralima što 
su podrhtavali — ganuo bi se. Sva je duša njegova molila: 

»Tibi dixit cor meum, 
exquisivit te facies mea . . . 
quando veniam, et apparebo ante 
faciem Dei? 

. . . Credo videre bona Domini 
in terra viventium.« 


»Laudate Dominum, omnes Gentes: 
laudate eum, omnes populi: 

Quoniam confirmata est super nos misericordia ejus: 
et veritas Domini manet in aeternum .« 

(Ps. 116) 

I dok su čisti i svijetli korali nestajali u visinama, fra 
Antina je duša — oslobođena od dodira zemlje — hrlila u 
zagrljaj LJUBAVI. 


FRANJEVAČKA DUHOVNOST 

Otac magister izgrađivao je svoje bogoslove u okviru 
franjevačke duhovnosti, koju je unaprijedio Ivan Duns 
Skot. 

Naš zemljak, poznati mariolog, O. fra Karlo Balić (iz 
Katuna) koji je studirao teologiju na luvenskoj univerzi 
i objelodanio svoje skotističko djelo o autentičnim i ne¬ 
autentičnim Skotovim djelima, tumači ovu duhovnost Ivana 
Duns Skota. Evo u čemu se — po njemu — sastoji: 

1. BOG JE LJUBAV. I On koji je neizmjerna ljubav 
dijeli svojim stvorenjima dio te ljubavi. 

2. Kristocentrizam. Na ovim teocentričnim načelima 
— da je Bog sama ljubav — osniva se Kristocentrizam. 
Naime, Bog je htio imati nekoga — između onih koje On 
ujedinjuje u svojoj ljubavi — koji bi imao primat nad 
svima, bio najveći — uzor i svrha, i koji bi Mu iskazivao 
najveću ljubav. To je Krist, Bog - čovjek, koji može pro¬ 
slaviti presv. Trojstvo u većoj mjeri nego sva druga bića 
zajedno. Stoga je UTJELOVLJENJE »summum opus Dei«; 
ono krasi čitav stvoreni red — najveće djelo, nezavisno od 
svega, a sve ovisi o njemu. 

3. Majka Kristova. Pošto Krist zauzimlje u čitavom 
svemiru prvo mjesto i prvi je preodređen među svim stvo¬ 
renjima, to iza Njega dolazi Njegova Majka Marija, koja 
je s Njime preodređena jednom istom odlukom. I Marija 
je — izuzeta od istočnoga grijeha — trebala Otkupitelja 
više nego ikoje drugo stvorenje; ona je »više od svakog 
drugog imala obavezu prema svome Otkupitelju, jer ju je 
On učinio mnogo savršenijom očuvavši je potpuno od istoč¬ 
noga grijeha«. 

4. Presv. Euharistija. Između svih sakramenata po¬ 
moću kojih se postizava kršćanska savršenost posebni pri¬ 
vilegij zauzima sakramenat presv. Euharistije po kojemu 
je Krist prisutan među nama; koji je središte našeg duhov¬ 
nog života. Tko prima dostojno Kristovo tijelo, koje je 
naša duhovna hrana, biva ujedinjen i utjelovljen u Kristu. 

5. Ljubav prema Bogu, samom sebi i bližnjemu. Po¬ 
moću ljubavi, koja je najsavršenija krepost, razumno biće 
ljubi Boga radi njega samoga, a radi Boga — sebe i bliž- 

njega. Ljubav nas sili da Ga ljubimo, pošto je On jedino 
naše dobro izvan kojega nema dobra. »Potpuno ljubiti Boga 
ne znači ljubiti ga s više žara i nježnosti, nego ljubiti ga 
s više snage.« 

A onda radi Njega — sebe i bližnjega, tj. sve one 
kojima možemo učiniti dobro iako su za nas stranci. I našeg 
neprijatelja moramo ljubiti činom pozitivne ljubavi i »ni¬ 
kada ga isključiti iz naših molitava; o njemu i uopće o svim 
našim bližnjima moramo uvijek misliti što je moguće 
bolje.« 

Znači: Franjevačka duhovnost zasnovana je na lju¬ 
bavi. A to je i prva i najveća zapovijed u Zakonu, koju je 
i Krist — Ljubav Očeva — ponovno opetovao: 

»Ljubi Gospodina Boga svoga 
svim srcem svojim, svom dušom svojom 
i svom snagom, 
a bližnjega kao samoga sebe!« 


Svoje gojence posvetio je — BEZGREŠNOJ, koja je 
pod tim imenom glavna Pokroviteljica našega Franjevač¬ 
kog Reda. On je znao da će pod Njezinom obranom i zašti¬ 
tom napredovati u kreposti, da će ih Ona — koja je puna 
Duha Svetoga — preobraziti u drugoga Krista; pripraviti 
za žrtvu, ugodnu Bogu. 

Od Nje je molio milosti za njih: da budu sposobni i 
zreli za svoje uzvišeno zvanje, čiju im je ozbiljnost uvijek 
predočavao i zbog toga nastojao da se priviknu redovnič¬ 
koj stezi, da cijene nauk, svoje sposobnosti i darove koje 
im je dao Bog za Svoju slavu, da ih iskoriste do maksi¬ 
muma. 

A najviše je molio od Neoskrvnjene da bude svaki od 
njih čist, svet svećenik — po Srcu Božjemu. Jer je on — 
po riječima Pija XII — »organ za komuniciranje i jačanje 
samog mističnog Tijela Kristova. Zato treba da se odreče 
svega što je od ovoga svijeta, da se isključivo posveti ono¬ 
me što je Gospodinovo. Upravo radi toga je Crkva propi¬ 
sala zakon »celibata«, jer je svećenik »Božji službenik i 
otac duša«. (Menti Nostrae). I spominjao im je riječi T. 


Totha: »Zar ne vidite da će samo oni ljudi koji su djeca 
Neoskrvnjeno Začete spasiti ovaj grešni i nemirni svijet 
koji izdiše i da će samo oni od njega odvratiti osvetnu 
srdžbu Božju? Samo oni koji su djeca BI. Djevice koja je 
puna milosti, koja je sva čista, sva sveta i puna Boga.« 

Svećenik na oltaru zastupa Krista; on je drugi Krist; 
s Njime jedna žrtva. A ovu je Žrtvu primio samo za to Bog 
jer bijaše sva čista , sva sveta; neokaljana — kako se doli¬ 
kovalo Božjem dostojanstvu i časti. I svećenik je pozvan 
da nastavlja djelo Otkupljenja, da svojim patnjama »nado- 
punja nedostatak muka Kristovih za mistično Tijelo Nje¬ 
govo — svetu Crkvu.« A suradnja u otkupnom djelu — 
kako će kasnije fra Ante pisati — »traži posvemašnju či¬ 
stoću«, kao što ju je tražio i od svoje Majke, svoje Surad¬ 
nice — čiste, neokaljane Djevice! 

Svećenik će svojim vlastitim odricanjem, samozatajom 
— svojom vlastitom krvlju posvjedočiti najveću ljubav 
prema Bogu, i na taj način doprinijeti najveći svoj dio, 
najdragocjeniju zaslugu u — Otkupljenju. 

I podno oltara Neoskrvnjene Djevice Otac magister je 
suznim očima molio da svaki od njegovih gojenaca bude 
i ostane uvijek — čista, sveta, neokaljana žrtva. 

- BILJEŠKE ZA VRIJEME DUHOVNIH VJEŽBI 

Kako je fra Ante svim silama nastojao za svladava¬ 
njem, odricanjem — krepošću najbolje vidimo iz njegovih 
bilježaka — za vrijeme duhovnih vježbi, kada je; stvarao 
nacrt za svoj duhovni život, a koje su pisane u ovome raz¬ 
doblju. Stoga je razumljivo da je izgrađujući svoju vlastitu 
osobnost mogao najbolje i druge izgrađivati. 

17. XII 1923, tj. u svojoj 30. godini piše: 

— »Ujutro : se obnovi, dušo moja/i poeni dan kao da si 
sama na svijetu s Gospodinom Bogom«. (Jer onda će svim 
silama nastojati da što savršenije za Njega i pred Njim 
živi, da Ga svim srcem i silama ljubi, da se ispuni Njime 
Neizmjernim, kako bi se u Njemu i po Njemu mogla bez¬ 
granično i najnesebičnije predati drugima — svojoj braći. 
Ljubav prema Bogu ne može se odvojiti od ljubavi prema 
bratu čovjeku. I ne može se Boga ljubiti, a da se bližnji ne 
ljubi, koji je slika Njegova — odraz; još više dijete Nje¬ 
govo; »sinovi i baštinici«.) 

Nikada se ne upuštaj u govore na dugo (razumije se: 
ako ne služe na korist bližnjemu i ne smjeraju na slavu 
Božju) presijeci, muči, bježi, trpi i Gospodin će pogledati 
na te. Ne udovoljuj jeziku, pohlepi za hranom, naklonosti 
prema drugima. Tebi je živjeti sakriven u Bogu s Isusom 
i Marijom.« 

I zatim nabraja točke; s obzirom na poniznost: 

1. Prezirati se tako da se podložiš bližnjemu i nižemu. 

2. Trpjeti cum pače, kad si prezren, kad se do tebe ne 
drži ništa, niti se ne računa na te. 

3. . . . veseliti se kad nas preziru, omalovažuju i grde. 


16. IV 1926. — u 33. god, —- donosi zaključke: 

1. Čuvat ću muk,-potpuni i strogi. 

2. Obavljati neprestanu molitvu. 

3. Trpjeti rado s Isusom na križu. 

4č Život poniznosti i siromaštva. 

5. U Mariji k Isusu. 

Za vrijeme duhovnih vježbi, 26. VII 1926. 

»S pomoću Božjom spoznao sam da se neprestano imam 
vježbati u sv. poniznosti. Da ustrajno dođem do savršenosti 
nužno je čuvati muk, nutarnju i vanjsku samoću, ne stav¬ 
ljati se nigdje gdje nije volja Božja i nastojati doći do ne¬ 
prestane molitve i sabranosti. 

1. Okom vjere pogledati na veličanstvo Božje, zatim 
na svoju bijedu i ništavilo, te se pred Njim poniziti, 
podložiti. . . 

2. Sve dobro imamo i jest od Boga i za sve jedino 
Njemu: hvala, slava i čast! 

3. Veseliti se jer sam ništa, a Bog je sve!. . . 

4. Kajati se, jer sam oduzeo ono što On ima najizvr- 
snije izvan sebe tj. slavu, kad sam se hvalio, uzdi¬ 
zao, do sebe držao, tražio priznanje i čast. Reci 
često: Tibi soli honor et gloria! 

5. Daj mu svu čast i slavu koju si mu ti ukrao i koju 
mu kradu ljudi, priznajući Ga kao prvi cilj i zadnju 
svoju svrhu. 

6. Divi se i čudi kako Ga Anđeli štuju i časte i poni- 
štuju se pred Njim, a ti se uzdižeš i hvališ. Boj se 
da Ti Gospodin ne digne milost. Strah Božji i po¬ 
niznost. 

7. Bježi, prezri čast, cijenu, štovanje i vlastitu hvalu. 

8. Nikada se, s pomoću Božjom, neću opravdavati ili 
odgovarati, ako mi se štogod predbaci, podmetne, 
prigovori, optuži i slično . . . Isus mučaše na sve 
optužbe. 

9. O drugima neću govoriti nikada. Ako treba što reći, 
prigovoriti, spomenuti — nikada — s pomoću Bož¬ 
jom i Marijinom — neću za njim već njemu, pravom 
i čistom nakanom pred Gospodinom. Gdje me ne 
zove dužnost šutjet ću i preporučivati ga Gospo¬ 
dinu. Stvari i govorkanja o drugom, koja na me ne 
spadaju po dužnosti, ili me ne zove ljubav — neću 
slušati, izbjegavat ću ih i neću se u to ni najmanje 
miješati. 


10. U stvarima koje ne zaslužuju da se o njima govori, 
ili je suvišno ili bez razloga, već samo ljudsko na¬ 
klapanje, trebam se čuvati. Tako isto na ono što ne 
spada na te — ili je bolje preko toga prijeći. Pusti 
i ne osvrći se na to. 

11. Kad je stvar svršena izbjegavat ću svaku suvišnu 
riječ koja više ne pomaže. 

12. U razgovoru nadvladaj onu napetost, naglost, želju 
da kažeš svoje mišljenje, da se potpuno izraziš. 

U svakom razgovoru mrtvi sebe i gledaj da budeš 
više spor nego brz. 

NB! Kad si opremio što si imao s kim, zahvali se lijepo, 
oprosti se i mirno pođi s Gospodinom na svoju 
dužnost. 


Duhovne vježbe 26. XI 1927. 

Trebam dati veliku važnost razmatranju. Moram se 
boriti protiv osjetilima koja dušu vuku vani u svijet, među 
stvorenja. Voli više križ i trpljenje nego lak i ugodan život! 
Takav je život Isusa i Majke. 

Uz pomoć Božju: 

1. Starješine ću vazda gledati, ljubiti i cijeniti kao 
namjesnike Božje. Iskreno, jednostavno u duhu vje¬ 
re podlagat ću se i njihovim željama (razum, volju, 
sud). 

2. I nikada o njima neću govoriti ili predbacivati ili 
kritizirati njihove odredbe. 

3. Braću ću poštivati, ljubiti i gledati kao svece i an¬ 
đele Gospodnje. Njih ću slušati što se ne protivi 
volji Božjoj, mojim dužnostima ili pravilima raz¬ 
boritosti. 

4. Uz pomoć Božju i zaštitu nebeske Majke uvijek ću 
se pred Gospodinom ponizivati, na svakom mjestu, 
položaju i službi, u svako doba . . . 

... u svemu gledati volju Božju . . . prikazati Mu svoj 
rad i preko svega djelovanja često se sjećati njega, čestim 
strelovitim molitvama. 

Moja pokora: 

1. Zajednički život. 

2. Govoriti jedino ako sam pitan ili me zove dužnost. 

3. Kloniti se svakog ljudskog općenja. 

4. U svim poslovima, zgodama i saobraćaju svakom 
osobito duhovnom — pomnjivo i razborito promo¬ 
triti stvar, stanje, pitanje i uzdignuti pamet Božjoj 
mudrosti, moleći: Sedes Sapientie za prosvijetlje- 
nje, pa odgovoriti ukratko i jednostavno te se čedno 
povući. 

God. Gospodnje 1929. 

Svet u Isusu — Poniznost — Vita contemplativa 

1. Ujutro prva misao poslije Isusa na Presv. Trojstvo, 
u Mariji, s Marijom, po Mariji, poniziti se i probu¬ 
diti što življu želju i češnju za sv. poniznošću i ovo¬ 
ga se neprestano držati. Treba da pređe u običaj. 

2. Sav se dati na razmatranje života i Muke Gospodi¬ 
nove, njegove svete ljubavi i svih kreposti. Svag- 
dano vjeran razmatranju. Ustraj! 


Svoje račune uvijek imati uredne i čiste, držati se 
vazda pripravan za dolazak Gospodnji. Sve raditi i držati 
se kao da je zadnje. Svaki dan misli na sud. 

Bježati ljude, nikad ne govoriti o drugima, nikad ako 
nisi upitan, uvijek kratko . . . 

Svaki dan 2 sata razmatranja, 1 sat duhovnog čitanja. 
Težiti, moliti, pripravljati se za kontemplaciju! 

NB. Ovaj bijeg od ljudi služio je samo da ga osposobi 
za veliku ljubav prema njima, koja će se očitovati u stanju 
sjedinjenja. 

. . . Bježi u samoću, na molitvu, duh. čitanje. Bog te tu 
hoće, ne zaboravi to! Upotrebi malo vremena za odmor, 
a za suvišni razgovor ništa. Muči i radi! 


Kad me se bude što pitalo odgovarat ću po savjesti, 
oprezno i ukratko. Nikada neću govoriti o sebi, svojoj bo¬ 
lesti, svojim potrebama, proviđaju, podvorbi, ponašanju 
drugih prema meni. —• Sve to ne dolikuje osobi Bogu po¬ 
svećenoj i slugi Gospodnjemu, koji se sav predao Bogu i 
njega odabrao za baštinu svoju. 


Sve nastojanje — da stečem sv. poniznost... Vazda 
s braćom promicati njihov napredak i uzgoj po sv. Reguli, 
Generalnim Konstitucijama i pravilniku. O Marijo! 


Po muku, mrtvenju i razmatranju najviše ćeš napre¬ 
dovati. Bježi prigode! 

. . . Svaku večer nasljedovat ću Gospodina u bičevanju 
kroz »Miserere«, 3 Zdravomarije i »osculum terrae«. 

Oči: . . . Gledaj preda se promišljajući o Isusu. Vani 
gledaj samo što se tiče tebe i tvog posla. U sobi nikada 
gledati kroz prozor, osim ako je dužnost. 

Ukus: Kod blagovanja ću biti zadovoljan što Gospodin 
providi. Kod stola čuvat ću se svakog izbiranja. Jesti ću sa 
Gospodinom i sa Nebeskom Majkom bez biranja, prevrća- 
nja, već onako kako je preda mnom. 

Mukom, trpljenjem i molitvom nadoknađuj svoju ne- 
dostojnost i slabost. Budi pobožan, ustrpljiv i uzdaj se! 

Nečistoća: S pomoću Blažene i Neoskrvnjene Majke i 
sv. Odvjetnika osobito ću ljubiti svoj zavjet svete čistoće 
i slijediti svoju nebesku Majku. Zato ću uvijek: 

1. Najpomljivije čuvati sv. čistoću duše, tijela, srca i 
pameti, da budem vazda čisti stan Presv. Trojstva, 
koje se naslađuje i stanuje samo -u čistim srcima. 

2. Osobito ću nastojati oko pobožnosti presv. Sakra¬ 
mentu, Muci Isusovoj, Neoskrvnjenom Začeću presv. 
Majke, da uščuvam vazda čisto srce i tijelo, pamet 
i dušu. Također ću gajiti pobožnost sv. Josipu, sv. 

Anti i sv. Luigju. 

3. S pomoću BI. Majke brižno ću svagdje čuvati, mrt- 
viti nutarnja i vanjska sjetila, osobito oči i jezik. 

4. Osobe drugoga spola, pa bile koje mu drago, nikada 
neću gledati niti igdje upirati oči svoje. 

5. Sa spomenutim osobama govorit ću jedino iz po¬ 
trebe, ex caritate, ex obligatione. U govoru ću biti 
kratak, odmjeren, ozbiljan, imajući na pameti Pro¬ 
petoga Gospodina. 

6. Sjećaj se one: Nec Samsone fortior, nec Salomone 
sapientior, nec Davide sanctior . . . zato ću se s po¬ 
moću BI. Majke čuvati i posebnog prijateljstva s 
bilo kim, osobito sa osobama drugoga spola. — Solus 
cum Domino solo! Gospodina ću vazda moliti da mi 
bude On prijatelj i društvo s Majkom, s anđelima 
i sa svecima. 

7. U napastima protiv svete čistoće odmah ću se uteći 
Presv. Srcu Isusovu i Majci, Ranama Gospodnjim, 
sv. Josipu i sv. odvjetnicima. 

U 37. godini (1930) 

Osjetnost — nježnost 

Ovo je moja naravna sklonost (strana, koja ako se ne 
pazi i nije podložna razumu, pogoduje nečistoći i pogibelj¬ 
na je jako), S pomoću Božjom i zaštitom Neoskrvnjene Dje¬ 
vice Majke, čuvat ću se i paziti da nikad ne prelazim u 
ovom granice, pravila, redovničko-svećeničke ozbiljnosti, 
dostojanstva i svetosti. . . Sklonost svoje blage i nježne 
naravi ispravljat ću i krotiti uz milost Božju i Majke cum 
religiosa maturitate mortificando omnem inclinationem re- 
sponsionem, occasionem sensibilitatis vel temeritatis. 

Svakih nježnih riječi čuvat ću se pa i na ispovijedi. 

Izbjegavat ću svaku sklonost, simpatiju prema svako¬ 
me: ako to opazim kod drugoga slijedit ću svoj put i preko 
toga prelaziti. 

. . . biti strog sa sobom a s drugima blag . . . 

Posebne vježbe 

. . . Poništiti se pred Gospodinom Bogom . . . 

Prikazati se nebeskoj Majci kao najnevredniji i naj- 
prezreniji i najdostojniji svakog prezira njezin jadni sluga 
koji mora više, radije, pripravnije »summa diligentia« u- 
mirati, ne biti, poništiti se pred svakim, nego li biti. 


. . . Učiniti čin duboke poniznosti, prezira samoga sebe, 
kad sam sa Starješinama, starijima, braćom, smatrajući se 
nedostojnim njihova pogleda, razgovora i društva. Zaslu¬ 
žujem prezir i odbačenje od njih! 

. . . Pobuditi čine vjere o ništavilu i nevrijednosti svo¬ 
joj: u crkvi, koru ispovjedaonici... Ne zaslužujem stano¬ 
vati sa svetima Božjim u kući Božjoj. 

Nekoliko korisnih savjeta 

Nema svetosti ako najprije potpuno sebe ne prezreš, 
zaniječeš, zaboraviš. Ako to učiniš ozbiljnom voljom, tad 
počinješ biti svet. Jer čovjek sve radije ostavi nego li sama 
sebe. 


Moraš biti kao blato preko koga svatko gazi. . . 


Uvijek plači, kaj se i ponizuj što nisi onakav kakav to 
Isus od tebe traži i želi da budeš. 


Neću niti želim da te što pitam, da ja tebi što rečem 
ili ti meni nego samo ono što Bog hoće. 

UĆITEL) DUHOVNOG ŽIVOTA 
Luč svijeta 



UČITELJ DUHOVNOGA ŽIVOTA 


Bila je nedjelja — dan Gospodnji, dan odmora i po¬ 
činka u Bogu. Prostranom crkvom Gospe od Zdravlja na 
Dobrome radosno su se razlij egali zvuci Bachova F-dura. 
Puni dinamike, života — kao snažna bujica udarali su o 
kameno stupovlje i nestajali u visinama. Voštanice su na 
oltaru podrhtavale i osvjetljavale lik Dobre Majke, koja je 
prignula glavu i puna nježnosti i miline dodirivala svojim 
licem lice svoga Čeda. 

Pao je muk. Vrata predvorja su se otvorila i mnogo¬ 
brojna četa školske djece, pod vodstvom svojih učiteljica, 
prilazila je velikoj ogradi pred oltarom. Uskoro će početi 
njihova Misa. Djevojčice su u raznobojnim haljinama sli¬ 
čile na leptire. Gledajući ih mirne i sklopljenih ruku, rado¬ 
vale su se njihove majke kao i odgojiteljice. Svi će davati 
hvale Bogu u dan Njegov, kao što im poručuje: 

» ... I uzet ćete plodove najljepšega drveća 
s obala potočnih 

i radovat ćete se pred Gospodinom 
Bogom svojim.« 

(Levit, 23) 

Zvonce pred sakristijom je zazvonilo. K oltaru je pri¬ 
stupio redovnik pobožna izgleda, očiju oborenih. Poslije 
sv. Evanđelja, koje je pročitao vjernicima o Isusovu pre- 

obraženju na Taboru, počeo je propovijedati. Kad je tu¬ 
mačio njegov sadržaj — bio je sav preobražen. Njegove 
riječi bile su pune svjetlosti i topline koja je zatravljivala 
srce. — Tko je taj svećenik? — upita jedna od učiteljica 
svoju kolegicu. — Zar ga Ti ne znaš?! Pa to je Svetac. Sve 
idemo k njemu na ispovijed. Ali, poslije . . . 

I nastavio je glasom malo uzdrhtalim, a riječi se pro¬ 
suše kao zlato: 

»Oko nije vidjelo, uho nije čulo ni ljudsko srce osjetilo 
što je Bog pripravio onima 
koji Ga ljube.« 

Poslije tih riječi bijaše sav zažaren — preobražen. Kao da 
je dodirivao svojim duhom sfere iznad prostora i vremena. 

Nestao je za vratima sakristije. Ali su sva srca još 
dugo, dugo osluškivala u svojim dubinama ODJEK VJEČ¬ 
NOSTI. 


To se zbilo jedne korizmene nedjelje. Otac Antić bio 
je tada magister bogoslova u Makarskoj, a u Split je rijetko 
dolazio. Bio je već poznat kao uzoran redovnik, kreposna 
— sveta života. Posebno kao vođa duša. Nekom neodolji¬ 
vom silom privlačio ih je Bogu. Bila je to milost Duha Sve¬ 
toga koja je posve zavladala njegovom dušom, jer joj se 
predao bez pridržaja. A ona se preko njega prelijevala i na 
ostala srca. 

Njegova ispovjedaonica bila je uvijek okružena ljudi¬ 
ma razne dobi i staleža. Svi su bili sigurni da će kod njega 
naći smirenja, odgovora na sve poteškoće i probleme, utje¬ 
hu u svojim nevoljama i kušnjama. 

Mnogi su dolazili i iz daleka. On ih je često čekao u 
našoj samostanskoj crkvici da ih ispovjedi. Posebno se 
istakao u tome razdoblju od 1930—1941. kao vođa, odgoji¬ 
telj, učitelj duhovnog života onih koje su imale druge učiti. 
Bile su to učiteljice — iz cijele oblasti. 

Spoznao je da mu Providnost povjerava ozbiljan, uz¬ 
višen, odgovoran zadatak: da duhovno formira one koje će 
odgajati nova pokoljenja. Htio je da to bude u »duhu i 
istini«; htio je da svjetlost Evanđelja preko njih prenese u 
duše nevine djece, i Kristovu ljubav zapali u srcima. 


On se tada nalazio u naponu svojih snaga. Pun vital¬ 
nosti, gorljivosti, revnosti za čast Božju i spasenje duša 
imao je jedini cilj: Sve obnoviti, preporoditi — privesti 
Kristu! 

Formirao ih je kao jednu zajednicu koja će težiti za 
jednim, istim idealom. Održava im često duhovne vježbe: 
kod nas, kod Anćela, u Makarskoj. Razvija svestrani apo- 
stolat. Šalje im knjige, najviše iz područja franjevačke du¬ 
hovnosti. Iz mnogih razmatranja — duhovnoga blaga koje 
im je predao iskrsava njegov lik pun svjetlosti i dobrote, 
pun ljubavi; lik sveta redovnika, koji neumorno nastoji da. 
sve preobrazi u Duhu Božjemu. Imajući u rukama to du¬ 
hovno bogatstvo njegova uma, duha i srca nastojah da se 
i drugi okoriste njime. Stoga ovdje donosim neke najizra- 
zitije njegove misli, od kojih se stvorila čitava nauka du¬ 
hovnoga života. 

Svima će biti na korist, jer su svima upravljene. Na¬ 
mijenjene su u prvom redu onima koje je želio formirati, 
a preko njih i svima ostalima koji teže za duhovnim — 
unutarnjim životom. 

Pustimo njega — u ovom čitavom poglavlju — da nam 
sam govori. Osjetit ćemo kako je divan DUH koji nas 
vodi. 


Povjerena mu je uzvišena zadaća: 

Voditi k SVJETLOSTI duše onih koje su imale druge 
prosvjetljivati! 

Gleda na njih kao i na Učiteljstvo sv. Crkve, kao na 
silu s kojom ona može računati u pastorizaciji svojih vjer¬ 
nika. Stoga hoće i želi najprije da njih formira kao živu 
sliku, ideal najvećega Učitelja koji je prošao zemljom »či¬ 
neći dobro«. Upućuje im, stoga, razna pisma — poslanice 
u kojima ocrtava njihovu uzvišenu zadaću; ocrtava kakav 
mora biti karakter jedne učiteljice, njezinu ulogu u savre- 
menom životu. U tu svrhu održaje im duhovne vježbe, 
specijalno za njih pripremljene, obično u samostanima re¬ 
dovnica. 

Evo jednog poziva na duhovne vježbe, nadahnuta 
nježnom ljubavlju oca i pastira koji se brine za sebi po¬ 
vjereno stado: 

»Velika je i uzvišena Vaša služba, ali je velika i Vaša 
odgovornost. Vama su povjerene čiste i nevine duše. Nji¬ 
hovi roditelji traže od Vas da ih učite samo dobro i da u 
njihova bezazlena srca sadite plemenito cvijeće kreposti. . . 
A da Vi u toj Vašoj uzvišenoj službi uspijete onako kako 
morate, treba prije svega da sama Vaša duša bude mirisavi 
cvijet koji će svoj miris i. na druge prosipati. Vaše srce 
mora biti ruža, puna ljubavi i dobrote kojom ćete privući 
k sebi nevine duše. 

A tko će učiniti da Vaša duša bude čisti poljski cvijet 
i Vaše srce ruža ljubavi? — Duhovne vježbe — 
i to jedino one. Duhovne vježbe iščupat će iz Vaše duše 
sve nepotrebne trave, izbacit će sve ono što je suvišno, a 
zasadit će u njoj samo cvijeće, cvijeće ljubavi, dobrote, sa¬ 
vršenosti. U duhovnim vježbama Vaša će duša 
postati dragulj ljepši od svih zemaljskih dragulja . . . samo 
tri dana sabranosti. . . Dođite i same se uvjerite o tom. Pa 
ako Vam se čini to i nepotrebnim, suvišnim ili teškim ipak 
dođite i pokušajte . . .« 

Znao ih je privući ljubeznim pozivima milosti. A onda 
— nitko više nije mislio da ode. Jer je duša bila zahvaćena 
Duhom ljubavi kojim je gorjelo srce velikoga Oca; bila je 
natopljena nebeskom rosom i sposobna da proizvede iz sebe 
najljepše cvijeće kreposti. 

Izgrađujući tako njihov karakter želio je da svaka od 
njih bude apostol svoje vjere, koju unosi u svijet, »i svijet 
kad prolazi pokraj tebe mora osjetiti miris duha Božjega.« 
A »karakteristika duha Božjega jest: tražiti slavu Božju, 
spasenje grešnika i vlastito usavršavanje« — za razliku 
od duha svijeta koji traži »vlastite ugodnosti, časti i slavu, 
svidjeti se ljudima.« 

Želio je da stvori od njih ideal prave katoličke učite¬ 
ljice — apostola Kristove Crkve, koji će nositi svjetlo dru¬ 
gim dušama. I njegovo geslo u svim pismima i poslanicama 
koje im u tom razdoblju upućuje bilo je: » Misliti, osjećati, 
živjeti i raditi sa sv. Majkom kat. Crkvom!« Stoga: » .. . 
prva oznaka tvoga karaktera jest da ljubiš i slušaš Crkvu, 
kao Majku . . . druga oznaka da propagiraš ideje i duh Cr¬ 
kve ... ti moraš manifestirati svoju vjeru. To je treći uvjet 


katoličkog karaktera. (Ovo je pisano oko god. 1938). Četvrta 
oznaka tvoga karaktera mora biti da si požrtvovna, veliko¬ 
dušna i da se ne zadovoljavaš s minimumom . . .« 

U toj atmosferi, prije početka II Svjetskog rata, punoj 
nemira, straha i bojazni traži posebno duhovnu orijenta¬ 
ciju. Ne želi da prilike, vrijeme pomute duševni mir i iz¬ 
gradnju nutarnjeg života, koji je u Bogu. Taj duhovni život 
mora biti »miran, predan u Volju Božju i savremen«. 

I analizirajući potanko ove postavke, iznosi — kao 
UČITELJ DUH. ŽIVOTA: 

1. » . . . Mir je uvjetovan izvršenjem Volje Božje koju 
smo upoznali. Treba izvršiti sve ono što Gospodin od nas 
traži. . . Spremno odazivanje pozivu milosti jest uvjet savr¬ 
šenog mira . . . jedino na bazi mira možemo proslijediti in¬ 
tenzivnost našega nutarnjega života . . . 

2. »Druga osnovica našega duhovnoga života mora biti 
predanje u volju Božju . .. Hodajući zemljom držimo se 
desnicom za Gospodina. Upirimo oči u Nj. I očekujmo sve 
od Njega . . . Dajmo se tome Ocu nebeskome, koji uživa da 
nam iskazuje ljubav i raduje se našem djetinjem povjere¬ 
nju .. . Uzdajmo se u Gospodina i predajmo se posve Nje¬ 
govoj očinskoj brizi. 

3. Naš duhovni život mora biti » savremen. . .« Kako 
da ga formiram?« »Kako ću naći jedan put koji će odgo¬ 
varati mojem nutarnjem raspoloženju, mojim nagnućima, 
način koji će harmonizirati s nutarnjim poticajima duše 
i potrebnim zahtjevima današnjega vremena?« 

I kao iskusni učitelj duhovnog života rječitošću — pu¬ 
nom mira i sklada — daje odgovor: 

»Svako doba imade drugačiju kulturnu atmosferu, lju¬ 
de drugačije duševne dispozicije i prema tome je odgova¬ 
rajuća realizacija duhovnih ideja i istina, koje su same 
u sebi uvijek iste. Drugim riječima, svako doba na svoj 
način aplicira sveto Evanđelje u život. Otuda raznolikost 
oblika duhovnog života u svakom vijeku. A opažamo da 
ljudi nužno idu za duhom vremena, pa i u postizavanju 
svetosti. (Mala Terezija, Gabrijel od Prežalosne, Don 
Bosko . . .) 

Tako u prvo doba kršćanstva vrlo je razvijen pokor¬ 
nički život, u srednjem vijeku mistični život, a u novo doba 
duhovni život okarakteriziran je ljubavlju i pređanjem. 
Zašto je Gospodin htio da se u naše doba manifestira ovaj 
način duhovnoga života? Htio je da to bude protuteža mno¬ 
gobrojnim grijesima oholosti, preziranja, nijekanja opstoj¬ 
nosti Božje. Zanijekani Bog traži da se priznamo Njegovim 
stvorovima, Njegovom djecom, cla upoznamo Njegovu lju¬ 
bav i da Mu se posve predamo. A u ovo doba, kada su 
zahtjevi života sasvim drugačiji nego prije, i općenito ljud¬ 
stvo sili i na prekomjeran rad, post, bdjenje, Gospodin ne 
pridodaje ništa više tjelesnoga, On se obzire samo na 
srce . . . hoće da Mu dademo svoje srce, jer je On nama dao 
Svoje, da ga On sebi formira kao ugodnu žrtvu, koja će 
Mu zahvaljivati za sva dobra i naknađivati za sve uvrede, 
jer je srcu slobodno da ljubi, da osjeća i da trpi. . . Znajmo 
se okoristiti prilikama u koje smo stavljeni, koje su nam 
same po sebi teškoća i križ, i svaku prigodu i čin koji mo¬ 
ramo izvršiti u tim prilikama pretvorimo u krepost. Svako 
naše odricanje, svaki naš rad i svaka naša gesta koju i tako 
moramo učiniti, neka bude izražena u formi kreposnog 
čina. Neka naše srce, dirigirano Bož. Voljom, bude »mo- 
vens« — pokretač svakog našeg djelovanja. Eto nam kre¬ 
posti i svetosti kakvu dragi Bog u ovo doba traži od nas. 
Da živimo u drugo doba tražio bi ono što bi odgovaralo 
onome dobu, ali u ovo doba traži ovakav duhovni život. A 
da ga izvedemo moramo biti maleni, ponizni, priznavajući 
Ocu nebeskome da je najmudrije postupao kad nas je u 
ovakve prilike stavio, i da je ovakva krepost najpriklad¬ 
nija za nas, jer za drugu vrst duhovnoga života nemamo 
ni tjelesnih ni duhovnih sposobnosti (Sv. Ivan od Križa: 
»Viši je jedan čin ljubavi u očima Božjim, nego li najveće 
pokore bez ljubavi.«) Ljubimo svoj život onakav kakvoga 
je Gospodin dao, radujmo se onom što nam Gospodin šalje, 
makar bilo teško i gorko. Vršimo svoju dužnost onako kako 
spoznamo da Bog i Njegova sveta Crkva traže: eto nam 
savršenog duhovnog života koji je dovoljan za našu sve¬ 
tost. Ljubimo Krista bez interesa, jer je On nas ljubio i 
ljubi nas sve do smrti na križu.« I dalje navada da taj 
maleni, nepoznati, svagdanji put našeg običnog života »ne 


može nikako hraniti naše oholosti i našeg tajnog samo¬ 
ljublja, kao što bi to mogle svojevoljne pokore i druga 
mrtvenja« — stoga je tako siguran.« Pa kako praktično da 
spojimo i harmoniziramo naš duhovni život sa savremenim 
zahtjevima današnjice? Kazali smo da naše srce, dirigirano 
Bož. Voljom, mora biti »movens« — pokretač svakog našeg 
djelovanja. Zato naše srce mora uvijek otkucavati na Bo- 
žanskome Srcu. Svaki sekund, pa i usred najraspoloženijeg 
društva, naša misao, naše srce može sasvim neopaženo da 
bude kod Božanskog Srca... Čujemo nabacivanje: nije 
moderno, nije savremeno. — Krist je uvijek najmoderniji 
i najsavremeniji.« I »sveto Evanđelje — aplicirano na raz¬ 
na doba i vremena — uvijek svijetli, uvijek savremeno, 
uvijek moderno . . . Sakrivene u Božanskome Srcu najlakše 
ćemo napredovati u poniznosti, a poniznost i ljubav su te¬ 
melj svih drugih kreposti. Ljubeći, klanjajući se, žrtvujući 
i trpeći nepoznate s Nebeskom Majkom u Presv. Srcu — 
to je program našeg života.« (»Učiteljica i sadašnjica«) 

Prosvjetljujući i okrepljujući im duše svetim idejama, 
sprema ih za njihovu odgovornu službu učitelja i odgoji¬ 
telja »mladih srdaca i nevinih duša«. Rad težak, zadatak 
uzvišen. I prije početka svake školske godine on im duh 
jača, sokoli, bodri; pozivlje da radosno i spremno uzmu 
teški križ svoje službe i na nj polože svoje srce, a sa srcem 
i sve ono što će trpjeti, sve što će ih radovati. 

Evo jednog pisma: »S pomoću Božjom opet započeste 
novu školsku godinu. Poslije malog odmora nastavljate Vaš 
težak, mučan, ali i ugodan rad. Zovem ga teškim jer to 
najbolje zna Vaše srce, Vaši živci, Vaše tijelo koliko umora 
i truda osjetite tokom školske godine. Vama je taj rad 
i sladak, jer ga ljubavlju Božjom oživljavate, posvećujete 
i podižete na vrhunaravni red, na zaslužna djela. S njime 
ispunjate Vaš životni zadatak, slijedite svetu volju Božju, 
služite Isusu u osobi malene djece, vršite Vašu dužnost 
prema domovini, sebi pletete vijenac neumrle slave, jer 
Sv. Pismo kaže: »Oni koji druge poučavaju sjati će kao 
zvijezde na sve vijeke.« . . . Želim da shvatite Vašu uzvi¬ 
šenu službu i da je ispunjavate s ljubavlju.« Sam božanski 



Učitelj sakupit će sve Vaše žrtve, boli i trude, posvetit će 
ih svojim neprocijenjenim zaslugama i blagoslovit će Vaš 
rad. 

Tko će Vam davati utjehe u Vašim naporima i teško¬ 
ćama? — Vjera, pogled na Križ —• Ljubav Isusovu. Ta On 
je rekao: »Što učinite jednom od mojih malenih, meni ste 
učinili«. Po svome zvanju posvećeni ste uzgoju i izobrazbi 
nevinih. Ovaj isti cilj imao je i sam božanski Učitelj Isus! 

Predočujući im uzvišenu ulogu učiteljice - odgojiteljice 
- duhovne majke i iznoseći im sve poteškoće, žrtve, za¬ 
preke u njihovu radu, upućuje ih na Izvore jakosti, a ti su: 

1. Otajstva naše sv. vjere; otajstvo križa! 

»Gdje ćete naći jaku volju, čvrstu postojanost i po- 
žrtvovnost da uvijek vjerno odgovarate Vašemu uzvišenom 
zvanju i da služite ciljevima Providnosti? — U svetim 
Otajstvima naše vjere, u otajstvu križa, u ljubavi Njegova 
Srca: 

»Isus, naš Božanski Učitelj, svjestan svoje uzvišene 
misije, svoga zvanja među ljudima, vršio ga je sa svim 
predanjem svoga duha i svoga srca. Od njega ne odstupa 
radi nikakovih poteškoća, zapreka ili pogibelji. Odakle Mu 
snaga u Njegovu samozatajnom životu i križnom putu? — 
Iz neiscrpljivog izvora Njegove bož. ljubavi. »Ljubio nas 
je i predao samoga Sebe za nas« (Sv. Pavao). Evo Vam 
ideala u Vašoj službi!. .. Isus Krist više je ljubio Svoga 
nebeskoga Oca, Njegovu slavu i čast, nas, naše dobro, naše 
spasenje nego Sebe i Svoj vlastiti život. Iz ove velike, je¬ 
dino prave ljubavi On je postao čovjekom, uzeo na Sebe 
sve ljudske nevolje, trpio siromaštvo, progonstvo, prezir i 
najsramotniju smrt. . . Sve Mu se ovo činilo malo iz pre¬ 
velike ljubavi kojom je prema nama izgarao. Da udovolji 
ovoj žarkoj ljubavi, ostao je s nama u Sakramentu oltara 
i svakome se daje u sv. Pričesti. 

U križu Isusovu nalazite rješenje Vaših poteškoća, 
muka i boli. »Trebalo je da Krist trpi i da tako uđe u slavu 
svoju« (Luka, 23, 26). Iako Vas prati osamljenost, nerazu¬ 
mijevanje, gorčina života, znajte da je sve to prije Vas 
Krist proživio, i da nam je dao primjer kako se imamo u 


tim. časovima snaći. Ako ne vidite ploda u svome radu, ne 
klonite duhom, ne budite malodušni, jer ni Isus nije uvijek 
kod ljudi nalazio odaziva. 

Poput Isusa ljubite dragoga Boga sve do smrti, pa i do 
smrti križa, ako bi Bog to od nas tražio. Poput Isusa ljubite 
bližnjega, osobito Vama povjerene malene! Za njih sve 
žrtvujte što od Vas Bog traži!« 

2. Kruh jakih. 

»On hoće da bude u nama, a mi u Njemu, da živimo 
Njegovim bož. životom. Zato od nas On traži da Ga često 
— svaki dan — primamo i da rastemo u Njegovu bož. ži¬ 
votu. U ovome ujedinjenju duša nalazi pravi svoj život, 
ispunjenje sviju svojih svetih težnja i čežnja, pravu radost 
i mir i konačno blaženstvo! 

Sjedinjeni s Isusom postajete jaki i sposobni da shva¬ 
ćate idealno svoje zvanje, da mu se predate sa svom dušom 
vršeći savjesno i postojano svoje dužnosti. 

. . . Kad ste se osnažili Kruhom jakih, onda pouzdano 
stupajte svaki dan k Vašim malenima da im dadete s nau¬ 
kom i Život vječni — Isusa, koji je sam o sebi rekao: »Ja 
sam Život«. 

... Ne možete li Ga primati u svetoj Pričesti, a Vi se 
duhovno s Njime sjedinite.« 

3. Molitva. 

» . . . Da vjerno i savjesno odgovorite povjerenoj Vam 
zadaći, onako kako od Vas traži Bog i domovina, morate 
svaki dan dobro moliti, jer »onaj znade dobro živjeti koji 
znade dobro moliti« veli sv. Augustin. 

Ako ikada, to je sv. molitva potrebna u ovim teškim 
vremenima. To traže Vaše lične potrebe, Vaša učiteljska 
služba, današnje prilike u kojima živimo, kao i potrebe 
naše domovine. Dužni ste živjeti životom milosti kao dijete 
Božje, kao vjerna učenica Gospodina Isusa. A za to je naj¬ 
potrebnije moliti.. 

Život je borba. Moramo se boriti s đavlom, svijetom 
i našom pokvarenom naravi. U toj borbi najviše nas čuva 
i pomaže sv. molitva. Naš život prate kušnje i križevi. Tko 
će nam dati snage da u kušnjama sačuvamo vjeru, pouz¬ 
danje i ljubav Božju? Opet sv. molitva. 

Kako ćemo od ovozemnih križeva stvoriti kapital za 
vječnost? Po strpljivosti i molitvi. 

Kao katoličkoj učiteljici u Vašoj odgovornoj službi 
najviše Vam treba svjetla za um i jakost za volju. Ovo nam 
daje Gospodin Bog po postojanoj i poniznoj molitvi. Sv. 
Jakov apostol u svojoj poslanici (1, 5—8) kaže: »Ako li 
komu od vas nedostaje mudrosti, neka ište u Boga, koji 
daje svima obilato i ne kori, i dat će mu se. Ali neka ište 
s vjerom ne sumnjajući ništa. Jer koji sumnja sličan je 
morskom valu koji vjetar podiže i razmeće. Takav čovjek 
neka ne misli da će primiti što od Gospodina. Čovjek s 
dvije duše nestalan je u svim svojim putevima«. 

Sadašnja teška vremena nameću nam jaču obavezu da 
žarče molimo. Rat i sve nevolje koje s njime i poslije njega 
dolaze uvijek su kazne i kušnje Božje. Da Providnost skrati 
naše kušnje, da iz ovoga zla izvede dobro — treba puno, 
mnogo moliti. Da nas Bog sačuva od većih zala i težih 
muka — molimo, postojano molimo, i sve to većom vjerom 
molimo! 

4. Odricanje. »Molitva bez svladavanja - odricanja ne 
vrijedi. Kad se svladavamo sam Bog nas traži, a molimo li 
Ga — možemo Ga i ne naći.« 

Neprestano naglašava »čistoću srca«, odcijepljenost od 
svega. » Vlastito odricanje, vlastito posvećenje — najveći 
apostolat. Hvale su vrijedna i preporučljiva djela milosrđa 
i ljubavi, djela pobožnosti, ali najvredniji je ipak vlastiti 
primjer. Rekao je Spasitelj: »Ako sol obljutavi čim će se 
soliti? Zar se to ne može isto tako primijeniti na učiteljice 
kao i na svećenike? Zar isto tako ne upire u njih oči narod 
i nevina dječica kao i u svećenike? I što vide u njih, to će 
i sami prihvatiti i naučiti. 

Uviđaš da ti treba mnogo odlučnosti i jakosti, jer je 
tvoj život protkan mnogim poteškoćama, bez kojih nije ni 
jedan čovjek na zemlji. Ali kolikim teškim prilikama je 
izložena jedna učiteljica, to samo dragi Bog znade. Zato 
jačaj samu sebe odricanjem u svemu i odriči se i onoga što 
je drugim djevojkama dozvoljeno, pa nije moguće da nećeš 
u sebi osjetiti neku tajnu sreću i svijest da te je Providnost 
Božja postavila da budeš SVIJETLA LUC NARODA. 


5. Duhovna obnova. 

Svjestan svoje uzvišene i odgovorne službe Učitelja 
i odgojitelja duša, želi da sve one koji su njemu povjereni 
obnovi u Kristu. Spomenuli smo da u tu svrhu održava 
duhovne vježbe u kojima duša upoznaje — pod rasvijetlje- 
njem Duha Svetoga — vječne istine, svoj cilj i svoje odre¬ 
đenje; upoznaje svoga Oca i Stvoritelja, a i sebe — sliku 
Njegovu. Nastoji da ta slika bude što ljepša. Zato uklanja, 
u ovo spasonosno vrijeme, sve one pogreške i nemarnosti 
koje nagrđuju njenu ljepotu. 

Osobito u vrijeme korizmeno održava spomenute vjež¬ 
be; pozivlje na duhovnu obnovu, kako bi čistom dušom i 
srcem proslavili Uskrsnuće Gospodinovo. 

U tim danima propisuje im posebne vježbe: 

1) Preko dana češće se sjetiti ljubavi Isusove u muci 
i smrti Njegovoj. 

2) Dnevno se svladavati i strpljivo podnašati s trpe- 
ćim Isusom sve što Bog pošalje. 

3) Pročitati kroz korizmu svoja pravila, dobre odluke 
i sjetiti se nadahnuća milosti. 

Evo nekoliko zapisa sa njegovih duhovnih vježba, u- 
pravljenih duši: 

— Budimo zahvalni Bogu što smo Njegova djeca! 

— Sve one koji su nam povjereni — dovesti k Njemu! 

Ne udaljuj se od vječnog cilja! 

Čovjek je najsretniji kada zna da je ugodio Bogu. 

Svi su naši svagdanji poslovi dostojni jer ih radimo 
u milosti Božjoj i Gospodinu prikazujemo sav rad. Tako je 
naša krv pomiješana s Njegovom. 

ON nosi sa sobom dar utjehe, ali nosi i kalež boli, jer 
Ga je On pio. Primimo ga kao dar s neba. 

Znam: Po sebi ne mogu ništa, ali se ufam u Tebe, Bože 
moj i sve moje! Ti me ljubiš, i baš zato sam uvjerena da 
me nećeš ostaviti. Gospodine, budi moja jakost! 

Koliko ćeš se veseliti u onom zadnjem času kad se 
sjetiš da si Bogu služila vjerno u ljubavi. 

Misli — pune duha, srca! 

I na kraju, u žaru svoje serafinske duše, upravlja im 
plamene pozive i molbe: 

»Budite izgledne kćeri Neoskrvnjene Djevice! 
Budite apostoli ljubavi Isusa i Marije! 

Budite suradnice u širenju kraljevstva Božjeg! 
Budite duše molitve, ljubavi i žrtve!« 


Posebnu pažnju svraćao je na Ispit savjesti kojim se 
najbolje upoznaje stanje duše. Evo jednog njegova origi¬ 
nalnog uzorka. Po njemu se najbolje vidi kako je formirao 
— kamo je vodio one koje mu je Providnost povjerila: 

1. Da li je moja prva misao bila na dragoga Boga? 

2. Jesam li ustala u određeno vrijeme, uredila se, pri 
tom molila, mislila na sv. Pričest i bavila se svetim čuv¬ 
stvima i osjećajima? 

3. Jesam li bila pobožna, sabrana, s duhom žive vjere 
kod sv. Mise, sv. Pričesti, sv. razmatranja? 

4. Kojim sam duhom i raspoloženjem pošla na svoje 
dužnosti i zvanične poslove. Jesam li u kući bila s Isusom 
i po Njegovom Božanskom Srcu? 

5. Da li sam radila savjesno, sjećajući se prisutnosti 
Božje? Jesam li radila koliko sam samo mogla za Kraljev¬ 
stvo (Božje) Božanskog Srca? 

6. Da li sam ispunjavala svoje dužnosti i poslove s du¬ 
hom ljubavi, odricanja, žrtve u zajednici s Božanskim Sr¬ 
cem? 

7. Jesam li sve svoje molitve obavila na vrijeme, mir¬ 
no, pobožno, s duhom vjere? 

8. Jesam li poteškoće, protivnosti podnijela strpljivo, 
velikodušno, s ljubavlju i u zajednici s Božanskim Srcem? 

9. Jesam li prema bližnjemu bila puna ljubavi, sami¬ 
losti, uslužnosti i žrtve po primjeru. Božanskog Srca? 

10. Da li me u svemu vodilo moje geslo: SVE ZA LJU¬ 
BAV BOŽANSKOG SRCA? 

11. Da li sam bila vjerna glasu milosti, savjesti; da ii 
sam čuvala unutarnju sabranost i češće se sjetila dragog 
Boga? 


12. Jesam li češće probudila vjeru, ufanje, ljubav, bol 
za svoje grijehe — ljubav prema muci Isusovoj i žalostima 
BI. Dj. Marije? 

13. Jesam li bila u duši, srcu, osjećaju, mišljenju, dr¬ 
žanju, govoru ponizna , skromna, jednostavna? 

Pokajanje, odluka, duhovna Pričest. 


Iako je ovaj Ispit savjesti, kao i sve pouke, duhovni 
savjeti, upravljen samo određenom staležu — on obuhvaća 
sve duše koje teže za izgradnjom unutarnjeg, duhovnog 
života — za savršenošću. Pa ako je naš neprežaljeni Otac 
— u ovome razdoblju — bio uglavnom Učitelj onih koje 
su morale druge učiti, učitelj njihovih duša, on je pred so¬ 
bom gledao mnoge, mnoge duše, kojima je upravljao sam 
Duh Sveti — preko njega — riječi života i spasenja. 

Htio je svojom ljubavlju, koju je crpio na Božanskom 
Srcu, obuhvatiti duše svih pokoljenja, da ih povede na 
Goru Gospodnju. 


6. Razmatranje. 

Da postigne duhovnu obnovu duša, izgradnju karak¬ 
tera, savjesnost i oduševljenje u radu — preporučuje raz¬ 
matranje. 

»U razmatranju upoznajemo istinu, predočujemo je i 
uspoređujemo svoj život s njom. Napokon stvorimo odluku, 
i tako je cilj postignut.« 

U nizu razmatranja, u koja je pretočio sve bogatstvo 
i ljepotu svoje duše — svu toplinu svoga srca, posebno se 
ističu ona koja govore o neizmjernoj ljubavi Božjoj koja 
se očitovala kroz bol i žrtvu Otkupitelja, i razmatranja o 
presv. Euharistiji. A kad govori o MARIJI — duša mu je 
puna nadzemaljskog ushita. 

Evo nekoliko izvadaka: 

»Promišljanje muke Gospodinove uči nas kako ćemo 
nositi svoj vlastiti križ i kako ćemo što savršenije slijediti 
i u svemu nasljedovati trpećega Krista. 

Promišljanje Muke Isusove odcjepljuje nas od grijeha, 
od svjetskih stvari i njegovih ispraznosti, a usađuje nam 
u pamet vječne istine po kojima moramo urediti svoj život. 


Sjećanje Njegovih svetih boli čini nas da svoju dušu ure¬ 
simo krepostima i da se neprestano sjedinjujemo s Bogom. 
Uči nas trpjeti i mirno snositi sve križeve i težine koje nas 
u životu snalaze. 

Promišljajte, dakle, Kristovu Muku . . . Uđite u Nje¬ 
govo Božansko Srce i tu ćete naći pravi razlog svim Nje¬ 
govim bolima, poniženjima i svemu trpljenju: »Ljubio me 
je i predao je sebe za mene«, piše sv. Pavao Galaćanima 
(Gal. II, 20). A Efežanima veli: 

»Krist nas je ljubio i predao sebe za nas kao prinos 
i žrtvu Bogu na ugodni miris« (Ef. V, 2). 

Pomislite i na boli BI. Djevice Marije . . . 

»Vaše mi muke i boli govore da i ja moram trpjeti. 
Svjedoče mi da me ljubite; zato ću i ja dokazati svoju lju¬ 
bav prema Vama svojom strpljivošću i svladavanjem same 
sebe. Vaše mi trpljenje i križevi govore da se preko njih 
dolazi u nebo; zato ću i ja u svojim nevoljama misliti na 
slavu koja me iza toga čeka.« 

Potresne su, mjestimice, njegove riječi kad govori o 
presv. Euharistiji: 

»Recite mi, kako može da uđe oholost u srce koje je 
primilo Boga tako ponižena? Zar srce koje je primilo Boga 
tako čista, koji je sama svetost, ne osjeća kako se u njemu 
rađa odvratnost prema nečistome grijehu, pa i samoj gre¬ 
šnoj pomisli? Jezik i usta, koja su imala sreću da nose 
svoga Stvoritelja i Spasitelja, neće se usuditi izgovarati 
nedolične riječi; oči, koje su živo u Euharistiji promatrale 
Isusa, koji je čišći od sunčanih zraka, neće gledati nedoz¬ 
voljene predmete. Zašto neće to činiti? Jer je Euharistija 
lijek protiv svim našim zlim nagnućima, lijek našoj greš¬ 
noj pokvarenoj naravi.« 

Govoreći o Onoj koja je remek-djelo Srca Božjega, 
koja je uvijek i u svemu slijedila pokrete milosti, slušala 
glas Ljubavi, duša mu se ispunja zanosom i ljepotom — od 
ljepote Njezine: 

»U ovom sam upoznala — citira riječi Psalmiste —- da 
si me ljubio što nisi dopustio da se moj neprijatelj raduje 
nada mnom.« » . . . I ako zora dolazi poslije noćnih tmina, 
tko će pomisliti da je rađaju tmine? Premda se javlja prije 


uranka sunca, ipak dobiva svoju rumen od njega. Marija, 
iako potomak Adamov, koja dolazi poslije vjekova mraka 
grijeha, ne može dobiti svoje svjetlo od mraka, već u osvit 
jutra okružuje je ljepotom i rumenilom svjetla milosti 
Onaj koji će se pojaviti iza Nje kao sunce iza zore — Ot¬ 
kupitelj, koji će tek kad se pojavi sa drugih dignuti tamu 
grijeha. 

Mariju je, dakle, Bog uščuvao već u početku od gri¬ 
jeha, jer ako je Sin određen od početka, određena je i 
majka. Nerazdruživi u osnovi, nerazdruživi i u milosti. 

Osim milosti da je Neoskrvnjena, Marija je najvjerniji 
odraz Božjih kreposti, savršenosti. 

. . . Jesmo li ikada motrili, kako je pučina morska po¬ 
stala ogledalom ažurnih nebesa? — Poput nebesa — neiz- 
mjernost Božjih savršenosti najbolji je odraz našla u ne¬ 
preglednom oceanu Marijinih savršenosti.« 

Umjetnički stil, pun epiteta, metafora; pun simbola. 

7. Uzori: ISUS — MARIJA. 

»Prvo stvorenje koje je Bog imao u vidu jest Isus 
Krist, koji je ujedno i Stvoritelj i stvor;« . . . zbog kojega 
je sve stvoreno. »Kao što je Isus u namisli Božjoj prauzor 
svih ljudi. . ., tako isto je Marija u vječnim odlukama Bož¬ 
jim prauzor svih žena. (Eva je stvorena po uzoru Marije, a 
ne Marija po uzoru Eve, kao što je Isus uzor po kojemu 
je stvoren Adam, a nije Adam bio uzor po kojem je stvoren 
Isus; oni su u početku stvoreni u savršenoj nevinosti, ali 
su se krivnjom ovi otisci Isusa i Marije: Adam i Eva izob- 
ličili.) Marija bijaše začeta — u namisli Svevišnjega — 
prije nego su postali »duboki bezdani grijeha i bijeda, koje 
grijeh sa sobom vuče.« . . . Svatko se vara tko promatra 
Mariju kao kćer zemaljskoga Adama, jer Nju treba pro¬ 
matrati kao Majku nebeskoga Adama. Isus i Marija, neraz¬ 
druživi jedno od drugoga u vječnoj namisli Božjoj, jesu 
dva velika izvornika nevinosti i svetosti. Po njima se imaju 
sazdati svi ljudi i žene . . .« 

Zato ta dva divna lika stavlja za uzor dušama: da 
pogled na njih dade snage u kušnjama, pobjedu u napasti¬ 
ma; želju za kreposnim životom — »u čistoći srca i u savr¬ 
šenoj ljubavi prema Bogu i bližnjemu«. »U školi, gdje se 

»PUSTITE K MENI MALENE . . .« 



trudiš i radiš, gdje se tvoje srce i duh oplemenjuje a tvoj 
karakter izgrađuje — pogledaj na Isusa usred male, mno¬ 
gobrojne djece: ljubazno ih miluje i poučava, strpljivo pođ- 
naša njihove djetinjske slabosti te ih blagoslivlja. Sa Isu¬ 
som, u Isusu poučavaj u svojoj školi i sve ćeš lakše pod¬ 
nijeti i izdržati. Pogledaj Ga. On je uvijek jednak, gospo¬ 
dar sebe, svjestan svoje službe, pun ljubavi. Krotka i bla¬ 
ga srca. Pođi s Njime iz škole. Budi u Njemu kod kuće, 
na poslu, u razgovoru sa svojima i dobit ćeš snagu da osta¬ 
neš gospodarica sebe. Smetaju ti prilike u kojima živiš? 
— Usporedi ih sa onima u kojima je živio Isus i vidjet ćeš 
da tvoje nisu ni tako teške ni nesnosne. Promisli kako su 
Ga svagdje neprijatelji uhodili, progonili, ogovarali, mrzili 
i napadali. Što On? — Na sve je odgovarao dobrotom, lju¬ 
bavi i -praštanjem. . . . Bacimo pogled na život Presvete 
Djevice. Marija je sigurno bila žena čvrste volje; pristala 
je — bez ustezanja — na sve Božje namjere. Marijina od¬ 
lučnost tako je velika, tako je moćna da je prouzročila 
Utjelovljenje i Otkupljenje . . . 

Zamjerna čistoća presv. Djevice Marije tako je divna, 
tako privlačiva . . . Marija, dakle, mora biti naš uzor uza 
sve naše slabosti, naše smetnje i naše grijehe . . . Ona stoji 
usred valovlja niskih nagona na neokaljanoj visini i zove 
nas, potiče nas, hrabri nas i pomaže da živimo čišće, sve¬ 
ti je i sretnije.« 

I na kraju zaključuje: »Dok budete slijedili Isusa i Ma¬ 
riju, vršeći savjesno sve dužnosti svoga zvanja; dok drago¬ 
voljno budete žrtvovali svoj život sa božanskim Učiteljem 
Isusom za dobro Vaše djece, za svetu Crkvu i našu dragu 
domovinu, duša će Vaša napredovati na putu kreposti i si¬ 
gurno ćete zaslužiti nebesku nagradu, koju će Vam — pre¬ 
ma riječima apostola naroda sv. Pavla — podijeliti prave¬ 
dni Sudac — Bog.« 

Kroz ove divne stranice koje smo čitali očitovala se 
velika ljubav i briga Oca da u duhu Božjemu, na teme¬ 
ljima vjere i ćudoređa, na zapovijedima Božjim duhovno 
uzgoji one koje su izabrane da budu »svijetla luč naroda« 
— majke i odgojiteljice nevinih duša. 

» . . . Kad osjetiš pustoš u svome srcu, prikaži je Go¬ 
spodinu za one koje ljubiš — za svoju dječicu. I budi im 
majka . . . Meni je darovao moj Bog (upravlja im Marija 
svoj šapat) tu radost da Mu pomažem spašavati duše u ti¬ 
šini i zaboravu. Ljubeći svoje Dijete, da — trpim. Eto i 
tvoja je zadaća i radost ista: da pomažeš spašavati duše u 
tišini i zaboravi, da ljubeći svoju djecu — trpiš. 

I onda će se iz Tvoga srca izvinuti pjesma udivljenja 
i zahvalnosti: Veliča duša moja Gospodina . . . 

Zvat će te blaženom svi oni kojima sačuvaš dušu bijelu 
i čistu, svi oni kojima si nesebično i samoprijegorno dari¬ 
vala svoju ljubav, svi oni koje si izvela na puteve Gospod¬ 
nje. Tvoj narod, koji je krvavo potreban tvoje pomoći. . . 
zvat će te blaženom ovdje na zemlji i gore na nebu. Po- 
tamnit ćeš sjajem svojim one koji su živjeli samo za svoju 
pohlepu i sebičnost, one koji nisu imali smisla da ži’tvuju 
sebe za dobro svojega naroda. Neka te krijepi moj život 
i moja ljubav.« 

Zašto toliko potiče na samoprijegor, žrtvu, ljubav pri 
odgoju nevinih srdaca? Jer ih ljubi poput božanskog Uči¬ 
telja: »Pustite k meni malene . . .« »Ta sami njihovi po¬ 
gledi dovoljni su da sagledamo njihove nevine i lijepe 
duše.« 

On im sam — preko, učitelj a i odgojitelja — pristupa, 
brižno kao otac koji ih ljubi. Poučava ih; čuva od zla. Pun 
blagosti i dobrote spušta se do njihovih srdaca i šapće im 
riječi pune topline i dirljive nježnosti •— samo da ih do¬ 
vede Bogu. Osebujnom svježinom i jednostavnošću — sli¬ 
kovitošću iznosi im pojedina razmatranja, koja imaju od¬ 
gojni karakter. Kad ih privuče k sebi onda ih poučava; 
traži od njih odluke: 

» • ., vi ste svi lijepi, ne samo dušom nego i tijelom, 
jer vas je takve Bog stvorio. Vi ste i po samome svome 
tijelu ljepši od svih, pa i najljepših životinja, ljepši od 

bijelih janjčića, ljepši od paunova i golubica ... A pogoto¬ 
vo ste ljepši od svega šarenoga cvijeća, ljepši ste od ruže 
i ljiljana i svih najljepših plodova. A ne treba ni da govo¬ 
rim da ste ljepši od svih minerala, ljepši od samoga zlata, 
srebra, dragog kamenja i biserja. Ljepši ste od sunca, mje¬ 
seca i zvijezda . . . Zašto? ... jer je tijelo hram Božji. . . . 
Svaka crkva — hram Božji — ima jedan i to veliki oltar . . . 
Veliki oltar je srce na kojemu prikazujete Bogu žrtve vaše 
volje i vaših osjećaja.« Zato traži od njih poštovanje prema 
tijelu, tome hramu Božjemu . . . »Ne, vi ga nećete oka¬ 
ljati . . .« 

Isto tako upućuje im razmatranje o duši. »Tijelo i duša 
kao brat i sestra uvijek žive zajedno i jedno drugom po¬ 
maže; duša daje tijelu život, a tijelo nosi dušu. Iako se na 
smrti moraju rastati, ipak to ne biva zauvijek, jer će se na 
Sudnji dan opet sastati, da se više nikada ne rastave.« 

Prigodom Božića — iza slikovitog prikaza rođenja Isu¬ 
sova — potiče ih da Mu i oni donesu svoje darove: » . . . 
srce koje ljubi Isusa — a to znači svu svoju ljubav. Onda 
morate moliti Isusa za svoje potrebe, za oca i majku, za 
braću i sestre — i za sve, za sve! Isus će vas uslišati, jer 
vas osobito ljubi. Napokon nastojte koga razveseliti. Na- 
stojte prosjaka taj dan malo bolje nagraditi, a to zato jer 
su dobri Betlehemski pastiri darivali malog Isusa. . . . Poč¬ 
nite većim žarom i marljivošću s Novom godinom učiti, pa 
ćete do godine moći radosno poći k Isusovim jaslicama, a 
On će vas još radosnije primati, jer vas neizmjerno voli. . .« 

A u vrijeme Korizme također poziva dječicu da dadu 
— na svoj način — Isusu zadovoljštinu za tolike uvrede; 
pozivlje ih da Mu uzvrate ljubav svojom ljubavlju: 

»Sto će dobra djeca vršiti mjesto pokore: ljubit će. 
Ljubiti će Isusa za se i za sve one koji Ga ne ljube. Ljubit 
će Ga žarko, svesrdno. Sto puta će na dan Isusu reći: Isuse, 
ja Te ljubim. Dragi Isuse, ja Te ljubim, jer mogu ljubiti 
samo Tebe. Isuse, ja Te ljubim za sve one koji Te ne ljube, 
ljubim Te za moga oca, majku, brata, sestru . . . Isuse, ja 
Te ljubim za svakoga onoga za koga znam da Te ne ljubi. 
Isuse, ja Te ljubim za svakoga onoga za koga ne znam da 
Te ljubi. Isuse, ja Te ljubim mjesto onih koji Te mrze i 
proklinju. Isuse, ja Te ljubim za one koji neće da Te ljube 

i priznaju. Isuse, ja Te ljubim — za cijeli svijet. Isuse, ja 
hoću da Ti stvarno iskažem svoju ljubav. Kako? Svojim 
malim žrtvicama: ustat ću odmah kad me majka zovne, 
neću se rastezati u krevetu, slušat ću rado svoju majku i 
svojega oca, marljivo ću učiti svoje zadatke. Nastojat ću 
da budem u školi, u nauku prvi među prvima, da razvese¬ 
lim na taj način svoju dragu učiteljicu i svoje mile rodi¬ 
telje, a najviše Tebe, dragi moj Isuse, jer je to sada moja 
najglavnija dužnost. Neću se ni s kim svađati. Ako mi maj¬ 
ka što neće dati, bit ću zadovoljan, neću se tužiti. Ako mi 
hrana što je majka pripravi ne bude išla u tek, neću pri¬ 
govarati, nego ću je rado pojesti. Evo, sve ću to učiniti, 
dragi Isuse, za Tvoje grešnike, da Te oni počnu već jed¬ 
nom, napokon ljubiti. I molit ću se, Isuse, da Te svi ljudi 
ljube i da Te nitko ne vrijeđa. 

. . . vaša mala srca mogu isto toliko ljubiti kao i srca 
odraslih ljudi. Dapače, i žarče. Zato je sv. Otac Pijo X i 
dopustio da već djeca i u ranoj dobi mogu primiti u svoja 
prsa dragoga Spasitelja. ... On misli na vas posebno i sada 
i iz Svetohraništa vas milo poziva da Ga pohađate i u svoje 
srce primate. Ako se budete odazivali Njegovu pozivu, On 
će biti vaša sreća ovdje na zemlji i po smrti povesti će vas 
u lijepo nebo da Ga uživate na vi jeke. 


Iz gornjih navoda svakome je jasno da je on (u prvom 
redu) učitelj i odgojitelj njihovih duša, njihovih srdaca; da 
je pun ljubavi, koja se — preko njih — širi na sve i obu¬ 
hvaća ih u jednome DUHU koji je LJUBAV. 

Da ljubav svoga velikoga srca, svoju apostolsku djelat¬ 
nost proširi ne samo na učitelje i odgojitelje, ne samo na 
djecu — nego, preko njih, i na sve ostale društvene sloje¬ 
ve, uvađa, osniva Treći Red učiteljica. 

U tu svrhu šalje im razmatranja — prikaze o ulozi 
Franjevačkog Trećeg Reda pri kršćanskoj obnovi društva, 
da im osvijetli njihovu uzvišenu zadaću. 

Predočuje im vjersko-ćudoredno stanje: društva prije 
II Svjetskog rata, neuravnoteženost društvenih odnosa u 
socijalno-ekonomskom pogledu, naturaliziran je duševnog 
života i pozivlje ih da rade na obnovi tog društva, po želji 
sv. Majke Crkve, koja hoće »da ponovno pridigne društvo 
u vrhunaravno stanje koje mu pripada po Objavi i Otku- 
ljenju, da ljudi opet žive životom slobodne djece Božje. 
Ona hoće rad i sudjelovanje svih katolika u duhu Evan¬ 
đelja. 

Ipak »i u našem današnjem društvu postoje znaci za¬ 
maha duhovnog života, oni duboki obrisi kršćanstva koji 
su se na njemu i mimo njegove volje duboko zasjekli. 

I u to društvo, u kojemu se osjeća »zadah grubog na- 
turalizma što izvire iz duša kao hladni vjetar što struji iz 
hladnih i tamnih pećina« treba unositi Krista, Njegov duh 
»blage vijesti« — ljubavi. A da Ga uzmognu donijeti dru¬ 
gima, potrebno je najprije da Ga u sebi izgrade. Stoga u 
prvom redu traži vlastitu obnovu. 

Ideal je njegov, kao i Oca mu siromašnog Franje, pre¬ 
liti duh — jednostavnost Evanđelja u sve staleže; naučiti 
ih »tajnu kako će život u svijetu urediti prema vrhunarav¬ 
nom duhu; hol rana Kristovih u svom životnom zvanju 
nositi, duh Evanđelja svesti u sklad sa svagdanjim zva¬ 
njem.« 

»Tu se nalazi sva tajna savremenosti, svježine i plod¬ 
nosti Trećega Reda. Dokle god Evanđelje Kristovo bude 
obnavljati društvo, a obnavljat će ga vazda, dotle će i Treći 
Red donositi obilne plodove u dušama. 

. .. sama priroda, narav Trećega Reda jest oživotvo- 
reni, stvarni lijek za vjersko-ćudoredne i socijalne rane 
društva — duboke rane savremene duše u vjerskom ne- 

haju i ćudorednoj pustoši, kao i u materijalnoj bijedi radi 
pomanjkanja ljubavi, osjećaja pravoga bratstva i jednako¬ 
sti na djelu.« 

A »kamo prodre franjevački duh sve se razvedri i 
razveseli, kao kad se rodi sunce. Zato je Treći Red potpuno 
savremen i dorastao da se suprotstavi kao jaki nasip općoj 
poplavi pokvare, što se izlijeva na ljude, jer u njemu se 
čuvaju moralne sile onih koji nisu »primili duha ovoga svi¬ 
jeta, nego duh koji od Boga dolazi«. 

Stoga »Trećoreci danas, kao nekoć u prošlim vjekovi¬ 
ma, imaju biti svojim socijalno karitativnim radom blago¬ 
slov, apostoli i glasnici građanskog mira. Treći Red po 
svojoj naravi ima biti ne samo stup Crkve, kako veli gla¬ 
soviti kardinal Faulhaber, nego i stup građanskoga dru¬ 
štva; . . . mora da bude onaj kvasac kršćanskih kreposti i 
osjećaja, preko kojih se ima preporađati društvo i pojedin¬ 
ci.« On znači »snagu koja radi na obnovi društva bez buke 
i reklame, poput blage vijesti Evanđelja.« 

Isti je duh i zadatak Franjina Trećega Reda u ovoj 
proširenoj formi: Treći Red učiteljica. To je isti Red. Ima 
tri sekcije: 

I. — MISIJSKA 

Svrha joj je »da kod djece (a i ostalih) probudi i sve 
više produbljuje zanimanje za kat. Misije u poganskim 
zemljama, da ih upozna sa radom misionara i potakne ih 
da i oni pomažu misionare u širenju sv. vjere.« 

Sredstva za ovu svrhu: molitva, žrtvice, rad. 

II. — EUHARISTIJSKA 

Svrha je sekcije »upoznati djecu sa Tajnama Presv. 
Euharistije, zagrijati ih još mlade ljubavlju prema Bož. 
Utamničeniku, uliti im u dušu ljubav prema Isusu.« 

Sredstva: Govoriti o ljubavi Euharistijskog Isusa. Pri¬ 
viknuti ih na poštovanje u nazočnosti Kristovoj u Presv. 
Sakramentu. — Učiti ih pobožnim uzdasima, priviknuti ih 
da pohode Svetotajstvo, učiti ih čestoj sv. Pričesti, posebno 
duhovnoj ... 

III. — PROTIV PSOVKI I KLETVI 

Svrha: »Priviknuti djecu da govore istinu, uliti im od¬ 
vratnost prema psovci i kletvi. 

Sredstva: . . . uvjeriti djecu da je psost i kletva protiv 
ljudskog dostojanstva, strašna uvreda Bogu; odvraćati 
druge od psosti; davati čast Imenu Isusovu zazivima itd. 


Razumljivo je da je od onih koji su djeca Kat. Crkve 
i u službi Njezinoj tražio apostolat: za obnovu duha i srca; 
za obnovu društva. Stoga želi život po zapovijedima Bož¬ 
jim i sv. Crkve; želi apostolat dobra primjera i života, 
apostolat sv. molitve i kršćanske strpljivosti — u svim ne¬ 
voljama i patnjama, koje treba ponizno i pokorno primati 
iz ruke Božje; zadovoljštinu za sve grijehe naroda. 

Želja njegove duše je kao i Kristova »da se djelo spa¬ 
senja proširi na cijeli svijet, da svi upoznaju Oca, da svi 
budu jedno stado, da kraljevstvo Njegova Božanskog Srca 
zavlada u srcima sviju od kraja do kraja Zemlje.« 


U ostvarivanje ovih velikih ideja on je uložio sve sna¬ 
ge svoga uma, duha i srca. Sve svoje energije stavio je u 
službu Bogu. Imao je jedini cilj da sve privede Kristu. Bio 
je svjestan svoje uzvišene zadaće duhovnog Oca, učitelja 
i odgojitelja. Zato je tako sigurno, odlučno i blago kao 
DUH GOSPODNJI vodio duše prema vječnim visovima. 


PLODOVI 

UTJECAJ 

»Po plodovima njihovim poznat ćete ih . . .« 

Nije moguće da Gospodin nije blagoslovio ovaj rad, 
nije moguće da društvo nije osjetilo preobražaj. Da! Sve 
one duše koje je on vodio bile su svjesne svog uzvišenog 
poziva, koji im je Providnost namijenila; bile su svjesne 
svoje odgovorne dužnosti. Zato je njihov rad bio savjestan, 
prožet duhom Božjim, duhom ljubavi prema iskrnjemu. 

Evo primjera: »Kao upravitelj škole (piše jedna od 
učiteljica koje je on vodio) imala sam pravo da jednom 
mjesečno — po potrebi — ne držim obuke. (Iskoristila je 
jedan takav dan da pođe u Split na r eden je bogoslova). 
Ipak sam obavijestila vjeroučitelja, koji je imao taj dan 
držati nešto dulje vjeronauk i pjevanje. — I dok sam pri¬ 
sustvovala ovom divnom činu, došao je školski nadzornik 
(viši inspektor) iz Oblasti u inspekciju. Svakako u mojem 
odsustvu nije mogao ispitivati djecu ni potpisati službenih 
knjiga. Došao je nekoliko dana kasnije. Tek sam se usudila 
pri svršetku inspekcije ispričati, a on će: »Vaš Vas rad 
opravdava«. — Ovo pripisujem našem dragom Svecu, koji 
mi je ulijevao ljubav prema radu, djeci; u jednu riječ: 
Vršiti što bolje sv. Volju Božju.« 

Nije ništa posebna da ga nazivlje »svetac«. Ovakvim 
su ga sve one (učiteljice) smatrale. U raznim poslanicama 
— razmatranjima, koja bi kružila od jedne do druge — 
nailazim ispisane ove riječi: » . . . Ovo šalje »velečasni 
Svetac «. 

Gore spomenuta učiteljica ispripovjedila mi je izvan¬ 
redni svoj utisak poslije jedne ispovijedi koju je obavila 
kod njega. »Prolazila sam preko livada pješice, jer put do 
škole bio je 6 km. dalek. Osjećala sam nadzemaljski užitak, 
kao iza sv. Pričesti, koji je dugo trajao. Sve mi bijaše lako. 
Bila sam pod tim božanskim utiskom nekoliko dana. Mo¬ 
litva mi bila laka. I kad bih vidjela koga, ne bih se ras- 
tresla.« — Gledajući ostale »čudila bih se kako i one nijesu 
uronjene (tj. njene kolegice) u izvanrednu utjehu i sab¬ 
ranost.« 


»Rekao mi je da dnevno razmatram. To mi bijaše 
teško, pa nisam redovito vršila. Zato me je slijedeći put 
upitao; »Razmatrate li?« Rekla sam; Malo. — Pokušajte 
samo svaki dan. Iz poslušnosti sam učinila.« Tada je — ka¬ 
ko spominje — oćutjela posebnu i neizrecivu ugodnost 
Duha Božjega, da joj srce skoro nije moglo izdržati. I kad 
ju je naš »svetac« ponovno ugledao, nije više pitao: Raz¬ 
matrate li? — već o tome kakav je imala osjećaj pri raz¬ 
matranju. Izmolio je, nastavlja, »meni grešnoj ovaj sve¬ 
tački zanos.« 

Nije čudo da se ljubav Božja — koja je posve prožela 
njegovo srce —■ prelijevala preko njega i na druge duše. 
O njegovoj savršenosti svjedoči žarka ljubav, djelotvorna, 
revna prema Bogu i bližnjemu. 

Što je još od njih tražio ovaj ugodnik Božji? 

Izabrao je njih da budu — žrtve za svećenike! Da Bo- 
žanskome Srcu daju naknadu za nemarnosti, grijehe, ne¬ 
vjere Njegovih Slugu. Jednu od ovih primio je s radošću 
Gospodin: Anku Bebić —- nakon teških muka koje je pod¬ 
nijela s velikom strpljivošću i ljubavlju, prikazavši ih svo¬ 
me Bogu kao žrtvu za svećenike; umrla je mlada — od 
raka. 

Od jednog svećenika čula sam gdje kaže: — da za 
mnogobrojna svećenička zvanja u B. V. imaju zahvaliti uči¬ 
teljici A. S., koju je također naš Otac vodio; koja je svojim 
radom, još više uzornim primjerom, molitvom i žrtvom 
unosila u duše Kristovu svjetlost. I nju je Gospodin uzeo 
za žrtvu svoje ljubavi. 

Razumljivo je da su prema njemu imale duboko po¬ 
štovanje, Dolazile su preda nj — kako mi jedna od njih 
pred tri dana reče — posve čedno odjevene, s dugim ruka¬ 
vima, pa i usred ljeta. A nikada ih nije pogledao. 

Uvijek bijaše uronjen u svoga Boga, a ipak je znao 
sve što se oko njega zbiva. 

Stupivši, pod njegovim vodstvom, u organizaciju Tre¬ 
ćega Reda, izabravši formu u kojoj će izgrađivati svoj du¬ 
hovni život, preuzele su na sebe dužnost da se — i svojim 
materijalnim sredstvima, otkidajući od sebe i ono što im 
je nužno potrebno — brinu oko uzgoja svećenika. Evo što 

im o tome piše: »Ovaj rad neće ostati nezapažen ne samo u 
očima Božjim, koji vidi u tajnosti i nagrađuje, nego ni kod 
drugih, jer nemoguće je dobro sakriti. Uzalud se ljubica 
krije u draču, njen miris je brzo odaje.« 


Prosvjetljujući duše svjetlom i istinom. Duha Svetoga, 
prelijevajući na njihova srca Njegovu ljubav, on sam bio 
je — velika LUČ SVIJETA. 

DUHOVNI OTAC 
Ispovjednih - tješitelj 



U SVETIŠTU BIJELE DJEVICE 

Ljubav, koja je kao plamen, mora da se razdaje dru¬ 
gima. Žar njezin grije srce. 

I fra Antina je ljubav sve jače plamtjela, što se više 
sjedinjivao sa svojim Bogom, koji je sama ljubav. 

On ju je morao razdavati drugima. Jer Božje Srce, koje 
je središte te ljubavi, iz kojega ona ističe, a koje je u sebi 
nosio — želi kao sunce da sve ogrije; sve zahvati svojim 
plamenom. 

I daleko izvan samostanskih zidina on je rasipao nje¬ 
zine plamenove; unosio u duše žar, svjetlost i toplinu. 

U našoj samostanskoj crkvi sestara Klarisa mnoge su 
duše, osim učiteljica, njega čekale — za sv. ispovijed. Ot¬ 
krile su u njemu izvor bogatstva, izvor žive vode što struji 
iz Srca Kristova, koja jedina gasi žeđu duše. 

Otkrile su u njemu svoga tješitelja, svoga savjetnika; 
svoga Oca. I povjeravale su mu se u svim duševnim tjesko¬ 
bama; otkrivale su mu svoje rane. I on je melem utjehe 
i smirenja polagao na izmučena srca, on im je vraćao iz¬ 
gubljenu nadu i pouzdanje u dobrotu Oca koji ne zaborav¬ 
lja svoju djecu, jer ih ljubi. 

Svi su od njega utješeni odlazili u svoje dane. 

I kada bi utihnuli svi zvukovi u samotnoj crkvi on bi 
se tiho približio oltaru Bezgrešne i pred Njom, klečeći, 
dugo molio. 

Tada bi pošao prema svetištu, otvorio željezna vra¬ 
tašca i pao pred Svetohraništem, pred kojim uvijek gori 
svjetiljka. Ovdje je njegov živi Bog. Ovdje u tišini on će 
Mu otkriti svoje srce. Pa kao da se boji da će biti opažen, 
povukao bi se iza oltara. I ovdje su vratašca tabernakula — 
blizu prozorčića kroz koji redovnice, pod velom, primaju 
Hostiju bijelu. Tada bi, pavši na koljena, sklopljene ruke 
položio na oltar, dotičući svojom glavom male, pozlaćene 
dveri iza kojih se krije neizmjerni Bog. Srce mu je šaptalo: 

»Bože moj, ljubim Te!« Počeo bi mukom, tajno izra¬ 
žavati svoje misli i osjećaje, a onda bi se najednom začuo 
šapat, koji se sve više pojačavao kroz tišinu: »Bože moj, 
ljubim Te.« 

Gore, iza rešetaka nad žrtvenikom, zadrhtali bi bijeli 
zastori... I u kor redovnica dopirao je samo jedan uzdah: 
»Bože moj, ljubim Te.« 

Posvuda muk . . . Samo svjetlo uljenice pred likom 
Propetoga — u koru — zadrhtalo bi jačim plamenom. 


Za vrijeme svoga boravka u Makarskoj fra Ante bi 
češće dolazio u Split. Održavao bi duhovne vježbe redovni¬ 
cama, ispovijedao duše koje su se povjerile njegovu vod¬ 
stvu. I našem Samostanu mnogo je koristio. Više od 20 go¬ 
dina Sestre su bile pod njegovom brigom i očinskom skrbi. 
Svojom žarkom ljubavlju prema Bogu, svojim duhom znao 
bi ih oduševiti za sve žrtve; za svetiji život. »Poslije nje¬ 
govih duhovnih vježbi — priča mi jedna od starijih sestara 
— duboka šutnja vladala je dugo, dugo.« Božanska snaga 
milosti — ljubavi, koja je strujila iz njegova srca, znala bi 
na njih djelovati da su ostajale tako sabrane. 

»Bio je kao Krist!« — A on je opet jedino želio da 
njihovo srce bude uvijek u Njegovu božanskom Srcu: 

»Pogledajte Mariju! — znao bi reći izrazom Tothovim. 
Ona je »živjela potpuno po Bogu, u Bogu i za Boga. 
Pogledajte kako Ona u svojoj duši nosi ocean duhovnoga 
života! Gledajte kako je Ona u jedinstvu s Bogom nesavla¬ 
divo jaka! Pogledajte u kakvom svjetlu odsijava prisutnost 
Božja na Njezinu licu . . . 

Iz VI vijeka potječe jedna vrlo interesantna ruska iko¬ 
na: Mariju okružuje more svjetla. Mjesto srca nosi Isusa 
u obliku sunca, u obliku sjajne hostije. Kolika li simbo¬ 
lika! Marija kao da nije imala tjelesnoga srca. Bila je živi 
tabernakul. Marijino je srce bilo izvan Marije — bilo je 
u Isusu. 

Treba da i naše srce bude izvan nas — u Isusu.« 

Njegove su najčešće riječi bile: 

»Ustrajte u poniznosti, strpljivosti, pouzdanju i pre- 
danju u sv. volju Božju, a najviše u sv. ljubavi. Sebe zabo¬ 
ravite, a tražite samo Boga i Njegovu sv. volju. Ljubite 
nebesku Majku. Nastojte oko duhovne obnove po vršenju 
sv. Pravila i redovničkih kreposti. . . Zahvalni budite dra¬ 
gom Bogu za svaki križ, koji Vam šalje. Blago Vama ako 
ga s Gospodinom nosite i dijelite s Njime kalež muke, trp¬ 
ljenja — boli!. . . Budite Mu žrtva za sv. Crkvu, za obra¬ 
ćenje grješnika, za svećenike, za samostan i za Provinciju. 

. . . Nek Vam je srce čisto i puno ljubavi prema bližnjemu. 
Smatrajte velikom milošću Božjom da trpite za Nj, s Njime 
i u Njemu . . .« A onima koje bi bile na samrtnoj postelji 
slao bi poruku velike utjehe: »Ne bojte se! Poći ćete Isusu 
na pir, na vječnu gozbu!« U svakom je pismu naglašavao: 
»Odcijepljenje od svega što nije Bog . . . Isus traži žrtve. 
Sve Mu moramo dati i žrtvovati, jer je On Gospodar i sve 
Vaše dobro i ljubav. Otresite se svake žalosti i potišteno- 
sti. . . živite unutarnjim duhovnim životom . . . Zaboravite 
sebe i živite u prisutnosti Božjoj . . . Budite ponizni, skrom¬ 
ni, postojani u mrtvenju i sabrani. . . Unutarnje mrtvenje 
i odricanje .. .« 

I sva njegova pisma, koja upravlja Zajednici ili poje¬ 
dinim sestrama, puna su asketskih pouka. Imao je jedini 
cilj: obnoviti, usavršiti duhovni život, rasplamtjeti što veću 
ljubav prema Bogu i bližnjemu; povesti dušu k vrhuncima 
sjedinjenja s vječnom i neizmjernom Ljubavlju. 

I kako je sestrama moralo biti teško kada su čule da 
fra Ante s bogoslovima odlazi za Zagreb. Da li će ih itko 
tako sigurno voditi teškim putovima duha? 

Val nemira, straha, užasa prostrujio je čitavim svije¬ 
tom. Naoblačilo se nebo ljudske povijesti. Tragovi krvi 
vukli su se zemljom. I ljudskim srcem oteo se krik: Počeo 
je II Svjetski rat. Bore se međusobno velike sile — veliki 
narodi. Brat brata ubija! 

Svi su strepili pred strahotama ... A što nas čeka? 
Puni tjeskobe dolazili su dobrome Ocu Antiću — svetu 
redovniku da ih smiri i utješi i ulije im u srca pouzdanje. 

I on je svakome srcu pristupao, jačao ga, tješio. Gdje 
nije stizao osobno tu bi slao mnoga pisma, puna ohrabre- 
nja i pouzdanja u Božje milosrđe i dobrotu: 

»U časovima koje proživljujemo sačuvajte prisutnost 
duha, mir i veliko pouzdanje u Gosp. Boga. On je naš dobri 
Otac koji svime ravna i upravlja. Bez Njegove svete volje 
ništa se ne događa. Molimo za naš narod. Trpimo i uzdajmo 
se. Tješimo žalosne i ucviljene. Podižimo slabe i maloduš- 
ne. Čvrsto se držimo Isusa i Njegove sv. Crkve koju ni 
vrata paklena neće nadvladati. Imajmo djetinjsko pouz¬ 
danje u blaženu Djevicu Mariju.« 

Rat je već bjesnio . . . Duhovi su klonuli. . . Zašto 
stradaju toliki nevini ljudi? Zašto Bog pripušta tolike 
nevolje i kušnje? Zašto toliko zlo na djecu Crkve? .. . Ta¬ 
da se morao začuti i glas OCA sviju naroda — Namjesnika 
Kristova Pija XII, koji šalje poruku svojoj djeci: da se 
pouzdaju u Boga. 

A što znači uzdati se u Boga? 

»Uzdati se u Boga znači prepustiti se svemoći i neiz¬ 
mjernoj ljubavi Božjoj svom jakošću volje koju podržava 
milost i ljubav, usprkos svim sumnjama što ih podstiču 
protivna priviđenja. Znači vjerovati, da ništa na ovom svi¬ 
jetu ne izbjegne Njegovoj providnosti, ni u općem ni u po¬ 
jedinačnom redu; da ništa ni veliko ni malo se ne događa 
a da Božja providnost toga ne predviđa, hoće ili dopušta 
i uvijek upravlja Svojim višim ciljevima, a ti su na ovom 
svijetu uvijek ciljevi ljubavi za ljude. Znači, da Bog može 
katkada na ovom svijetu za neko vrijeme dopustiti da bez- 
boštvo prevlada, da smisao za pravdu žalosno potamni, da 
se krši pravo, da se muče ljudi nevini, miroljubivi, neza¬ 
štićeni, bespomoćni. Znači vjerovati, da Bog tako šalje i 
pojedincima i narodima kušnje, kojih je sredstvo ljudska 

zloba, da se očituje nacrt pravde određen da kazni grijehe, 
da očisti pojedince i narode čišćenjem zemaljskog života 
i da ih tim putem dovede natrag k Sebi; ali ujedno znači 
vjerovati da ta pravda ostaje uvijek pravda Očeva, koju 
nadahnjuje i Njom ravna ljubav. Ma koliko se može činiti 
nevješta ruka Božanskog kirurga kad uđe nožem u živo 
meso, uvijek je djelatna ljubav poticaj i vodič toga rada, 
i samo pravo dobro pojedinca i naroda je razlog što je taj 
zahvat tako bolan. Znači napokon vjerovati, da će okrutna 
oštrina kušnje, triumf zla i na ovom svijetu trajati samo 
kratko vrijeme, i ne više; da će doći ura Božja, ura milosr¬ 
đa, ura svetog veselja, ura pjesme novog oslobođenja . . . 
ura u kojoj će poslije kratkog bjesnila oluje nad bijednim 
ljudstvom svemoguća desnica nebeskog Oca neosjetljivim 
znakom zadržati i raspršiti oluju, pa će putevima koji su 
pameti i nadama ljudskim manje otvoreni biti povraćene 
narodima pravda, tišina i mir.« (Govor 29. VI 1941). 

I dalje nastavlja veliki Otac poruku svojoj djeci, Crkvi 
Kristovoj koju zapljuskuju valovi mržnje i osvete; gleda 
u duhu i stvarnosti tolike nevine koji stradaju i daje odgo¬ 
vor na bolno pitanje: Zašto oni?: »Ne mogu ljudi ostati 
indiferentni kad skupa s gorostasnim stablima oluja iščupa 
niske cvjetiće, što se otvaraju pred njihovim nogama samo 
da izliju obilje svoje draži i svoje mirise u zraku koji ih 
okružuje. A ipak su i oni mirisi Božje djelo i djelo Njegove 
divne umjetnosti! Pa ako je On dopustio da vihor vjetrova 
zagrabi neke od tih cvjetića, nije li On možda u općem redu 
zakona, kojima on procjenjuje i upravlja prirodom, žrtvi 
onog najnevinijeg stvora doznačio svrhu ljudskom oku 
nepoznatu! Koliko će dakle više Njegova svemogućnost i 
ljubav upravljati na dobro sudbinu ljudskih bića čistih 
i nedužnih?« 

Razvija smisao patnje, smisao bola i daje odgovor: 

» . . . Ljudi rado prosuđuju kao zlo, apsolutno zlo, sve 
nesreće fizičke na zemlji. Zaboravili su da bol stoji na 
početku ljudskoga života . . . zaboravili su da je bol.. . pro¬ 
jekcija Križa s Kalvarije... da je u križu okrepa i spas i 
da se u ljubavi Kristovoj ne živi bez bola. Na taj križ, koji 
sjaje kao put, istina i život gledali su prvi mučenici rimski 
i prvi kršćani u časovima bola i progonstva. Gledajte i 

vi ... . Gledajte svoje patnje i nevolje kroz muke Propetoga, 
kroz žalosti Djevice Marije, najnevinijeg stvora i najveće 
sudionice Božje muke, i znat ćete da shvatite kako je pri¬ 
lagođen je slici Sina Božjega i kralja bolova najplemenitiji 
i najsigurniji put u nebo i slavu. Ne gledajte samo na trnje, 
radi kojega vas bol muči i sili vas na trpljenje, nego gle¬ 
dajte i na zasluge koje cvjetaju iz vašeg trpljenja kao ruže 
nebeskog vijenca, i onda ćete s Božjom milošću naći odva¬ 
žnosti i jakosti kršćanskog heroizma, koji je žrtva i pobje¬ 
da, ujedno i mir koji nadilazi svaku misao: heroizam što ga 
vaša vjera ima pravo da traži od vas.« (Pijo XII »Božja 
Providnost i ljudska djela«, 29. VI 1941). 

Potrebne su bile te velike riječi Oca. Jer su došli teški 
dani i iskušenja. Po svoj zemlji čuo se plač ucviljenih 
majki koje su tužile za svojim mrtvim sinovima. Sestre su 
oblačile crninu za svojom braćom; djeca su ostala siro- 
čadima. 

»Bože, smiluj nam se . . .« vapio je redovnik u svojoj 
ćeliji. . . Bombe su posvuda padale. I na Franjevački sa¬ 
mostan u Makarskoj. Jedna je upravo srušila zid fra Anti- 
ne ćelije. Baš se preporučivao Mariji, izručio se Njenom 
okrilju . . . Silan prasak zaglušio ga; oblak bijele prašine 
zamutio mu oči. Nakon eksplozije braća su dotrčala. Sve 
je u redu, samo, samo je fra Ante mogao poginuti... A 
on je sebe prikazivao za žrtvu — za sve njih, ako je po¬ 
trebno. 

Braća su uzbuđeno ulazila i izlazila iz njegove ćelije, 
motreći srušeni zid, a dotle je dobri redovnik već klečao 
pred Marijinim oltarom i zahvaljivao dobroj Majci. Svima 
je kazivao, s čvrstim uvjerenjem: »Gospa me je spasila!« 

Ipak je — jecajući kao dijete — šaptao: 

Kada ćeš srušiti ogradu mojega tijela 

da Te ugledam, o Bože . . .?! 


Bogoslovi su se — na svome odlasku iz Makarske — 
okupili oko Marijina oltara. Među njima je i Otac magi- 
ster. Kao da osjećaju neku sjetu. Žao im je ostaviti to Ma¬ 
rijino svetište od bijeloga kamena, koje je pred pet godina 
tek bilo posvećeno. Skupio ih je pred slikom Djevice. Htio 

je da Njezin lik ostane duboko utisnut u njihovim srcima. 
»Pogledajte Je kako je lijepa i uzvišena. Samo nebo na 
zemlji! Sva suncem obasjana, zvijezdama okrunjena; puna 
božanskog sjaja. Motri samo Božju krasotu; uživa vječnu 
Ljubav. I Vi, sinci moji, gledajte i tražite samo ono što je 
nebesko; žeđajte samo za Bogom, koji Vas jedino može 
usrećiti.« 

Kamion je odmicao po bijeloj cesti. Nestali su vrhunci 
Biokova. Bogoslovi su sjedili na prtljazi. Fra Antin je 
pogled zaokružio svodom. Sve su se zvijezde ugasile pred 
danom koji dolazi. Ostala je samo jedna, najsjajnija. Ova 
prati putnike i brodare sve do u luku ... I ote mu se iz 
srca uzdah: 

O Marijo, zvijezdo moga života, 
vodi me prema luci vječnosti. 


Bogoslovija je prešla u Zagreb. I opet je fra Ante sti¬ 
gao u Marijino svetište! Svagdje ga prati Marija! Ona će 
uvijek biti uz njega. 

Motrio je zadivljeno bijelu Djevicu — Neoskvrnjenu. 
On je sada u punoj zrelosti — 53 mu je godine — i sna¬ 
žnije doživljava Njezinu uzvišenu krasotu; ljepotu bez 
ljage: 

»Sva si lijepa prijateljice moja i ljage nije u Tebi«. 
(Cant. 4, 7) Njegovo je srce prepuno divljenja i ljubavi 
kada se sjeća kako je nekada u svojim poslanicama govorio 
o Njoj, stavljajući je za uzor: 

Ona je »Majka novog pokoljenja, glasnica slobode, dje¬ 
vica od čijeg će sjaja sjati i nebeski Jeruzalem . . . Od 
prvog časa sva je čista, sva je lijepa, sva u sjaju nadnarav¬ 
nog svjetla; mila i draga . . . Ova je ljepša od Sare, žene 
Abrahamove, koju Sv. pismo naziva »lijepom«. Ova je div¬ 
nija od Rebeke koja je bila »veoma lijepa i prekrasna«. 
Ova je privlačljivija od Rahele, lijepa lica i vitka stasa . . . 
Ova se pred očima svakog ukazuje ljepša od Judite, koju 
Gospod nagradi ljepotom zbog kreposti njene, i od Estere 
u svoj ljupkosti pojave njene. Ovo je Sunamitka, vjere¬ 
nica Salamonova . . . Ovo je ona što je za ljepotom uzdisala 

Davidovom poniznošću: »Poškropi me hisopom i bit ću 
čist« i postala je »majkom lijepe ljubavi« .. . Ovo je iza¬ 
brana posuda koja je ljepotom zavrijedila da u sebi krije 
živi kruh s neba; odraz najveće ljepote, dragi kamen čisto¬ 
će, sjaj neba i slika Sina.« 

On je sada sve manje govorio . . . Šuteći je molio bi¬ 
jelu Djevicu da uvijek u njemu sačuva čisto srce, kojega 
Joj poklanja kao najljepši cvijet. Molio je za svoju duhov¬ 
nu djecu — bogoslove, čiji je duh još nemiran kao valovi 
na pučini mora . .. 

... I nalazili bi ga u tihe sutone kako pred Njom moli, 
duboko sagnut, dok je crvena svjetiljka obasjavala njegovo 
blijedo lice. 


Samostan Gospe Lurdske, koji pripada Provinciji 
Presv. Otkupitelja, sagrađen je god. 1932. U njemu je od¬ 
mah sagrađena i kapelica, ali mp. O. Grabić, provincijal 
(tadašnji) htio je ostvariti — po želji hrvat. kat. klera i 
laikata — veliko životno djelo: Hrvatsko Zavjetno narod¬ 
no Svetište Majke Božje Lurdske — kao dar Hrvata svojoj 
Majci. Po zamisli sveuč. prof. arhitekta inž. Plečnika, koji 
je izradio veličanstven nacrt, ova bi crkva bila dragocjeni 
spomen vjere i ljepote; po veličini bi jedino bila manja od 
katedrale. Tek je završena kripta, čija se posveta obavila 
god. 1937. 

Dalmatinski Franjevci su imali u Zagrebu uzvišeni 
zadatak: »širiti štovanje naše Gospe Lurdske, razvijati ma¬ 
rijanski apostolat u narodnoj i kulturnoj metropoli Hr¬ 
vatske, pomagati razvitak i produbljenje duhovnog života 
u istočnoj periferiji Zagreba i priskakati u pomoć pastoral¬ 
nom svećenstvu kao ispovjednici i propovjednici. Uz ovaj 
pastoralno-marijanski apostolat samostan je imao biti i 
domus studiorum za studente na zagrebačkoj univerzi i 
Teološkom fakultetu, koji će kao profesori nastupiti u 
Franj. Klas. gminaziji u Sinju i Franj. Visokoj Bogosloviji 
u Makarskoj. Zagreb je imao biti stanica za stvaranje stru¬ 
čnog kadra za vođenje Gimnazije i Bogoslovije.« (Dr fra 
Krsto Kržanić: »Položaj i veličina samosiana naše Gospe 
Lurdske«) 



KIP BEZGREŠNE U SVETIŠTU GOSPE LURDSKE U ZAGREBU, 
PRED KOJIM JE O. ANTE KLECAO 

U ISPOVJEDAONICI 


I upravo ovdje u svetištu Bijele Djevice — uz svoju 
službu magistra bogoslova — doći će do punog izražaja fra 
Antina duhovna veličina, njegova ličnost, njegov aktivni 
rad, kada će — kroz 20 svojih godina, do prelaza u vječnost 
— svojim svetim i kreposnim životom, snagom svoga duha 
obnoviti, produhoviti vjerski život u Zagrebu — srcu Hr¬ 
vatske. Ta njegova snaga duha njegov apostolat ljubavi oči- 
tovat će se u vođenju drugih duša, redovničkih zajednica, 
a nadasve u ispovjedaonici, gdje će on biti pravi duhovni 
otac, tješitelj i savjetnik. 

Toj svojoj uzvišenoj zadaći posvetit će se još više 
kada bude riješen dužnosti magistra — god. 1956; kada 
se Franjev. Bogoslovija ponovno vrati u Makarsku, god. 
1957, a on ostane — zbog bolesti — u Zagrebu. 

Naš fra Ante bit će divno sredstvo u rukama Božjim, 
po kojem će On dijeliti dušama Svoje milosti; darivati im 
blago Svoje ljubavi. 


Iz dana u dan fra Ante se preobražavao u živu sliku 
Raspetoga. Umirao je posve sebi i svijetu, da živi Kristu, 
graća su u njemu samo mogla gledati ideal sveta redovni¬ 
ka. I bogoslovi — njegovi gojenci — učili su se na primjeru 
svoga Oca. Jednom im je, zbog nekog prestupka, naredio 
da u naknadu i zadovoljštinu pometu hodnik. Oni su to 
zaboravili. Kad najednom spaziše kako njihov Otac drži 
u rukama metlu i čisti mjesto njih hodnik. Zasramiše se, 
potrčaše prema njemu: »Oprostite, oče magistre . . .« A on 
se — blago smiješio . . . Njegov primjer osupnuo ih je; više 
im je govorio nego sve riječi. 

I nije čudo da mu je Gospodin dijelio, zbog njegove 
velike poniznosti (»a znao se noću neopažen ustati i čistiti 
W. C.«), najuzvišenije darove Duha Svojega, svoje vrhu¬ 
naravno svjetlo, kojim će prodirati u duše mnogih da ih 
izvede iz njihovih tama — k vrhuncima milosti. 


Zasjalo je crveno svjetlo u jednoj ispovjedaonici, u 
blizini oltara Bijele Djevice. Tu je on čekao duše — danju 
i noću. »Kao da je novi arški župnik — kako će izreći P. 
Kozelj u svome pogrebnom govoru — ostavio svoje stoljeće 
i svoju župu i udario svoje sjedište u ispovjedaonici crkve 
Gospe Lurdske i u skromnoj govornici franjevačkog samo¬ 
stana u Vrbanićevoj ulici.« 

Njegovo srce, ponizno i blago, primalo je svakoga. I 
nitko od njega nije otišao žalostan, a da ga on nije utješio: 
nitko ranjen, a da on ne bi položio melem na njegovu dušu. 
Potištenom i klonulom srcu vraćao je snagu i pouzdanje u 
dobrotu Božju. Čuo se samo jedan uzdah: 

Taj čovjek prodire u duše, taj čovjek posjeduje Božje 
saznanje; toplu i blagu riječ. I ljudske, savjesti otkrivale 
se pred njim, kao pred najvjernijim prijateljem. 

U njegovu sobicu znao bi stupiti, sav izmučen i pro¬ 
gonjen nevidljivom Božjom snagom, i »rasipni sin«, koji je 
Uništio Očevo imanje — milost Njegovu. Bio bi prisiljen 
da se baci na koljena pred ovim Božjim čovjekom — da 
digne sa njega prokletstvo. Priznavao je svoju krivnju i 
Uiolio oproštenje. A on bi kao milosrdni Otac raskrilio 

svoje ruke i dao mu cjelov pomirenja. Tada je fra Ante 
bio presretan; spoznao bi da je sredstvo neizmjerne Božje 
ljubavi i milosrđa koje se očituje prema jadnom grešniku 
kojega želi spasiti i u njemu opet obnoviti milost svoju. 4 
pokajnik bi ćutio da se nalazi pred očitovanom Božjom 
dobrotom, koja ne želi da se itko izgubi. I koliko god bijaše 
blag i milosrdan prema grešniku, toliko bijaše i odlučan, 
odrešit — da mu zabrani povratak na grijeh. U tim časo¬ 
vima budio mu je savjest, osjećaj odgovornosti za spasenje 
mnogih duša; stavljao pred oči Posljednji sud. »Koliko 
Bog može učiniti dobra preko tebe!« 

Jedan svećenik, kojemu je fra Ante bio magister, priča 
ovo: »Pri jednoj slaboći — prekršaju, kojega mi bijaše te¬ 
ško iznijeti preda nj, reče mi on: »Vidiš sada dobro kolika 
je milost Božja u tvojoj duši. Ona te savija, ona ne da da 
lukava narav iziđe na površinu,. Bog ti je tu slabost pripu¬ 
štao da budeš milostiv i blag dušama, koje će ti se povje¬ 
ravati. Ne, nije to bila zloća nego slaboća«. 

I njegova sobica-ćelija kakve je sve pohranjivala taj¬ 
ne! Kolike li su suze potekle među ovim zidovima; koliko 
li je oprošten ja i milosti Otkupiteljeve sišlo na umornu 
dušu. A ta je njegova ćelija bila mjesto osobite Božje pri¬ 
sutnosti, jer je u njoj boravio onaj kroz kojega je strujio 
duh Božji. »Kad ste iz ulične buke i vreve, sami puni koje¬ 
kakvih briga, prestupili prag njegove sobice i približili se 
tom redovniku i svećeniku, vi ste imali osjećaj da ste u 
hipu preneseni u neki drugi, tako čudesno smireni nadze¬ 
maljski svijet i da se nalazite u Božjoj blizini.« (P. Ko- 
zelj, D. I.) 

Tko je god pokucao na vrata njegove ćelije, na vrata 
njegova srca — bilo bi mu otvoreno. 

Nije čudo da su oni koji su kod njega našli smirenje, 
snagu i utjehu brzo razglasili drugima čudesno Božje dje¬ 
lovanje preko ovoga skromnoga i poniznoga redovnika. I iz 
dana u dan povećavao se broj njegovih pokornika; sve je 
više ljudi čekalo pred vratima njegove ćelije ili ispovjedao- 
nice. Mnogo duševnih bolesnika vrvjelo je sa svih strana. 
Svi su tražili lijek. Ali još više bilo je onih koji su se vjerno 
odazivali milosti, koji su se već uspinjali strmim putem kre¬ 
posti i tražili snage da ne klonu, da se ne vrate, već da ih 

nečija snažna i sigurna ruka dovede na vrhunce. Dolazili 
su k njemu ljudi iz najrazličitijih društvenih slojeva i sta¬ 
leža : sveučilišni profesori, prelati, svećenici, redovnici, pro¬ 
fesori bogoslovije, klerici, časne sestre, radnici, očevi obi¬ 
telji, studenti. . . Sve, sve ih je on primao raskriljenih 
ruku, otvorena srca. Svi su od njega dobili svjetlo, radost, 
mir i utjehu. Svi koji su bili željni veće spoznaje o Bogu, 
koji su već stupali stazama kršćanskog savršenstva; svi 
koji su žeđali za dubljim unutarnjim duhovnim životom 
— svi su nalazili kod njega najbolju riječ, najsigurniji pu¬ 
tokaz. 

Svi su od njega odlazili utješeni i smireni u svoje 
dane. 

A crveno je svjetlo, nedaleko oltara Bijele Djevice, 
gorjelo i podrhtavalo radosnim plamenom. 

SCRUTATIO CORDIUM 

Njegova sabranost i molitva iz dana u dan rasla je; 
milost povećavala. Svojom vjernošću prema toj milosti za¬ 
služio je mnoge Božje darove. A među njima — kako se 
općenito vjeruje i što nam dokazuju primjeri — i dar vrhu¬ 
naravne pronicavosti duša — scrutatio cordium. 

Evo primjera: 

Mp. O. Karlo Nola spominje da mu je jedan svećenik 
pripovijedao kako su ga, kao klerika, jednom preko šetnje 
mučile ambiciozne misli, pune žalosti. Iste večeri upitao 
ga je njegov magister — fra Ante: »Sto si ono preko šetnje 
mislio?« I točno mu je otkrio njegove misli. — Drugi mu 
je svećenik opet kazao da mu je fra Ante otkrio jednu taj¬ 
nu koju nikome nije htio saopćiti. —■ Jedna časna sestra 
također mu je rekla kako je jednom bila na sv. ispovijedi 
kod o. Antića. Kad je završila ispovijed, upita je: »Imate 
li još štogod?!« — »Ništa!« »Imate li još štogod?« I opet 
odgovor: »Ništa!« A onda će on: »A što ste ono toga i toga 
dana, u toj prigodi mislili?« »I morala sam priznati da sam 
se borila s nekim Božjim nadahnućima, ali to nisam niko¬ 
me, pa ni ispovjedniku, htjela kazati.« A on joj je u duši 
pročitao. 

Također je jednoj č. sestri, nakon ispovijedi rekao: 
»Uklonite onu sliku iz vaše sobe . . .« Drugi put, dolazeći 
mu opet, predusretne je: »Još niste uklonili onu sliku!« 
A nitko osim nje nije znao što posjeduje, što skriva. 

Za vrijeme duhovnih vježbi koje nam je održao god. 
1957. prigodom mojih jednostavnih zavjeta, rekao je jednoj 
mlađoj sestri da ne nosi cilicij u praonu i da ne trga cvijeće 
u vrtu. A upravo je ta sestra to činila: i jedno i drugo. 

Sam o. Bonaventura Duda spominje da ga je »osvijet¬ 
lio božanskim reflektorima«; da nikada nije tako bio »sebi 
jasniji i vidljiviji — in oculis Dni — kao tada. Blagosliv¬ 
ljam Boga za taj susret. Uvijek mi je bilo žao, a danas 
napose, da nisam obilnije iskoristio takav dar.« 

Već sam u 2. dijelu ove biografije spomenula kako je 
fra Ante kao magister, dok bijaše u Makarskoj, očitovao 
jednome od svojih bogoslova neke tajne, za koje nitko nije 


znao osim Stvoritelja, ispovjednika i njega. I prisiljen tim 
saznanjem — otkrio mu je spomenuti bogoslov (fra Frano 
petričević) sav svoj život. 

Jednomu svećeniku, kojega je vodio stazama krepo¬ 
sti, odlučno je rekao: »Bog od tebe hoće potpunu svetost. 
Neće osrednjosti. Ili sav Božji, ili sav vražji. Ako se ne oda- 
zoveš Božjim nakanama, u pogibelji si da se izgubiš.« 

Kada mu je došao u posjet neki Pater, sav potišten i 
izmučen raznim kušnjama, fra Ante mu između ostaloga 
reče: 

»Ti si zapostavljen od svojih Starješina. Ali Bog tako 
hoće i u tome moraš potpuno gledati volju Njegovu, kojoj 
se moraš pokoriti. On to hoće, da ljepota tvoje duše može 
ljepšom zasinuti na drugom svijetu.« 

Mogli bismo nizati još mnogo ovakvih i sličnih pri¬ 
mjera, ali ti nam dovoljno svjedoče da je fra Ante bio 
prijatelj Božji kojemu je On otkrivao svoje tajne, davao 
dio svoga sveznanja i svjetlosti, kojom je ponirao u dubine 
duša i otkrivao ono što bijaše sakriveno očima ljudskim. 
To nam svjedoči o velikoj kreposti ovoga skromnoga re¬ 
dovnika, koji je posjedovao u velikoj mjeri darove Duha 
Svetoga, kojima je mogao pomoći duši sagledavajući nje¬ 
zine dubine. A imao je cilj da dušu podigne Bogu, da je 
osnaži, da je preporodi Njegovom ljubavlju; da je osvoji 
— za Gospodina! 

TJEŠITELJ 


DUHOVNI SAVJETNIK 



Srce je njegovo znalo ublažiti svaku ranu. Svaku ne¬ 
volju i bijedu našu uzimao je na sebe — da nas odtereti. 
Zaboravio je posve na sebe, da drugima može biti sve: i 
otac i majka, i prijatelj i tješitelj. Nije bilo bijede a da je 
on oblažio nije, rane — da je zacijelio nije; jecaja da ga 
smirio nije. 

Slušao je uza se čovjeka kako plače ko dijete . . . Čuo 
je vapaj tolikih bijednika, sirota, beskućnika kojima je ova 
suzna bol pružala samo gorki zalogaj; čuo je jecaj siročadi. 
Sve, sve ih je tješio velikom utjehom vječnog Utješitelja: 
Sve će proći: i jauk i bol, jer će sam Bog otrti svaku suzu 
i smrti više neće biti, ni tuge ni vike, ni boli više neće 
biti. Žalosna i ojađena srca krijepio je nadom u život koji 
nas čeka — pun mira i radosti. Svaku nevolju i trpljenje 
protumačio bi kao Božje dobročinstvo. »On nam uzima što 
nam je drago da rastanak odjednom ne bude težak. Daje 
da iskusimo toliko laži, opadanja, mržnje da nam bude 
lakši rastanak s ovim svijetom.« Otac nas čeka u svjetlo¬ 
sti koja nema noći, u radosti koja nema boli; u miru i lju¬ 
bavi koja ne prestaje. »Siromašna, nevoljna, ojađena ljud¬ 
ska djeca odložit će iz ruke putnički štap i alat; breme 
briga sa ramena će baciti i otpočinuti na Srcu Božjem.« 

»Kroz mnoge nevolje valja nam ući u kraljevstvo 
Božje.« (Dj. ap. 14, 21) 

I tako je onaj koji bijaše pun utjehe Duha Svetoga 
tješio umornu i ožalošćenu ljudsku djecu, da ne klonu na 
teškom putu života. Naša je domovina nebo. Put je do nje 
pun bola. Svatko nosi svoj križ. Ali ide pred nama Onaj s 
kojim ga je i za čiju ljubav lako nositi. 

Zborio je Otac riječi pune mira i utjehe, koje su poput 
melema blažile rane srca, i oživljavale nadu u život koji 
nema bola ni smrti. 

Sto je privlačilo tolike duše ovom skromnom, poniz¬ 
nom redovniku? Zašto su baš kod njega tražili razumije¬ 
vanje svojim brigama, nevoljama i bolima, savjet u svojim 
problemima; putokaz u život? 

Strujio je iz njegove duše božanski život, snaga milosti 
koja je zvala, privlačila. Svi su bili sigurni: ovaj čovjek 
Božji je prijatelj. Njegove su riječi odjek vječnosti. Njemu 
se obratiti za pomoć i savjet značilo je više nego biti sigu¬ 
ran za svoju sudbinu. On posjeduje božansko saznanje; 
njemu su otkrivene tajne Njegove i tajne srdaca. On znade 
putove Providnosti. On će svakoj duši pokazati njen pra¬ 
vac. Vjerovati njegovoj riječi značilo je vjerovati samome 
Bogu. 

I danomice su se otvarala i zatvarala vrata njegove 
ćelije i samostanske govornice. Ovdje su ga toliki čekali. 
Katkada s tjeskobnim srcem i plahim ponašanjem. A on 
je dolazio nasmijana lica, malo spuštene glave, pronicava 
pogleda. I tim pogledom, koji je dopirao iz dubina vječno¬ 
sti, obuhvatio bi dušu i znao što se u njoj zbiva. 

Njegovi su savjeti, pouke, smjernice za život bili dra¬ 
gocjeni miraz svakoj duši. Sam preuzv. biskup dr Frano 
Franić — analizirajući njegovu ličnost, obuhvaćajući nje¬ 
gove dubine ovako navodi: 

»Nastojao sam se uvijek prilagoditi njegovom sudu, 
jer sam iz iskustva vidio da ima posebni dar Božji prodi¬ 
ranja u dušu i da se odmah prilagođivao tom mom načinu 
shvaćanja i razlaganja. U tom je bio nevjerojatno elasti¬ 
čan i širok, nada sve ponizan, tako da se je čovjek njemu 
rado povjeravao. U njemu sam uvijek vidio čovjeka Božje¬ 
ga, nadarenog karizmom poznavanja i vođenja duša. U nje¬ 
govim savjetima nije bilo ništa shematskog i unaprijed 
pripravljenog, ništa retoričnog . . . Savjeti su mu bili uvi¬ 
jek prilagođeni potrebama i razjašnjavao je pokorniku i 
ono što njemu nije bilo jasno. Otkrivao bi i loše strane, i 
to sasvim iskreno i tražio popravak i djela, a to sve veli¬ 
kom razboritošću i milinom, tako da mu se nije ništa mo¬ 
glo odbiti. Od njega je čovjek odlazio utješen i ojačan s 
mirnom i dubokom odlukom da će se potruditi da bude 
bolji.« 

Prije davanja svakog savjeta on bi molio savjet u Duha 
Svetoga. Ne bi pošao u govornicu dok ne bi zašao u kape¬ 
licu. Koji put bi mu O. gvardijan (fra Roko Tomić) doba¬ 
cio, videći ga kako otvara vrata iza kojih se krio Marijin 
lik: »Čeka Vas u govornici, a ne u kapeli.« On bi samo po¬ 
nizno prozborio: »Hoću, hoću«. 

Svakog bi posjetioca ili penitenta pozorno saslušao. 
Ispitao bi njegov karakter, temperamenat, njegove sposob¬ 
nosti, darove. Zanimao se za njegove sklonosti, njegove 
probleme — sve što ga tišti. »Opazio sam — nastavlja pre- 
uzv. Biskup — da on i te kako pazi na naravne razloge, 
na zdravstveno stanje penitenta . . . Pričao mi je da se o ne¬ 
kim pitanjima duhovnog života znao savjetovati s liječni¬ 
cima specijalistima, što svjedoči o njegovoj poniznosti i raz¬ 
boritosti . . . Vidio sam da je to čovjek koji razumije kon¬ 
kretne situacije, i da sve prosuđuje u nadnaravnom duhu.« 

On je imao jedinu, iskrenu želju da sve duše uzdigne 
Bogu, da ih upravi stazama Ljubavi. 

Bio je putokaz na raskršću koji je svima pokazivao 
smjer kojim se ide u Život. 


VOĐA DUŠA 

Svakoj duši koja se uspinje strmim putevima savršen¬ 
stva, a koja se povjerila njegovoj brizi, bio je vođa, bio je 
svjetlo. Nisu to samo iskusili njegovi klerici — bogoslovi, 
a ni učiteljice; svi koji su dolazili ovom čovjeku koji je 
»prošao zemljom čineći dobro« znali su što je on njima. 

Svi oni koje je on vodio putovima Gospodnjim, koji su 
bili njegova duhovna djeca, koju je on bolima i žrtvama 
rađao za Krista, bili su uvjereni, to su čut jeli da ih on ljubi, 
iskreno poput majke ljubi, da je zabrinut za njihovo du¬ 
hovno dobro i da sve sile ulaže kako da im pomogne. Upra¬ 
vo ova ljubav koju su ćutjeli tolike je trajno privezala uz 
njegovu dušu. Uvijek im je — ako su bili daleko slao pisma 
—• puna očinske skrbi i dobrote, dostavljao crtice i misli iz 
duhovnog života. »Nisam se namjerio — piše O. Ivan Štam- 
buk — ni na jednoga od njegovih đaka koji mi nije priznao 
da su oni uvijek svi bili uvjereni u njegovu ispravnu na¬ 
kanu i da su vrlo dobro znali za njegove osjećaje i njegovo 
nastojanje za njih kao i za njegovu iskrenu ljubav, i da je 
to uspomena koju su ponijeli od njega i koju sada čuvaju.« 

Još kao sjemeništarac uvijek je prilazio svojim dru¬ 
govima s ciljem da im prepriča nešto iz duhovne literature, 
što je čitao; uvijek je vršio apostolat riječi. I kroz čitav 
život ga nastavljao. Svake godine sjetio bi, putem pisma, 
svoje kolege na redovničko zavjetovanje u Visovcu i sveto 
Ređenje u Šibeniku. Često bi koji od njih dobio kakve 
tekstove, duhovnog sadržaja, na stranom jeziku i molbu 
fra Ante da mu to prevede. Nije njemu dotični tekst tre¬ 
bao, već je samo htio da se njime okoristi onaj koji ga je 
imao prevesti. Vlado Poljak, koji bijaše vratar u svetištu 
Gospe Lurdske, a kojemu je naš Otac bio duhovni vođa, 
piše: »Više me je puta zamolio da o nekoj temi prevedem 
neki članak iz crkvenog ili drugog kojeg leksikona (taj 
vratar bio je činovnik u državnoj službi). Dogodilo se da 
sam mu to više puta obično učinio odmah, ali mu nisam 
odmah donio prevod. Namjeravao sam da čekam dok me 
za to ne zapita. Međutim, više puta se dogodilo da me uop¬ 
će više nikada nije ni zapitao za to. Mislim — da je to dao 
meni da prevedem — radi mene.« 


Uvijek bijaše u pokretu, uvijek u akciji. Svagdje i sva¬ 
kome učiniti dobro! — Po riječima spomenutog brata vra¬ 
tara, koji je na neki način vršio službu njegova tajnika 
(jer je pisao na mašinu ono što mu je Otac diktirao), O. An- 
tić je vodio izvanredno veliku korespondenciju. Slao je pu¬ 
tem pisama dušama koje je vodio, a i drugima koje su se 
njemu obratile za pomoć, pouke, savjete; slao je čitave po¬ 
slanice koje odišu velikom ljubavlju prema Bogu, posebno 
prema Božanskom Srcu i Mariji. Putem pisama izgrađivao 
je u dušama solidni duhovni život. Sam Bog znade koliko 
njih ima; koliko je tu uloženo energije — ljubavi! 

»Ljubimo Boga! Ništa nas ne može spriječiti da Ga 
ljubimo uvijek u svakom našem poslu, u svim našim nepri¬ 
likama . . . On je naš Otac. On će se stalno zauzeti za potre¬ 
be svoga djeteta.« Svakoj duši znao je upraviti najbolje i 
najpotrebnije riječi, a opet su one bile takve da su u sebi 
sadržavale melem za svako srce: 

vp »Bog je najbliži onima koji su žalosna srca, koji trpe 
i muče se. On vidi i Vaše boli i broji Vaše suze. Nemojte 
nikada ostaviti put kreposti, molitve, pouzdanja i naslje¬ 
dovanja Propete Ljubavi i ljubavi prema BI. Dj. Mariji. 
Čuvajte se potištenosti, melanhonije, očaja. To sve ubija 
dušu i paralizira njene energije . . . Ako Vas Gospodin vodi 
putem križa i hoće da s Njime pijete gorak kalež, znajte 
da ga je On prvi ispio, posvetio i zasladio . . . Svaka teškoća 
orošena je dragocjenom krvlju Sina Božjega . . . Služite 
Gospodinu u ljubavi, poniznosti i žrtvi. . .« 

Mogli bismo nizati u beskraj njegove misli, pouke, du¬ 
hovne poticaje. Iz ovih odlomaka znademo njegov duh, 
njegove osjećaje — nastojanje da se proširi kraljevstvo 
Božje u svim dušama. 

On je svagdje ostajao učitelj duhovnog života. Svakoj 
pojedinoj duši znao bi izraditi čitave meditacije; ništa ga 
to nije umaralo kad se radilo o slavi Božjoj. Svaku od svo¬ 
jih ovaca poznavao je, svaku je vodio na prikladnu pašu. 
Jednaku je pažnju posvećivao i onima koje su prvi put do¬ 
šle k njemu na razgovor, kao i onima koje su napredovale 
na putu kreposti, O. Tomić spominje da bi imao izuzetnu 
pažnju prema svakoj pojedinoj osobi — ako bi se dogodilo 

da je u isto vrijeme znalo više osoba k njemu doći — kao 
da postoji samo ona koja je pred njim. Ne bi se žurio da 
završi razgovor — zbog drugih; sve probleme trebalo je ri¬ 
ješiti, sve rane zacijeliti. Cesto je pojedinim dušama odr¬ 
žavao duhovne vježbe koje bi trajale obično tri dana; uvi¬ 
jek su bile na dnevnom redu. Sam on dao bi smjernice što 
bi trebalo pročitati, razmišljati. Ali sv. ispovijed je morala 
slijediti. 

Kao iskusni duhovni odgojitelj i pedagog znao je kako 
će sa svakom dušom postupati. Ali općenito je: Najprije 
nastoji da duša u njega stekne povjerenje. On će joj anali¬ 
zirati sve komponente njezina karaktera, temperamenta. 
Duša ćuti da je netko shvaća, razumije, poznaje. A Bog 
mu je dao za to poseban dar pronicavosti. Ona želi da mu 
se otkrije, povjeri, jer je u njemu našla oca koji će je shva¬ 
titi, razumjeti: svaku njenu žilicu, svaki otkucaj srca. I kad 
stekne njezino povjerenje — poučava je u duhovnim stva¬ 
rima, problemima. Svaki njegov razgovor imao je odgojni 
cilj. Svakoj duši ulijevao je ljubav i povjerenje prema Bo¬ 
gu, pouzdanje u Njegovu dobrotu. Iz njega je zračila mi¬ 
lost. Bio je »širokog srca, pun smisla i osjećaja za konkret¬ 
nu stvarnost svake pojedine duše. On nije nikoga katego¬ 
rizirao, nije stavljao nikoga, kako mi se čini, u unaprijed 
spremljene ili naučene sheme.« (Dr. Frano Franić, biskup) 

Vodio je kontrolu, ali punu ljubavi, ispitivanje o na¬ 
pretku duše u duhovnom životu. Tada bi pozivao — preko 
godine — pojedine na duži razgovor, na iscrpniju i teme¬ 
ljitiju sv. ispovijed. To bijaše njegov »rengenski pregled 
duše«. Sve je tada motrio, pažljivo ispitivao: sve rane, sve 
zarasline, sve pogibelji koje prijete duševnom organizmu. 
I bio je liječnik energičan. Liječnik duša. Kao kirurg sigur¬ 
nim zahvatom znao je odstraniti svaku ranu grijeha koja 
bi prijetila uništenjem. Znao bi i svoje gojence — klerike, 
bogoslove i noću — kada bi posjetioci otišli — pozivati k 
sebi; svakog pojedinog. I svi su mu otkrivali tajne zakutke 
svoga srca. Svima on bijaše mati. Skupljao ih je pod okrilje 
Božanskog Srca; Njemu ih povjeravao. »Oče magistre, oče 
magistre. ..« koliko bi se puta znao oglasiti ovaj uzvik. 
»Ovo mi treba, ovo mi smeta; boli me!« I on je svakoga tje- 

šio, prelazio preko poteškoća optimistički — kako kaže je¬ 
dan od njegovih gojenaca, O. Ante Anić; svakoga oduševio 
i ohrabrio za život. 

»Oče magistre, blagoslovite nas . . . idemo u šetnju; 
idemo na put.« I tada bi on — nad svakom pojedinom du¬ 
šom, osobom, raskrilio svoje ruke, uzdigao pogled k nebu 
i šaptao duge blagoslove. Ako bi išli na šetnju, a često bi 
ih sam slao ne strahujući nad njima — blagoslovi su bili 
kraći. Ali ako bi pošli na put on bi svu milost s neba sa¬ 
zvao na njih, kao i na mnoge, mnoge duše. 

Imao si ruke uvijek spremne na oproštenje 
i na blagoslov, 

s kojim smo odlazili u nove dane. 

Blagoslov njegov ostao nam je kao dragocjena uspo¬ 
mena na dobrog i milog Oca. 

DUHOVNI ISPIT 

Stajala sam pred njim. Nekoliko dana nakon što sam 
diplomirala. Zastala sam na raskršću života. Motrio me 
njegov duboki, pronicavi pogled, koji je ponikao u dubine 
moje duše. Znala sam da ću iz usta njegovih najsigurnije 
čuti volju Očevu. 

Cesto puta — gledajući crveno svjetlo pred njegovom 
ispovjedaonicom — obuzeo me neki tajanstveni, pritajeni 
strah. Kako izgleda taj redovnik? A on mi se približio krot¬ 
ka, blaga — samilosna pogleda, kao mistični likovi E1 Gre- 
ca. I srce se nužno moralo otkriti tome Božjemu čovjeku. 

»Oče — prozborih drhtavim glasom — došla sam k 
Vama. Upravo sam diplomirala. Nalazim se na raskršću. . . 
Ćutim da me Bog zove k Sebi, da me progoni. . . Recite 
mi što hoće od mene. Kamo me zove? Sve ću učiniti što 
hoće od mene . . . Samo mi recite što je volja Njegova!« 

Bez riječi pokaza mi sjedalicu. Lakim kretom ruke 
skupih skute svoga crnoga otmjenoga ogrtača i sjedoh. Na- 
sta tajanstveni muk. Smotrih ga netremice. Sjedio je na¬ 
suprot meni. 

Pred sobom je držao otvoren brevijar i mogla sam 
opaziti više svetih sličica koje je — za vrijeme našega ra¬ 
zgovora — često motrio. Većinom u početku. Držao je oči 
oborene, a onda bi me iznenada pogledao, časkom zadrža¬ 
vajući sjaj, koji je iz njih izbijao, na mome licu i zjenama. 
Kako bijaše ispitljiv, pronicav, dubok i blag taj pogled! 
Kao da je želio zaroniti u dubine moje duše i iznijeti na 
svjetlo što u njima skrivam. 

Započeo je razgovor spontano: o studiju, o diplom¬ 
skom ispitu. Zanimao se kako sam učila, kakvim uspjehom 
završila studij. A onda me zamolio da mu iskreno odgova¬ 
ram na sva pitanja. Obećah. Atmosfera bijaše ispunjena ne¬ 
kom svetom ozbiljnošću, ja osjetih da stojim pred većim 
autoritetom nego što sam stajala pred svojim profesorima. 
Sklopih ruke i zazvah pomoć Duha svjetlosti. 

— Prema čemu imate sklonosti, simpatije, ambicije...? 
(Najprije u vezi literature) — Odgovorih mu da me pri¬ 
vlači književnost, poezija, estetika — umjetnost. Potanko 
je ispitivao o svemu visokim izrazom intelektualca, poka- 

zujući pri tome veliko znanje. A onda je, skoro neprimje¬ 
tno, prešao na duhovno područje. Kakve su i koje sklo¬ 
nosti moje duše, moga srca. Moji ideali? Moje simpatije? 
Koje^su mi godine bile najteže...? Volim li Bezgrešnu? 

— Koju krepost najviše volite? 

— Čistoću. 

— Kako je s njom? I ja odgovorih kako sam od ra¬ 
noga djetinjstva uvijek molila Majci Božjoj tri Zdravoma- 
rije za sv. čistoću, kada još i nisam pravo znala što je to, i 

— nastavih: 

— Uvjerena sam da me je Ona sačuvala čistu. 

— Kakva je poniznost. . .? Da li ste se ikada bunili 
protiv Boga? 

Trebalo je mirno izdržati sva njegova pitanja, jer ih 
je postavljao kao onaj koji ima za to vlast, i iskreno mu, 
istinito na svako odgovoriti. Sinuše mi najednom sve moje 
borbe s Onim koji me je »progonio«, koji mi nije dao mira, 
koji nije dao da se zaustavim na ovoj »zemlji«, koji je za¬ 
gorčao sve sjetilne radosti, koji me je zvao na strmeniti put 

— mučan i naporan. 

Sjetih se kako sam pred kratko vrijeme proživljavala 
sav svoj nutarnji bunt protiv Onoga koji i meni brani »ovo¬ 
zemaljsku sreću«, bunt demona — u vječitoj borbi suprot¬ 
nosti. I dok sam pisala svoju diplomsku radnju o Kranj- 
čeviću, pod naslovom: UZVIŠENOST I PROKLETSTVO 
GENIJA, genija koji je razapet između krajnosti, iznijela 
sam sliku svoje duše. 

I otac mi tada reče: 

— Vi ste sposobni da se poput Serafina uzvinete do 
najvećih visina, ali isto tako poput Lucifera do najdubljih 
dubina. —■ Evo, ove suprotnosti morate izjednačiti. Od ver¬ 
tikale treba postati horizontala.« I pružio je ruke u vodo¬ 
ravnom položaju da mi to pokaže. 

Onda me pitao o zvanju, o pozivu Božjem . . . 

— Recite mi, Oče, što je volja Božja. Recite mi što 
On hoće od mene, jer ćutim da me zove, da me progoni. . . 
Sve, sve ću učiniti samo da doznam što hoće od mene, jer 
Mu se ne mogu više opirati. 

I bila sam tako sigurna da ću u njegovoj riječi čuti glas 
Božji. 

On mi postavi pitanje: 

— Recite mi spontano, bez i najmanjeg razmišljanja, 
što najviše tražite. Odgovorih: 

—- Puninu i mir. 

Nastala je časkom duboka šutnja, a onda će on: 

— To je najbolji dokaz da Vas Bog zove i želi za svoju 
ljubav, da imate zvanje (redovničko) što tražite puninu i 
mir i što su granice vašeg traženja neizmjerne. (Jer rekoh 
da ćutim potrebu da neizmjerno ljubim Onoga koji će mene 
neizmjerno ljubiti, meni pripadati bez granica, a ja njemu.) 
Sam Bog je punina koja jedina može ispuniti vaše srce . . . 
On je jedini mir . . .« I u zanesenju nastavio je govoriti o 
Bogu, o Njegovim savršenostima. Iz njega je izbijala svjet¬ 
lost. Neki rajski osmijeh prelio mu usne, koje su bile tako 
lijepe da sam ih časkom hotimice motrila, a pogled bi mu 
se na meni zaustavio pun neke tople ljubavi. 

U toku razgovora zvao bi me imenom, a ja sam ćutjela 
da se nalazim u društvu bića koje mi želi dobro, koje me 
voli vrhunaravnom ljubavlju, koje je spremno da mi po¬ 
mogne, da se za mene žrtvuje. I osjetih takvu sigurnost i 
mir u duši, veliki mir i radost zbog odgovora Božjega — 
da me k Sebi zove, da me hoće. On tako velik i neizmjeran 
ima neko povjerenje u mene, hoće moju suradnju, moju 
ljubav. O radosti, o neizmjerne sreće! Baš On koji je neiz¬ 
mjeran, koji je SVE. 

I duša mi je, zbog ove velike sreće tonula u ništa vilo 
pred Njim, dok mi se činilo da me ON na Svojim velikim 
krilima ljubavi izdiže iz ponora i nosi u visine... 

Da, odredio si nas za veliku ljubav, za beskrajnu sreću! 

Otac nastavi: »Bog vas zove ... U vama su neshvatlji¬ 
ve, još neotkrivene dubine ljubavi. Trebate prokrčiti sve 
putove, sve klance da stignete do svoga ideala — Krista. 
Neka vas vodi Duh Božji. Predajte Mu se . . .« 

I na kraju razgovora, kada ga htjedoh pozdraviti — 
puna mira, radosti i sigurnosti, on me zadrža svojim pogle¬ 
dom. Reče mi, zatim, da kleknem. Spustih se na koljena 
pred njim. Prođoše sekunde u muku. Želeći vidjeti što je, 

uzdigoh prema njemu svoj pogled. On me blago i ljubazno 
motrio. I ja vidjeh kako je nad mojom glavom raskrilio ru¬ 
ke i držeći ih tako — izgovarao svoj blagoslov: 

— Blagoslovio Te Bog Otac, 

Bog, Sin, 

Bog Duh Sveti. 

Bio pred, tobom da Te vodi, 
bio za tobom da te štiti, 
bio nad tobom da te brani. . . 

Ništa ne uspio neprijatelj protiv tebi 
i sin ti bezakonja ne naudio . . .« 

I nastavi šapatom punim ljubavi: 

— Bog neka bude tvoja radost, Tvoja utjeha, Tvoja 
ljubav, Tvoj mir.« 

Zatim mi pruži medaljicu Bezgrešne rekavši da je 
objesim o svome vratu. Dade mi u ruke knjigu Grigniona: 
»Prava pobožnost Majci Božjoj« i smiješeći se i motreći 
me nestade za vratima. 

A meni se činilo da me NETKO na krilima nosi, viso¬ 
ko, visoko — u zagrljaj Božji. 


Ne samo ja, već mnogi i mnogi su od njega odlazili 
smireniji i radosniji, spremni na velika djela: žrtve i odri¬ 
canja. Ispovijed kod njega značila je kao novo krštenje. 

» . . . Kako smo se u tim trenucima osjećali laganim! 
Kao da su odjednom nekom orijaškom silom bili odneseni 
tereti naših savjesti, brige života, tjeskoba budućnosti, umor 
svakodnevnih borbi i izišli smo na ulicu spremni da zagr¬ 
limo svakog čovjeka i da svima ljudima gromko doviknemo 
kako je Bog naša najveća radost i naša najslađa ljubav.« 
(don Žarko Brzić) 

Sam Bog — vječna dobrota — koji je htio sve privući 
k Sebi — uzeo ga je kao sredstvo, preko kojega se htio 
Sam očitovati. On je mogao biti to sredstvo jer nije postav¬ 
ljao zapreka milostima Njegovim, jer je vjerno s Njime 
surađivao. I zato je posjedovao — u velikom stepenu i mje¬ 


ri — dio Božjih savršenosti. Imao je uliveno znanje i moć 
prodiranja u dušu, koju bi osvijetlio nadnaravnim svjetlom 
kao reflektorima. Znao bi sve njezine bolesti i .rane. — Po¬ 
sjedovao je izvanrednu dobrotu, blagost, ljubav, kojom ju 
je znao liječiti, podići, oduševiti za ideale; za vječne vred¬ 
note. 

Posjedovao je oštroumnost, bistrinu pamćenja — lje¬ 
potu i dobrotu srca. Bio je poput starih pustinjaka koji su 
u sebi ugušili sve strasti da čuju šapat Gospodnji, a opet 
tako suvremen i elastičan, služeći se modernim metodama, 
samo da može obratiti, spasiti, tješiti, jačati duše; ljude 
svih zvanja. Bio je sposoban da stupi u dijalog s najvećim 
intelektualcem. Ta on je posjedovao veće spoznaje, veće 
znanje MUDROSTI. Upravo je ova suvremenost pogleda 
dokaz da to Duh Božji djeluje preko njega, koji vodi svijet, 
duše sve većem usavršavanju, sve većem otkrivenju — 
kroz sve nove i ljepše oblike. 

I zato što je kroz njega i preko njega djelovao Duh 
Njegov, mogao je »udružiti u sebi poniznost i priprostu je¬ 
dnostavnost svojih nastupa — kako reče spomenuti don 
Brzić — sa odlučnošću i punim autoritetom, kojim je davao 
smjernice u najodlučnijim prekretnicama života.« 

Tražio je samo Božju slavu i spasenje — posvećenje 
duša. Zato mu je Gospodin udijelio svoju mudrost, 

zato će i on — kao i svi oni »koji su mnoge učili pra¬ 
vednosti 

sjati kao zvijezde 
u sve vjekove . . .« (Dan. 12, 3) 

VOĐA DUHOVNIH VJEŽBI 


Njegove pouke, savjete, razmatranja nemoguće je za¬ 
boraviti. Ali tko je obavljao duhovne vježbe pod njegovim 
vodstvom taj je mogao reći da je tada proživio najljepše 
časove svoga života. Jer one su bile jedinstvene! Taj re¬ 
dovnik pun svjetlosti Duha Svetoga, pun Boga i Njegove 
ljubavi prema dušama bio je žarište topline, dobrote koja 
je osvajala i privlačila; koja se posebno očitovala upravo 
za vrijeme duhovnih vježbi. 

Mislim da u Zagrebu nije bilo redovničke zajednice 
kojoj on i više puta nije održao duhovne vježbe. Providnost 
je upravo odredila da ih on održi i našem Samostanu 
(god. 1957, baš za moje prve zavjete, kada ga je iz Zagreba 
za to pozvao mp. O. provincijal fra Jerko Lovrić). 

Izvanredna snaga Duha Ljubavi, koja je iz njega iz¬ 
bijala, osvojila je sva srca. On bijaše među nama kao dobri 
Otac. Svaku njegovu riječ primala je duša, žedno je upija¬ 
jući. Najprije bi, pun blagosti i izvanredne nježnosti, znao 
taknuti dubine duše da mu se otvore i predadu sili Duha 
Svetoga. Tada bi u tim časovima pojedine sestre zvao ime¬ 
nom i u srdačnom govoru okarakterizirao ih, tako da smo 
slušale njegove pohvale. A one su išle za tim da dušu uz¬ 
dignu, da probude u njoj pritajene energije i sposobnosti za 
više uzlete; žeđ za visinama, za savršenijim životom. 

Tada bi potekla bujica iz njegova srca: 

Marijo, sav polet duše, sve zanose, sve sile, sve misli 
i osjećaje duše upravi Bogu; 

Njemu jedinomu pokloni svoju mladost, svoje rado¬ 
sti i boli, sva odricanja i žrtve. 

On neka bude tvoja jedina sreća, tvoj mir i pokoj; tvo¬ 
ja ljubav! 

Svaka bi sestra začula svoje ime. A onda kada bi duše 
privukao — sam Duh Sveti — onda bi tek otkrio njihove 
rane: Ovo ne vrijedi, ovo treba odstraniti, kao što kirurg 
sa organizma uspješnim zahvatom odstranjuje rane. A sva¬ 
ki zahvat boli, boli. I ovu bol primala je duša rado jer je 
znala da će jedino preko nje ozdraviti. 

Posebnu je brigu posvećivao ispitu savjesti — za vri¬ 
jeme duhovnih vježba. Velikom svjetlošću pretražio bi sve 
skrivene zakutke duše; sve bore, sve pretince trebalo je 
otvoriti i pustiti da ih osvijetli Onaj koji sve vidi, ali je¬ 
dino da nama dade prigodu da ih i mi sami vidimo. Sve sit¬ 
ne životinjice koje su se pritajivale za svjetlosti i u tami 
se množile —- sve su one morale izići na svjetlo, koje ih je 
uništavalo. 

I upravo on nije htio da se zadovolji sa površinskim 
osvjetljenjem; dubine, dubine je trebalo sagledati, snimiti, 
kontrolirati. Sve želje srca, sve skrivene osjećaje, sve tajne 
misli otkriti Ocu svjetlosti i dobrote. Pustiti se kao guba- 
vac u milosrdne ruke, pustiti s poniženjem, stidom, ali ipak 
pustiti da nas On čisti, pere na studencima Svoje milosti. 

Tada bi se duša razveselila od obilja utjehe i radosti. 
Opet bi Otac očišćenu dušu obukao u sjajnu odjeću i po¬ 
stavio je na uzvišeno mjesto. Gle, kako si lijepa! 

I onda bi duši otkrivao tajne Svoje božanske ljubavi. 
Vodio je do mističnih vrhunaca, tumačio joj božanski život 
koji joj je poklonio kao miraz, kao ukras koji zadivljuje. 

»Biti Bogu što sličniji; Njemu se približiti. Naša duša 
gladuje i žeđa za Bogom. Stoga nam je dužnost da se što 
više posvetimo i usavršimo. Usavršavati se i posvećivati 
znači ići prema Bogu-biću neizmjernom, apsolutno savrše¬ 
nom i svetom. Tražiti Boga da Ga se nađe! U ovom je izra¬ 
žen čitav program svetosti i savršenosti. Ako se savršenost 
shvati kao potpuno sjedinjenje s Bogom — ciljem vrhuna¬ 
ravnim, tada se to ostvaruje u nebeskom blaženstvu. Ali to 
ujedinjenje, iako na drugi način, ipak je moguće provesti 
i za zemaljskog života. Ljubav vodi tome sjedinjenju. Krist 
je izjavio: Tko mene ljubi ljubit će ga Otac moj. Ljubav 
nas, dakle, veže i sjedinjuje s Bogom, a to je ujedno sred¬ 
stvo i put postizavanja savršenosti i najsavršenije veze s 
Bogom. Odatle je potreba da je uz nju — kao sredstvo na¬ 
šeg sjedinjenja s Bogom — povezana i milost posvećujuća, 
kao bitni, prvi, nužni i trajni elemenat svrhunaravnog or¬ 
ganizma. 

Bog nas ljubi i hoće da i mi Njemu uzvratimo ljubav. 
On hoće našu volju i sudjelovanje u djelu naše svetosti i 
savršenosti. Pri izgradnji svog duhovnog života treba imati 

u vidu da je naša svetost i savršenost djelo Božje, a mi pri 
tome moramo doprinijeti i svoj udio. Ne smijemo, kako 
kaže sv. Augustin, bježati od Gospodina dok nas On traži, 
nego se osjećati sretnim da se i nama daje mogućnost osob¬ 
nog sudjelovanja u tako uzvišenom poslu . . . Njega ljubi 
onaj koji drži Njegove zapovijedi. Uz ovu ljubav uključena 
je spremnost na žrtvu i odricanje. Prava ljubav traži bor¬ 
bu protiv egoizma i reformu koja obuhvaća naše misli, dje¬ 
la, čitav život. Sva naša svetost i savršenost zapravo je 
drama ljubavi Božje prema nama i naše prema Njemu . . . 
U stvari Božjeg udjela nemojmo shvatiti da nas On ljubi 
neopaženo kao dio ljudske zajednice, već imajmo u vidu: 
Bog ljubi upravo mene! To je put otkrivanja misterija naše 
savršenosti. On je naša glava, a mi udovi. — Pristupimo 
pouzdano prijestolju milosti da nađemo milost koja nam je 
potrebna. Obučimo se u Isusa Krista; u svoj život treba uni¬ 
jeti Njegov božanski život. Ostanimo u Njegovoj ljubavi.« 

Tako je zborio Otac uzdižući dušu iznad granica pro¬ 
stora i vremena, da je sjedini sa Onim koji ju je stvorio. 


Nakon ovih večernjih razmatranja i Očevih predava¬ 
nja vraćale smo se u kor, moleći u dugom redu MISERERE. 

Kleknule smo — nekoliko nas mlađih Sestara — uz 
rešetke pjevajući himan Usta moja uzdižite . . . Otac je iz¬ 
ložio presv. Sakramenat. Bio je u bijeloj roketi s ljubiča¬ 
stom štolom preko ramena. Kroz tajanstvenu tišinu padale 
su njegove riječi — izlijevi ljubavi pred svojim Bogom. 
Govorio je tako toplo, kao da se razgovara s najboljim pri¬ 
jateljem — Onim koga ljubi. 

Bila sam, a ostale Sestre, tako impresionirana ovim 
otkrićem. Koliko ljubavi strujilo je na sve nas iz njegova 
srca i iz zlatnog kaleža u kojemu je počivalo u maloj, bije¬ 
loj hostiji Tijelo i Srce Najvišega — Kralja ljubavi. 

PONOVNI SUSRET S OCEM 


Da, to bijaše u ovo vrijeme kada sam se spremala da 
položim svoje prve zavjete, da postanem zaručnica Kri¬ 
stova. Časna Majka nas je izvijestila da će mi duhovne vje¬ 
žbe održati — također i za svu Zajednicu, O. Antić, kojemu 
je p. otac Provincijal javio da dođe. Radost mi je prostru- 
jila dušom. Tako sam željela da mi on održi trodnevne duh. 
vježbe — prije odlaska u samostan, kako mi je sam pred¬ 
ložio kada sam bila kod njega na duhovnom ispitu. Tada 
mi to nije bilo moguće jer sam otišla u samostan prije odre¬ 
đenoga roka. I kada je stigao, pozvala me č. Majka k njemu 
zbog nekih uputa koje mi je imao dati. Približavah mu se 
laganim korakom. Kroz rešetke vidjeh tamnu silhuetu; nje¬ 
govu pognutu glavu. 

Htjedoh kleknuti za blagoslov, kada mi on iznenada 
reče: 

— Zašto dolazite bez koprene? Iznenadih se. Kako 
me je ugledao kada se nije ni okrenuo? Odgovorih: 

— Po našim Konstitucijama novakinja ne smije nositi 
koprene. 

Za vrijeme duh. vježbi došla sam k njemu u govornicu 
s mnoštvom pitanja koja su me mučila, sputavala duh moj. 
Kako uskladiti ovo s posluhom, kako ono . . . ? 

Dijelile su nas samo rešetke. Sjedio je za stolom. Na 
tanjuru pred njim stajao je očišćeni šipak, čija su se zrna 
— zrela i crvena — sjala ko rubini. Dok sam čitala svoje 
bilješke — što imam činiti, on je pažljivo slušao jedući šipak 
i svako pitanje tako mi brzo rješavao. Osjećah kako mi duh 
biva slobodniji. On sam primijeti i oćuti da sam sputana i 
da me treba osloboditi svih onih okova koji mi stežu duh. 
Govorio je tako uvjerljivo, prijateljski, kao onaj koji mi 
želi samo dobro, koji me ljubi. Radost mi ispunjala srce. 
Njegove riječi, njegova ličnost-, njegova duša izgledala mi 
je zrela, puna ljubavi — kao zreli plod u jeseni. I ja sam 
još motrila sjajna, crvena zrna. 

Učio me, savjetovao. Najednom uze svoj brevijar, otvo¬ 
ri ga i reče mi da će me naučiti kako se pravilno recitiraju 
psalmi. 


Ustade od stola. Pratih pažljivo svaki njegov pokret. 
Držao je ruke otvorene i malo uzdignute s otvorenim bre¬ 
vijarom. I visokim, zvonkim tonom stade mi recitirati. Ja 
skoro udarih u laki smijeh. 

— Oče, ne mogu tako ... Previše bi se isticao moj glas 
jer Sestre mole nižim tonom . . Ali on mi taj niži ton ne 
recitira — 

već samo visoki, zvonki i jasni ko kristal, 
ton koji je nestajao u visinama. 

Ja se zamislih . . . Sto to hoće od mene Otac? 


U ispovjedaonici mi je šaptao: »Ja te odrešujem od 
svih spona koje sapinju tvoj duh. I od svih naredaba, pa 
barem ih izrekla časna Majka ili ispovjednik; od svega 
onoga što ti ometa duhovnu slobodu. NEKA TE VODI 
DUH LJUBAVI. 

Činilo mi se da je netko veliki teret digao sa duše 
moje. Ja jecah u tišini — pred njim. 

Oćutjeh da me njegove riječi oživljuju, vraćaju mi sna¬ 
ge i energije. Rekoh mu kako su mi neki govorili (ali ne 
Poglavari) da zakopam sve talente, sve darove. I ja se bo- 
jah svake misli; svojih osjećaja. I često se u tim časovima 
pitah: Ja ne mogu ubiti svoju osjećajnost; ona je dar Božji. 
Zašto je ne mogu razviti do maksimuma ali samo za Onoga 
koga ljubim, koji je zaručnik duše moje — sve moje!? 

Zašto Njemu ne mogu pjevati, zašto ne mogu slobod¬ 
no pohitati za svakim Njegovim zovom? 

A sada meni Pater upravo o tome govori. »Ne zakopa¬ 
vati talente nego ih iskoristiti na slavu Božju.« (A ovo isto 
mi je rekla — nakon položenih zavjeta — i moja časna 
Majka.) 

I padale su njegove riječi na moju dušu ko melem na 
ranu: 

— Anka će — nazva moje ime — sve svoje sile, svoje 
energije, sav polet i entuzijazam svoje duše darovati samo 
Njemu; 

svoju nježnost, osjećajnost — svu svoju ljubav. 


Da, to je moj život! Moj probuđeni život koji želi afir¬ 
maciju, izgubijenje-istrošenje u Njemu. Ovo je pozitivan 
život. Ništa ne ubiti od Onoga što nam je On dao, već saču¬ 
vati, ostvariti, upotrebiti na slavu Njegovu. 

Osjetih se slobodnom — jakom. Ta to je Njegov dar 
za moje zavjete! Sada ću moći u sebi razvijati ljubav — 
pozitivnu, koja želi sve postići — sve obuhvatiti, sve lju¬ 
biti — za sve se žrtvovati. 

SVE, SVE ili ništa! 

PUNINU, PUNINU želim; 

Puninu ljubavi i života! 


I opet je njegov glas zborio kroz tišinu: 

— Marija će — Anka biti ponizna učenica Propetog 
Isusa i onda će biti sveta.« 

Duboko u srce usjekoh njegove riječi. 

Dakle — poniznost... 

Da, to je mome duhu — nekada tako buntovnom — 
jedino potrebno. Ostalo će On dodati. 


Zamolih ga da mi u jutro, prije obreda zavjetovanja 
—■ svečanosti dođe. Jer ćutjeh veliki čas. Stigao je s osta¬ 
lim Patrima i čekao me u ispovjedaonici. Već su se svjetla 
palila na oltaru, već je mnoštvo stajalo oko njega. Upita me 
kako se osjećam. Odgovorih: — Uzbuđena sam. Reče mi da 
će za mene moliti, da pođem u velikom miru. 

I dok sam u svjetlosti svijeća i mirisu cvijeća pjevala 
pred žrtvenikom, dok su mi stavljali na glavu koprenu i 
vijenac: 

»Gospodin je stavio znak na lice moje 
da ne ljubim nikoga osim Njega; 

Obukao me Gospodin u haljinu izvezenu zlatom 
i nakitio me mnogim draguljima « 
fra Ante je jedini stajao iza oltara i molio. I gledao je u 
taj čas moju dušu čistu kao u dan krštenja. I ja sam mislila 
i ćutjela da je on motri, da motri veliku sreću koja mi je 

dana jer postajem zaručnica Neizmjernoga. I raduje se, jer 
me zaručuje, jer me obuhvaća PUNINA, za koju mi 
je nekada rekao: 

— Sam Bog vas može usrećiti, jer je On jedini PU¬ 
NINA. 


Više ga nisam vidjela. Samo nakon zavjeta začuli nje¬ 
gov glas. Časna Majka mu je preko rote pružala neki dar, 
kao zahvalu, ali on nije htio ništa uzeti. Samo začuh gdje 
govori: 

»Dajte mi jedan pasac. I ništa drugo.« 

Časna Majka zastade za čas kao u neprilici. Na to nije 
mislila. Ugleda tada mene. 

»Sestro Marijo, upravo vi imate novi pasac. Dajte ga 
za oca Antića.« 

Uzradovah se i brzo ga skinuh sa sebe. On će ga nositi. 
Možda ga je nosio sve do smrti. 

VOĐA REDOVNIČKIH ZAJEDNICA 

Svaku dušu, svaku redovničku zajednicu smatrao je 
kao mistično Tijelo Kristovo koje je povjereno njegovoj 
skrbi, njegovom vodstvu. I smatrao je svojom ozbiljnom 
dužnošću da se za nju moli, poučava je; upravlja putovima 
savršenstva. 

Mnoga pisma, razmatranja, poslanice bile su upravlje¬ 
ne i nama, a koje su odavale iskrenu skrb Oca za svoju 
duhovnu djecu. To su pouke o duhovnom životu, koje su 
uglavnom — kod sviju — iste u sadržaju. A opet vodio je 
računa i o specifičnostima svake pojedine zajednice. Tako 
nama piše: 

»Vi ste klauzurne redovnice. Vaš je život pretežno 
molitva, unutarnji rad oko jedinstva s dragim Bogom — da 
bi došli do kontemplativnog života. Stoga Vi morate u sebi, 
u svom samostanu, stvoriti takav život, takovu sredinu, 
takova raspoloženja da u sebi imate dovoljno vatre, dovolj¬ 
nog svjetla i da Vam ga od drugoga ne treba pozajmljivati. 
Svagdanje razmatranje, duhovna čitanja i sveta šutnja to 
su uvjeti da se duh jako diže k Bogu i s Njime opći. . . 
Bog sve u svemu. Njega uvijek gledati, Njega svagdje tra¬ 
žiti i u Njemu živjeti.« Najčešći su mu izrazi: 

»Sestre moje, osobito čuvajte svetu redovničku sabra¬ 
nost i svetu redovničku šutnju; mirnu, vedru kontrolu nad 
samom sobom. Sve budite okrenute kao željezo k magnet¬ 
skoj igli Presv. Oltarskom Sakramentu . . . Između Vaše 
duše i Vašega srca i između Presv. Euharistije neka bude 
uvijek sjećanje, ljubav, jedinstvo. Ljubite Mariju . . .« Ce¬ 
sto preporuča da Njoj u čast izmolimo svaki dan sve tri 
krunice — čitavo Ružarje. A ovo isto tražio je i od svojih 
bogoslova (od nekih samo jedan dio). 

Prigodom velikih blagdana, misterija naše sv. vjere: 
Muke, Uskrsnuća, Porođenja šalje čitave poslanice - raz¬ 
matranja i prema njima izvodi zaključke za naš život. U- 
glavnom mu je svrha da budemo svjesne svoga uzvišenoga 
poziva i obaveza prema Bogu i bližnjemu. »Uvijek držite 
visoko svoj redovnički ideal. Vaše je sveto zvanje kontem¬ 
plativni život, to znači život molitve, život sabranosti, život 
prisutnosti Božje, život svagdanjega umiranja sebi, tijelu, 

svijetu i svemu onomu što naša slaba ljudska narav želi; 
život jedinstva s Bogom. Do ovoga svetoga jedinstva naj¬ 
više vodi sestrinska ljubav i potpuno odcijepljenje, ispraž- 
njenje same sebe a traženje u svemu volje Božje.« 

Visoko je cijenio i duboko poštivao djevice — zaruč¬ 
nice Kristove. Izvanrednu finoću saobraćaja pokazivao je. 
što svjedoči o divnoj plemenitosti njegova duha i srca. 
Svaka njegova riječ bila je puna dobrote, pažnje, ljubavi. 
Jer Ljubav koja ga je izgradila — sva je savršena i lijepa. 
Zato je osobito preporučivao čistoću, nevinost srca, koje 
treba paziti poput ljiljanova cvijeta. 

Jer — kako je na jednom mjestu naš preuzv. biskup 
.— dr. Frano Franić rekao (Službeni vjesnik br. IV/1953) 
»ništa, naime, ne privlači ljudska srca kao ono srce koje je 
potpuno slobodno. Srce, pak, koje ima svoje interese, svoje 
vlastite brige, svoje vlastite sklonosti, samo do neke gra¬ 
nice može drugoga iskreno i požrtvovno ljubiti. Ta granica 
je vlastiti interes. Ali tko nema svoga interesa, tko se je 
odrekao svega, pače i samoga sebe, taj može sve razumjeti, 
sve ljubiti čistom ljubavlju, koja za sebe ne traži ništa a 
sve daje; taj može čitav svijet zagrliti u čisti, bratski ili 
sestrinski zagrljaj, po primjeru Asiškog siromaha, sv. Fra- 
ne, koji je sve ljude i životinje, pače i nežive stvorove, zvao 
svojom braćom i sestrama.« 

Ali je svakoj Zajednici, svim sestrama koje su pozvane 
da se žrtvuju za slavu Božju, za svoju braću širom svijeta, 
predočavao i odgovornost, ako ne odgovore svojoj uzviše¬ 
noj zadaći. Zato je u svojim direktivama bio tako ozbiljan, 
odlučan, svjestan pred Bogom svoje dužnosti, kako bi znao 
reći o. gvardijanu — fra Roku Tomiću: »Ako meni Bog 
dade koje nadahnuće za koju dušu, ja moram prenijeti to 
nadahnuće.« ' 

I ležeći na samrtnoj postelji, nekoliko dana prije svoga 
prelaza u vječnost, on je po tome istome Ocu slao poruku 
našem Samostanu; poruku punu ljubavi: 

»Samostan sv. Klare u Splitu jedini je samostan Kla- 
risa u Jugoslaviji (tek nedavno podignut je i drugi u Za¬ 
grebu, a kojega su ustanovile sestre iz našeg samostana); 
jedini samostan na teritoriju naše Provincije, stoga on 
mora biti — 

GLAVNI OLTAR U SAMOSTANSKOJ CRKVI SV. 
U SPLITU, IZA KOJEGA JE O. ANTE TAKO CESTO 





1 . sol - soli! tj. da se moli i žrtvuje u prvom redu za 
one koji imaju drugima nositi svjetlo, koji su »sol zemlje« 

— svećenici! 

2. Samostan sv. Klare dužan je pokoru činiti za služ¬ 
benike sv. Crkve; davati za njih zadovoljštinu (ekspiaciju). 

3. Samostan sv. Klare u Splitu mora izmoliti od Go¬ 
spodina blagoslov za sav rad što ga Provincija obavlja — 
za pastorizaciju. 

4. Za vrijeme misija i javnih proštenja Časna Majka 
je dužna upozoriti sestre da mole za što bolji uspjeh istih. 

5. Samostan sv. Klare u Splitu treba izmoliti od Go¬ 
spodina dobar, solidan svećenički pomladak, svete sveće¬ 
nike, dobre svećenike.« 

Tu uzvišenu misiju, sav duhovni život on je razumno 
objašnjavao; bio je svjestan što stvor duguje — iz ljubavi 
i zahvalnosti — svome Stvoritelju. 

I u duhu ga vidim pred sobom kao nekada u student¬ 
skim danima kako hoda — pognut i sav uronjen u Boga 

— ulicama velegrada, od jedne redovničke zajednice do 
druge, da joj priopći Božju poruku, da joj donese svjetlo 
i utjehu, da je uznese na goru Gospodnju. 

I dok smo, pri svjetlosti večernjeg sunca koje je rasko¬ 
šno rasipalo prekrasne boje, molile u koru psalme pred 
bijelim Prijestoljem, on nas je tada slušao; njegovo je srce 
s našim u muku šaptalo: 

»Dominus pars hereditatis meae, 
et calicis mei: 

Tu es, qui restitues hereditatem meam mihi. 
etenim hereditas mea preclara 

est mihi.« 

(Gospodin je dio baštine moje 
i kaleža moga; 

Ti si koji ćeš povratiti 
baštinu meni. 

i baština je moja prekrasna.) 

U koru su se pogasila svjetla. Ostalo je samo jedno — 
crveno — pred Raspetim Spasiteljem, iz čijega je srca krv 
tiho tekla. 

V 

DUH LJUBAVI 
(M istih) 



K VRHUNCIMA SVJETLOSTI 

Što su se dani njegova života više primicali kraju, tim 
mu se duša sve više preobražavala u čistiju, ljepšu svjet¬ 
lost. On je sve više težio za Bogom, izvorom vječnoga mira, 
i nastojao je da njegova ljubav prema Njemu bude što veća. 

»Ja živim u kruzima koji se šire 
I njima sve više obuhvatit žudim . . .« 

(Rilke) 

Tim vrhuncima ljubavi dolazi se mučnim putovima a- 
skeze — neprestanog mrtvenja i odricanja; vjernim ispu¬ 
njavanjem volje Božje. »Tko vrši moje zapovijedi on je 
onaj koji me ljubi.« A fra Ante je svim silama nastojao da 
u tančine ispuni sve zapovijedi, savjete, pravila Reda. Jed¬ 
nom je zgodom — tako spominje njegov »tajnik« — tražio 
neku Papinu Encikliku, a zatim je s velikim entuzijazmom, 
s velikim žarom i kao preobražen njemu diktirao — podrh¬ 
tavajući od radosti — da je svaki onaj koji savršeno opslu¬ 
žuje Pravilo dostojan da bude proglašen svetim i podignut 
na čast oltara. »On je vršio Pravilo i radovao se nagradi — 
nebu!« 

Što je god svjetlost u njegovoj duši bivala jasnija i 
snažnija, tim je spoznavao sve više i one najmanje nesavr¬ 
šenosti, »sitnice« i svakidašnjom ih sv. ispovijeđu odstra¬ 
njivao. 

Kao kad se umjetnik umorio klešući i udarajući dli¬ 
jetom po gromadi, od koje je stvorio kip, pa uzima u ruke 
nježne alate, da njima još posljednje radove izvede — od¬ 
strani sve što nije lijepo. 

Bivao je sve tiši, sve blaži prema drugima. Kada bi 
temperamenat kojega brata došao do izražaja u kojoj pro¬ 
tivnosti, on bi ga blagim tonom molio: »Nemoj tražiti sebe, 
brate moj. Nastoj strpljivo podnijeti, nemoj reagirati.« Če¬ 
sto bi dotičnoga uzeo k sebi, u ćeliju: »To ne vodi dobru, 
brate moj.« Ali uvijek blago, uvijek ponizno. Uvijek sa 
osmijehom! Taj »njegov blagi i svetački smiješak — kako 
piše u »MARIJI«, br. 3, 1965, — jedan od njegovih učenika 
— gasio je svaku srdžbu. Pred njim nisi mogao biti ljut, 
naprasit, neraspoložen, drzak. Ako si takav i ušao u nje¬ 
govu sobu, gotov si. Milo bi te, ali vrlo pronicavo, pogledao, 
blago se nasmiješio i bilo je sve u redu . . . Poslije sastanka 
s njim stvarno si osjećao da si drukčiji i da si imao posla 
s čovjekom Božjim, svetim redovnikom i uzornim sveće¬ 
nikom, s poniznim bratom, pametnim vođom, produhovlje¬ 
nim učiteljem, dobrohotnim ocem; u jednu riječ: sa sve¬ 
cem.« Da je njegova krepost bila čvrsta i stalna najbolje se 
vidi u protivnostima i to iznenadnim, kada narav reagira. 
A milost je tako djelovala i preobrazila njegovu dušu da je 
u njoj uvijek i triumfirala. Mp. o. Karlo Nola navada: 
»Jednom smo zajedno šetali. Na cesti se namjerismo na 
lokvu vode a da je nismo zapazili. I oba nagazismo u vodu. 
Ja sam mučke otresao vodu s noge, a fra Ante je odmah 
zavapio: »U Ime Isusovo!« 

Evo jednog primjera koji svjedoči kako je fra Antina 
duša bila profinjena i kako je pazila i na one »sitnice« koje 
smetaju ljepoti umjetničkog djela. A naša duša je remek 
djelo Duha Svetoga, Presv. Trojstva; slika je Njegova: 
»Jednom zgodom — piše njegov »tajnik«, koji mu bijaše 
i učiteljem njemačkog jezika, a kojega je naš već stariji 
Otac s oduševljenjem učio samo da može pomoći drugima 
pri prevađanju duhovnih sadržaja — pokazao mi je dvije 
knjige i upitao: iz koje bi radije da mu prevedem, a ja sam 
mu za jednu koja je imala izvanredno sitna slova rekao: 
»Ovo je strašan tisak«, a on meni: »nezgodan tisak«. Nije 
prelazio ni preko najmanje pogreške a da je ne bi ispravio, 


jer ljubav traži potpunu savršenost. A opet je sve nesavr¬ 
šenosti drugih svojom ljubavlju prekrivao, ljubavlju uni¬ 
štavao. Sam on je davao naknadu. — Ne bi se uznemirio 
zbog prestupaka drugih — obično svojih gojenaca — već 
bi, mirno pokazujući rukom na tabernakul, prozborio: »Ja 
ću to urediti, ja ću to urediti. . .« Samo ako bi se radilo 
o izvršenju starješinskih naloga, tu bijaše odlučan, skoro 
nepopustljiv. Volja Božja mora se izvršiti, barem morao 
čekati. 

Uvijek je sačuvao, u svim situacijama, protivnostima, 
mir i uravnoteženost duha. »Dogodilo bi se da je više puta 
tražio jedno te isto pismo, koju adresu ili što drugo, i kada 
bi mu posao bio uzaludan, kada ne bi uspio pronaći željno 
traženu stvar — nikada se ne bi ni najmanje uznemirio 
već samo ponavljao: »Hvala ti moj Isuse, a na završetku bi 
to učinio tako kao kad bi radnik nakon obavljena posla 
dobio veliku plaću.« 

Putem ove vjernosti i u najmanjim stvarima, u svim 
zapovijedima, njegova se duša uspinjala k vrhuncima svjet¬ 
losti, na kojima čeka LJUBAV. 


DUH LJUBAVI 

Chautard govoreći (u svojoj knjizi »Duša apostolskog 
djelovanja«) o stadijama duhovnog života opisuje ovako 
posljednji — Savršenu svetost: »Duša odlučno predusreće 
nesavršenosti s velikom ljubavi. Ona je u neprekidnom 
životu molitve, i onda kad se podaj e požrtvovnom apostol¬ 
skom djelovanju. Žeđa za samozatajom, za posvemašnjim 
poniženjem, da se od svega otrgne; za ljubavi Božjom. Gla¬ 
duje za Euharistijom i za nebom. Milosti od Boga ulivene 
— mistične molitve u raznim stupnjevima. Cesto pasivna 
čišćenja duše.« 

Moglo bi se reći da je fra Ante čitav svoj redovnički 
život provodio u ovom stupnju. On je uvijek molio, uvi¬ 
jek bio u trajnom jedinstvu sa svojim Bogom, uvijek imao 
unutarnji pogled upravljen na Njega, s kojim se u svome 
srcu tajno sjedinjavao i kada bijaše u najaktivnijem radu. 
U žaru njegova velikoga srca, njegove ljubavi iščezavale su, 
topile se sve nesavršenosti kao vosak. Uvijek je nastojao 
da sebe posve zaboravi, da se preobrazi u svjetlost samoga 
Boga. Na zemlji je živio samo zato da ispuni volju Božju, 
cilj koji mu je Providnost namijenila, ali uvijek je njegova 
duša težila i čeznula za domom Gospodnjim, za nebeskim 
dverima; za puninom ljubavi. 

»Čezne i gine duša moja 
za dvorima Gospodnjim.« 

Zbog njegove žarke ljubavi prema svome Ocu i Bogu 
—- dobio je i mnoge mistične darove, milosti. On je u jednoj 
zgodi — pitajući za savjet Oca Stambuka — otkrio da iza 
sv. Pričesti osjeća vidljivu prisutnost Spasitelja, da Ga on 
posvuda prati, da je uvijek s njime: u crkvi, kod rada. A 
Otac Karlo Nola spominje da je fra Antu upitao zašto ima 
običaj da kasno pije kafu (kada je jednom prigodom bio 
u Splitu). On mu je odgovorio: »Znaš, poslije svete Pričesti 
za dulje vremena osjećam neko posebno djelovanje Euha¬ 
ristije pa radi toga ne pijem kafu.« 

A nama je preporučio da ovaj osjećaj prisutnosti Bož¬ 
je, iza sv. Pričesti, nastojimo što duže sačuvati u svome 
srcu. I zbilja: Kako je hrana neukusna, neosjetljiva na neki 
način, pa i ona najslađa, dok je Isus u duši prisutan. A On 


je sva slast, sva radost, sve blaženstvo i ne da da duša nađe 
radost i zadovoljstvo svoje u bilo čemu izvan Njega. A i 
tijelu kao da zadržava, zaustavlja njegove sokove. 

Svoju dušu doveo je do velike jednostavnosti, pa bija¬ 
še tim sposobnija da se sjedini sa svojim Bogom — jedi¬ 
nom ljubavlju. A tu jednostavnost osobito je preporučivao 
onima koji su iskreno 
težili za ovim jedinst¬ 
vom. Uvijek je njegova 
misao bila upravljena 
Bogu: od jutra rana do 
noći kasne, a srce je 
neprestano otkucavalo 
ljubav. Svojom prisut- 
nošću vječna je Ljubav 
prožela njegovu dušu; 
on i nije morao misliti 
na nju, on bijaše njome 
obuhvaćen. 

Bog moj i sve moje! 

Na jednom pismu, 
koje mi je pisao — na 
papiru bilo je utisnuto 
njegovo ime. On ga je 
precrtao a povrh njega 
ispisao izraz: Bog moj 
i sve moje. Odmah sam 
pomislila: On je'sav ne¬ 
stao u Bogu! (ne živi 
više on već Krist u 
njemu.) .. ..■ 

Obuhvatila ga je punina ljubavi. On se predao Ljubavi, 
koja je jedina mogla ispuniti njegovo srce. 


Pozvao nas je na rešetke, samo nas nekoliko sestara, 
u prije spomenutim danima —; duhovnih vježbi. Zborio 
nam je o ljubavi. Riječi su mu bile tople i duboke kao da 

dopiru iz vječnosti. Dobrota Očeva strujila je iz njegova 
srca i Duh Njegov obuhvatio nas. Svakoj sestri nešto je 
rekao; meni da se potpuno predam Duhu Božjemu, da me 
On vodi kuda hoće. 

I kada smo izišle, ja sam sklopila ruke — okrenuvši 
se sestrama: 

Kad takva dobrota i ljubav struji iz njega, kakav je tek 
Bog! I dugo, dugo ostale smo u blaženom zanesenju — od 
ljubavi koja je preko njegove duše — istjecala iz Srca Bož¬ 
jega. 


Šaptao mije dugo poruku neba: 

»Neka Te vodi Duh Ljubavi!« 

Kao da su bile posljednja oporuka srca njegova — 
meni. 

Govorio je tako jer se on predao, bez pridržaja, tome 
Duhu. To je duboka, najveća radost duše da se može pre¬ 
dati Biću koje je tako neizmjerno i vječno, koje je sama 
ljubav. A naša duša, u svojim dubinama, osjeća, ćuti po¬ 
trebu toga predanja nekome sigurnome, koji će bdjeti nad 
njezinom sudbinom; koji je neće nikada ostaviti. To je 
slatko zamiranje srca pri predanju drugome Srcu, koje je 
puno ljubavi. A srce naše žeđa te ljubavi; žeđa ne djelo¬ 
mičnu već potpunu, cjelovitu ljubav. A Duh Ljubavi sam 
je Bog — punina ljubavi, koja zasićuje i gasi beskrajnu 
žeđ duše. 

Tome Duhu Ljubavi, koji je ujedno i treća Božanska 
Osoba, koja posvećuje, upravlja i vodi duše, koja je veza 
ljubavi Oca i Sina — kako se slatko predati! 

Ezekijel je gledao u duhu životinje koje je Duh tjerao. 
I nisu se osvrtale; išle su naprijed. 

Samo me vodi, čisti, neizmjerni Duše — k vrhuncima 
svoje ljubavi! 


Sinteza svih njegovih govora, razgovora, pouka je u- 
pravo ovo: veća, savršenija ljubav; izgubiti, predati sebe 
— bez pridržaja — biću koje je sama LJUBAV. 


Tko Te je naučio, Oče, ovome putu istine, mudrosti, 
Ljubavi? 

I njegov život mogao bi se ilustrirati divnom slikom 
koju donosi slavni Tauler. Neki glasoviti teolog molio je 
neprestano kroz osam godina Gospodina da nađe nekoga 
koji bi ga naučio putu istine. 

I jednoga dana začu glas s neba: »Pođi u crkvu i tu 
ćeš ga naći.« Ode i nađe na crkvenim stepenicama siroma¬ 
šna prosjaka, zaodjevena izderanim dronjcima i svega u 
ranama. Teolog, ganuvši se na milosrđe, pozdravi ga: 

— Bog ti dao dobar dan, dobri čovječe! 

— Ja, reče prosjak veselim licem, nikada nisam imao 
zla dana. 

— Dakle — prihvati teolog — Bog ti dao dobru sreću! 

— Ja nisam nikad kušao nesreća. 

— No kako nisi imao zlih dana ni kušao nesreća kad 
si i sada pun jada i nevolja? 

— Reći ću ti — odgovori prosjak: — Ja sam se pot¬ 
puno izručio Božjoj volji, s kojom se ja tako slažem, da što 
Bog hoće to hoću i ja. Stoga, kad mi glad, žeđa, studen, 
toplina, bolest smetaju, ja ne činim drugo već hvalim Boga. 
Je li vedro ili oblačno, ja uvijek hvalim Boga. I dogodilo 
mi se što mu drago, sretna ili nesretna, ugodna ili mrska, 
sve s velikim veseljem primam iz ruku Božjih kao stvar 
koja ne može biti nego dobra, jer proizlazi od jednog Uz¬ 
roka koji ne može činiti nego najbolje stvari. 

— Ali — prihvati teolog — a kad bi te Bog htio po¬ 
slati u pakao, što bi učinio? 

— Odmah bi se unutra bacio. Ali pazi: Ja imam dvije 
mišice, jedna je poniznost, s kojom se uvijek držim sjedi¬ 
njen s Njegovim presvetim čovječanstvom; druga je ljubav, 
koja me združuje s Njegovim božanstvom. A kad bi se do¬ 
godilo te bi me On u pakao osudio, ja bih se onda ovim 
dvjema mišicama tako jako uza nj pritisnuo, da bi On bio 
prisiljen sa mnom doći, a s tom družbom tko ne bi i u 
pakao. 

— A tko si ti? — izusti teolog. 

— Ja sam kralj. 

— A gdje ti je kraljevina? 






— U duši mojoj, jer znam tako dobro vladati čuv¬ 
stvima svojim, unutarnjim i vanjskim, da su sve sile, nag¬ 
nuća i želje duše moje -meni cjelovito podložne. 

— Reci mi, kako si naučio toliku savršenost? 

—- Prikupljanjem misli, promatranjem i sjedinjenjem 
s Bogom. Ja nisam, nikad mogao naći mira u nijednoj stvari 
koja je manja od Boga dokle nisam Njega našao, i od tada 
uživam neprestani mir. 

— A gdje si Boga našao? 

— Gdje sam ostavio želje za svim drugim stvarima. 


LJUBAV NA KRIŽU 

On je znao da su duše odgovorne ako ne dostignu stu¬ 
panj ljubavi koji im je Providnost namijenila. Zato je na¬ 
glašavao suradnju s milošću, zatajivanje sebe, da se u sve¬ 
mu može slijediti glas Ljubavi. 

I upravo se sreća duše sastoji u tome da može uvijek 
slušati i slijediti taj glas. Jer je svjesna da izvršuje volju 
Božju, da ostvaruje plan Božji. Bog — vječno, neizmjerno 
biće uzimlje čovjeka za svoga suradnika, da po njemu iz¬ 
vede svoj nacrt, svoje planove. Divno je i veličanstveno 
što može Bog — Duh Njegov — izvesti sa dušom koja mu 
se posve preda. On je -— jer nema u njoj više otpora — 
može izvesti na najviše vrhunce — mistične vrhunce svoje 
ljubavi. I zato je Otac posve ozbiljno naglašavao potrebu 
ovoga predanja. I jednom je, kad smo sve bile na okupu, 
rekao: »Osigurajte atmosferu — sabranosti i šutnje, jer 
među vama ima duša koje je Bog pozvao na mistične vr¬ 
hunce, da se s njima sjedini u ljubavi.« Ali on je znao da se 
do tih vrhunaca dolazi mučnim uspinjanjem, putem križa 
i samozataje; putem umiranja. Temelj svemu mora biti 
duboka, istinska poniznost; čisti, nepatvoreni duh — pun 
Božje jednostavnosti. 

Zato je i znao reći da je potrebno jedino biti ponizan 
da se može biti svet. 

A biti ponizan znači primati sve kušnje, križeve, su- 
protivštine, nevolje odano, radosno iz ruke Očeve. Primati 
sve udarce, koji su prividno udarci i bole, duboko više bole 
što su nevidljiviji, što se ne priznaju, što se nitko na njih 
sa samilošću ne osvrće. Ali oni su zapravo — gledani svjet¬ 
lom milosti — samo poljupci Božjega Bića, izvori Njegovih 
milosti i darova; talionica gdje se čisti zlato od svake rđe 
i primjesa stranih. I kada se zlato očisti — upravo putem 
ove poniznosti koja sve muke prima iz Ruke koja nježno 
i blago upravlja sudbinom čovjeka — onda ono sja; svetost 
Božja odrazuje se na njemu, tj. na duši. 

Zato su bile potrebne sve muke, bolesti, nevolje koji¬ 
ma je dobri Otac čistio, krasio i preobražavao putem svoje 
milosti dušu velikoga Oca. On je dobro znao da će Mu 
svoju ljubav posvjedočiti svojom dubokom pokornošću, o- 

danošću, poniznošću, koja je spremna da sve primi i pri¬ 
grli Njemu za ljubav. I primao je svaki križ, i po križu 
svjedočio za svoju ljubav. 

Čitav život pratile su ga teške i duge bolesti; zapravo 
i nisu se od njega odvajale. Ali on svoj rad za slavu Božju 
i spasenje duša nije smanjivao. Svoje sile, energije iscrp¬ 
ljivao je do maksimuma. On je dobro znao tko je Bog i da 
Mu nikada nećemo dovoljno dati što On zaslužuje. On se 
nije štedio, čuvao sile. Bio je svjestan da će ih najbolje 
sačuvati ako ih za Njega utroši; ako se za Njega iscrpi. Ta 
On je jedini Izvor snage, Izvor milosti koja okrepljuje. 

S križem ja moram poći u život, a ne bez njega — 
znao je. S križem primljenim iz ljubavi. 

Ali bližio se i suton njegova života. Sunce je nečujno 
odmicalo svome zapadu. Otac je češće puta bio prevezen 
u bolnicu. God. 1958. obolio je od tromboze u desnoj nozi; 
još više srce mu bijaše u opasnosti, a također i pluća. Lije¬ 
čen je na Rebru. Nikada se — u svojoj bolesti — nije tužio. 
Znao je — to je volja Božja. A zar da radosno ne prigrli 
sve što mu On šalje? No ipak je ponizno — piše jedna oso¬ 
ba — pristupao da traži pomoć. Jedva se držao na nogama. 
»Sklerozirane vene prijetile su čestom trombozom, a de¬ 
formirana kralježnica od teške spondiloze skoro je gnije- 
čila pluća. Uvijek novi recidivi pneumonije . . .« 

— Srce je kao na niti i to se ne da promijeniti. Kada 
mu je netko smioniji rekao — predbacio: »Pa ne mogu 
vam liječnici promijeniti srce, a ni krsni list« odgovorio je 
blago: »Da, imate pravo, ali život je dar Božji, pa dok se 
može, dužnost mi se je liječiti.« »Tu je dužnost ozbiljno 
shvaćao kao i svoje redovničke obaveze, ali sam nije htio 
davati sugestija za svoje poboljšanje. Kada se iscrpljen 
vraćao sa pregleda na Rebru molio je sestru bolničarku: 
»Recite Vi o. Gvardijanu što je rekao doktor — i što moram 
činiti.« Prepuštao se poslušnosti, pa kada je štogod slučaj¬ 
no izostalo da se primijeni, nije htio podsjećati u svoju 
korist i polakšanje. 

Svaki je pohod na zagreb. kliniku na Rebru — i radi 
kontrolnog pregleda — bio dan posebnog apostolata. Taj 
bi dan upravo mobilizirao svu snagu i umnažao strpljivost 

da sasluša nove odredbe o liječenju, a umnažao je i očinsku 
ljubaznost da svim putevima posije dobrotu i svakom pruži 
smiješak sa razumijevanjem. 

. . . Liječnici su se borili za kompenzaciju njegova te¬ 
ško bolesna srca, a on za ravnotežu njihove kršćanske ori¬ 
jentacije i spas njihovih duša. 

Znao bi im odlučno koji put reći: »Vi liječnici ne smi¬ 
jete to ... to i to ... To se protivi Božjem zakonu. Njemu 
ćete odgovarati.« 

»Nastavljao je odlučno, ali ne gubivši očinskog tona 
i blagog smiješka. Oni bi zatečeni koji čas netremice slu¬ 
šali, da onda provali burna diskusija . . . »E, čekajte, če¬ 
kajte, a što vi mislite o tome . . . i o tome . . .? Što Crkva 
kaže na ovo i ovo? 

Padala su pitanja i otvarali se problemi, da se onda 
najedanput nastave u četiri oka iza zatvorenih vrata sobe 
pojedinoga od njih.« 

»Pater ... a more ... a jug ... a sunce . . .? 

— »Ići ću, ići ako bude Božja volja . . . ako mi bude 
bolje.« 

Ipak, stanje bolesnikovo se vidno pogoršavalo, tako da 
je 15. VIII — na sam blagdan Uznesenja Marijina — mo¬ 
rao primiti kisik, a i Sakramente umirućih, koje mu je 
podijelio župnik na Rebru. Njemu je tada sa sigurnošću 
rekao: »Neću ja umrijeti.« I otac Antić povratio se u svoj 
samostan, u kojem je proživio još sedam godina — ne¬ 
umorno radeći. Kao da je htio još golem posao obaviti. I 
upravo su sada — kada je svijeća njegova zemaljskoga ži¬ 
vota dogorijevala — mnogi i mnogi neprestano k njemu 
dolazili. On ih je tješio, učio, krijepio. Do zadnjih svojih 
časova držao je pero u rukama pišući i upravljajući pisma 
svojoj duhovnoj djeci širom čitave zemlje, a i izvan njezi¬ 
nih granica. I kada bijaše sav satrven od umora, on je i 
onda primao posjetioce u svoju sobicu, tiho se smiješeći. 
Svijest da drugima pomaže, koristi još ga je više snažila. 

I posljednji svoj dah kao da je htio iskoristiti za dobro 
bližnjih — njihovih duša. 

U srpnju 1963. opet je teže obolio. Srce mu je oslabilo, 
išijas ga mučio, ali on je uvijek bio smiren i potpuno pre¬ 
dan u ruke Božje. Ponovno su ga — na sam blagdan naše 
sv. Majke Klare (12. VIII) 1964. uputili na Vrhovac kod čč. 
sestara, da se oporavi. Poslije dva mjeseca povratio se, ali 
na kraju svojih snaga. Otac Vuka, sadašnji gvardijan, mi¬ 
slio je da će mu izdahnuti, a on se odmah uputi kapelici: 
»Idem ja pozdraviti Isusa«. On bijaše prva njegova misao, 
njegova želja. U to vrijeme dobio je dozvolu od samog sv. 
Oca — Pavla VI da može služiti svetu Misu »in cubiculo«. 
Na temelju primljenog reskripta odslužio je u svojoj sobici 
prvu i zadnju sv. Misu i to 29. I 1965. A svetu Pričest bra¬ 
ća su mu redovito donosila, natječući se tko će mu podije¬ 
liti Tijelo Kristovo. 

Otac Vuka izvješćuje: »Iako više nije mogao sam s 
kreveta, ipak je dnevno ispovijedao i tješio sve koji su mu 
pristupali. Kad sam mu govorio — jer su mene nagovarala 
braća da ne dozvoljavam više pristup strankama u njegovu 
sobicu — da manje prima i da se odmara, kazao mi je: 
»Sinko, ja nikoga ne zovem, a žao mi je da im ne pomog¬ 
nem kad su u potrebi. Budi miran, Bog će pomoći.« 

Početkom veljače ove, 1965, godine fra Ante je vidno 
oslabio. Upala za upalom; sve teža komplikacija pluća i 
srca. 

U subotu, 13. veljače, okružen svojom redovničkom 
braćom, o. Ante je zamolio našega i svoga mp. O. Provin¬ 
cijala (fra Jerku Lovrića) da mu podijeli sakramentalno 
odrješenje. »Sto nas je sve začudilo i čemu smo se ujedno 
divili — javno je učinio svetu ispovijed.« Prisutni su od 
ganuća jecali, potreseni tolikom poniznošću. A nakon sv. 
Ispovijedi zamolio je blagoslov od svojih Starješina, kao i 
od svojih bivših klerika — bogoslova, svojih milih gojena- 
ca, a sada svećenika. 

Kratko vrijeme prije toga posjetio ga je Otac Bona- 
ventura (Duda). Jedva je govorio. »Htjedoh — piše on — 
da se brzo udaljim, ali me on zadrža — jedva izustivši: 
»Čujem da idete u Sv. zemlju. Molim Vas, sjetite se mene 
na sv. mjestima. Osobito, osobito kad dođete do stupa biče- 
vanja, poljubite ga i za mene i recite: »Hvala Ti, Isuse, i za 
fra Antu što si takve muke podnio. I onda, kad dođete do 



kamena sv. Groba, poljubite ga i za mene i recite: »Isuse, 
daj fra Anti da sveto umre. A osobito — tu je sav ražaren 
bio — kad dođete u Dvoranu Posljednje večere recite: 
»Isuse, Isuse, hvala Ti što si fra Anti dao milost da bude 
Tvoj svećenik.« I nastavlja spomenuti Otac: »Sve je to iz¬ 
govarao mladenački, bez najmanjeg umora, zanosno.« 

Don Žarko Brzić posjetio ga je u predvečerje njegove 
smrti. Piše: 

»Možda sam bio jedan od posljednjih koji su primili 
njegov blagoslov. Bilo je to 3. ožujka u 18,15. Dragi bole¬ 
snik bio je još uvijek pri svijesti, ali se jasno vidjelo da su 
mu satovi zemaljskog života odbrojeni. Tiho sam se pribli¬ 
žio krevetu, klekao, poljubio mu ruku i zamolio ga od srca, 
kao što se nešto može moliti u trenutku kada se po zadnji 
put opraštamo s bićem kojega volimo. 

»O. Ante, preporučam vam svoje potrebe. Molite se 
za svećenika X. Y. On je tada otvorio svoje oči, blago me 
pogledao, podigao izmučenu ruku na blagoslov i tiho šap- 
tao: »Hoću . . . hoću . . .« Radilo se o poznatom svećeniku, 
koji je od toga dana iznenada doživio svoj duhovni pre¬ 
okret. »Oslobodio se teških iskušenja i njegov je život od¬ 
jednom krenuo drugim tokom. Isti sam za sebe tvrdi: »U 
mom duhovnom životu nastala je nenadano velika pro¬ 
mjena. Ne mogu sam sebe prepoznati. Ne znam kako pro¬ 
tumačiti. Duša mi kliče od veselja i zahvalnosti.« 

Otac Ante je sigurno prikazao svoje zadnje smrtne 
trzaje i patnje za obraćenje ove duše, kao i za duše mnogih. 

Iako sam znala da sve patnje podnosi s ljubavlju ipak 
nešto me je nukalo da mu upravim riječi koje mi je Duh 
zborio: »Neka Vas Gospodin svojom mukom ojača da uz- 
mognete do kraja popiti s Njime čašu koju Vam je pri¬ 
pravio . . . Žrtvovan bi, jer sam htjede! Ta s Njime mora¬ 
mo biti — Zaklano janje. — »Ako položi za grijeh dušu 
svoju, nastavlja Izaija, vidjet će potomstvo dugovječno . . .« 
On će mu dati »mnoge za dio.« 

Sigurno ih je primio sa zahvalnošću, kao što je primio 
posljednju veliku utjehu kroz riječi svoga »tajnika« — par 
sati prije svoje smrti. On je zamijenio kod njegova kreveta 
O. Silvestra, župnika. Fra Ante se više nije mogao micati. 

Tada mu je skromni vratar šanuo: »Vjerujte mi oče Ante, 
da ni majka svoje dijete neće tako lijepo dočekati kao 
dragi Bog Vas«. Nakon tih riječi — nastavlja g. Poljak — 
»on mora da je bio očito ganut i utješen, jer sam opazio 
kako je teškom mukom pokretao koljenima i nogama ispod 
pokrivača, kao da mi je htio nešto reći ili zahvaliti, a nije 
mogao na drugi način.« 

4. ožujka (1965) u 12,30 h. »zovnuo me — piše o. Vuka 
— naš o. vikar da je o. Anti slabo. Odmah se sakupila 
redovnička obitelj. Molio sam molitve umirućih, začas pre¬ 
kinuo molitve — zovnuo: »Oče Magistre... podijelit ću 
Vam ispovjedno odrješenje«. Razumio me je, kažu da me 
je i pogledao, i odmah je usnuo u Gospodinu. Bilo je 12,40 
sati. Toga je jutra primio zadnju Poputbinu. 

Neposredni uzrok smrti bio je — insufficientia cordis. 

Fra Antina je duša u pratnji bijelih, čistih duhova o- 
stavila ovu zemlju i zaronila u zagrljaj Presvetoga Troj¬ 
stva, u vječnu, neizmjernu Ljubav. 


Očevo je tijelo ležalo na cvjetnom odru, na sredini 
kapele, pred kipom Bezgrešne. Braća su molila oficij, i 
zvuci psalama nestajali su u visinama: 

«... Jer mi nećeš ostaviti duše 
u carstvu smrti, 
niti ćeš dati da svetac Tvoj 
vidi trulost. 

Pokazat ćeš mi putove života, 
napunit ćeš me radošću pred Tobom — 
milinama desnice Tvoje 
do vijeka.« 

POSLJEDNJE POČIVALIŠTE 

Kroz dugu aleju koja je vodila do Mirogoja — »grada 
mrtvih« hrlilo je mnoštvo svijeta. Pred mrtvačnicom bili 
su sakupljeni mnogi svećenici, redovnici, prelati, biskupi. 
Nešto su očekivali. Najednom svi ugledaše kako šest mla¬ 
dih bogoslova (tri dominikanca i tri trećoreca) iznose lijes, 
postaviše ga na kolica i uz njega ostadoše kao počasna 
straža. Poslije divnog govora isusovca P. Kozelja franje¬ 
vački bogoslovi s Kaptola otpjevaše antifonu »O presveta 
dušo, prema kompoziciji P. P. Baptista da Falconera: 

»O presveta dušo, 

kod tvojeg prijelaza doletješe ti u susret 
nebeski građani, 

a korovi anđela primiše te s klicanjem, 
dok te Presveto Trojstvo pozivalo: 
ostani s nama u vijeke!« 

Zatim se povorka uputila prema veličanstvenom ulazu 
grada mrtvih na kojemu je velikim slovima bilo ispisano: 

KRALJU VJEKOVA KOJEMU SVE ŽIVI. 

Pred lijesom su stupala tri biskupa: Preuzv. gosp. 
msgr. Franjo Kuharić, pomoćni zagrebački biskup, preuzv. 
gosp. dr. Frano Franić, naš, splitsko-makarski i preuzv. 
gosp. dr. Smiljan Cekada, skopljanski biskup. A iza lijesa 
vjernici ne samo Zagreba nego i iz svih dijelova naše do¬ 
movine. Svi su jecali za dobrim Ocem. Njegova djeca došla 
su da ga otprate na zadnje počivalište. Iako su svi znali da 
je njegova duša pohitila u naručaj Presvetoga Trojstva, 
ipak su svi ćutjeli tajnu bol, duboku bol za bićem kojega 
više nema među njima. 

Mnogi je prolaznik zastao začuđen gledajući nebrojenu 
povorku časnih sestara, klerika, vjernika — pet do šest ti¬ 
suća. Nikada Zagreb nije doživio ovakav svečani sprovod 
na kojemu su se razlijegale pjesme zahvalnice. 

Dok su tijelo dobroga Oca — položeno u tri čvrsta san¬ 
duka — spuštali u naručaj majčice zemlje, začuo se kantik 
»VELIČA DUŠA MOJA GOSPODINA« — zahvalna pje¬ 
sma Marijine duše. Divni korali razlijegali su se arkadama, 

i velikani povijesti i umjetnosti koji su mirno snivali kao 
da su se probudili na čudesan, uzvišen zvuk. Pjevali su 
Marijinu pjesmu nad njegovim otvorenim grobom, pjesmu 
koju je Otac toliko volio . . . Sunce je razasipalo svoje naj¬ 
ljepše, posljednje boje; sunce na zalazu. A pjesma je ne¬ 
stajala u visinama . . . Poslije govora Oca Markoča svi su 
prisutni spontano zapjevali: TEBE BOGA HVALIMO. To 
nije bio sprovod, to bijaše veličanstvena manifestacija vje¬ 
re, ufanja, ljubavi. Pjesma zahvale Bogu što je dušu ovoga 
poniznoga redovnika zaogrnuo odjećom svetosti i što ju je 
primio u Svoj zagrljaj. 

Pun mira, utjehe i vrhunaravne radosti vraćao se taj 
veliki skup mnoštva svojim kućama, kao sa neke svečano¬ 
sti. A zapravo i bijaše svečanost, slavni triumf milosti, svje¬ 
dočanstvo što može učiniti Ljubav od duše koja joj se pre¬ 
da. Taj sprovod bijaše izražaj radosti, kao što bijaše o spro¬ 
vodu Fabiole — kako piše sv. Jeronim: 

»Sakupio se čitav rimski puk. Na daleko su odlijegali 
psalmi, a radosni aleluja ispunjao je hramove i potresao 
njihove zlatne krovove«. A i sv. Augustin o sprovodu svoje 
majke sv. Monike spominje da taj sprovod nije dolikovalo 
sprovesti u plaču i suzama. »Ali kad smo mislili na nje¬ 
zino milo vladanje, nismo mogli biti a da ne zaplačemo.« 

Puk se razilazio svojim kućama. Tijelo Očevo počivalo 
je u blizini grobova svetih ljudi: Ivana Merza, Vendelina 
Vošnjaka, Marice Stanković — Slugu Božjih, koji su u du¬ 
hovnoj obnovi Zagreba igrali glavnu ulogu. A naš otac — 
po riječima njegova prijatelja o. Damjana Damjanovića, 
provincijala — »u nadnaravnoj fizionomiji Zagreba, što je 
izgrađuje milost — bio je — posljednji značajni potez Duha 
Svetoga«. On je u tom gradu proveo preko 20 godina, du¬ 
hovno ga prosvijetlio, njemu poklonio sve svoje energije; 
svu svoju ljubav. »Sto je nekoć bio naš sunarodnjak Sluga 
Božji o. Leopold Mandić, kapucin, za Padovu — izvješćuje 
Vatikanska radiostanica — to je za naš Zagreb kroz po¬ 
sljednjih 20 godina bio o. Antić. A poznato je da je stig¬ 
matizirani kapucin P. Pio da Petrelcina znao reći došlja¬ 
cima iz Hrvatske »Sto dolazite ovamo (U San Giovanni Ro¬ 
tondo kod Foggie) kad imate kod kuće u Zagrebu o. Antu 
Antića?«. 


Za svoga života on bijaše skroman, povučen, ponizan. 
A sada su stizale izjave sa svih strana u samostan: što je 
Otac bio dušama; što je sve za njih učinio. I tek sada su se 
stali pripovijedati mnogi čudesni događaji, upoznavati mi¬ 
losti dobivene na njegov zagovor. 

Jedan doktor zubar pričao mi je istiniti događaj: 

Gospođu N. koja bijaše prijateljica njegove obitelji 
vidio je često žalosnu. Pitao ju je za uzrok. Povjerila mu je 
tajnu. Kćerka joj je — mlado djevojče — bolovala od šizo¬ 
frenije. Nakon kratkog vremena ugleda je svu radosnu i 
ponovno zapita za uzrok. Ona mu je odgovorila što se do¬ 
godilo : 

Nakon što je sve pokušala po bolnicama da joj kćerka 
ozdravi, ali uzalud, obratila se na oca Antića za kojega je 
čula da živi kao svetac. On joj je naložio da donese od dje¬ 
vojčice haljinu. Onda je nad njom dugo molio, škropio je 
blagoslovljenom vodom, tako nekoliko dana za redom i 
onda rekao da je obuče kćeri. Cim je košulja došla na nju, 
odmah se sva preporodila. Bolesti je nestalo i nije se više 
povratila. 

Za ovaj slučaj postoji svjedočanstvo. 

Pred svima nama sinuo je njegov lik zaogrnut sve- 
tošću. 

A on se za čitava života smatrao grešnikom, zaziva¬ 
jući neprestano milosrđe Božje. Ta poniznost učinila ga je 
svetim pred očima Božjim. Pred samu smrt, kada ga je 
zapitao jedan od učenika —o. Ante Anić: »Što Vam je naj¬ 
teže u Vašem životu, oče Magistre?« — odgovorio je: »Što 
sam malo ljubio Boga i svoje gojence.« 

On je znao što je neizmjerni Bog i kakvu Mu ljubav 
dugujemo. Iako Ga je ljubio svim srcem i dušom — sve 
mu se to činilo neznatno; kao kapljica vode prema neiz¬ 
mjernom oceanu. Zato se on i bojao sebe. Htio se zaodje¬ 
nuti u Krista, Sina Njegova da Ga ljubi Njegovim Srcem. 
Htio se preobraziti u Krista, nestati u Njemu: »Više ne 
živim ja nego Krist u meni«, da tako — zaodjeven Kristo¬ 
vom milošću, Kristovim patnjama i zaslugama — može 
mirno stupiti pred Oca. Zato je toliko, kroz čitav život, 
naglašavao Kristocentrizam. 



A Otac nas gleda u Svome ljubljenome Sinu, koji Mu 
je jedini omilio. I »one — kako kaže Apostol naroda — 
koje Bog unaprijed pozna, one i preodredi da budu jednaki 
slici Sina Njegova «. 

On je ostvario ovu sličnost s Kristom, zato je mogao 
stupiti pred Oca, pun mira i sigurnosti; 

Mogao je sada počinuti na Njegovu Srcu: »OCE, U 
RUKE TVOJE PREDAJEM DUH SVOJ«. 

SJECANJA NA FRA ANTU 


Nakon njegove smrti oživjela su sjećanja i uspomene 
na fra Antu. Kao da je nastalo međusobno natjecanje tko 
će šanuti o njemu ljepše riječi. Iz njih mnogo doznajemo. 

O. Karlo Kajić: (kod kojega se fra Ante ispovijedao 
dok je boravio u samoborskom jranj. samostanu od god. 
1960) piše: 

»Svaki dan se ispovijedao . . „ Činio je to redovito po¬ 
slije večernje molitve. Na mene je silno djelovalo njegovo 
kajanje. Posve bi se promijenio u licu, potresen izgovarao 
bi riječi pokajanja. Davao je dojam duše koja duboko po¬ 
tresena stoji pred Božjim veličanstvom i s velikom bolju 
gleda svoju nevrijednost moleći milosrđe. Kad sam se ne¬ 
koliko puta kasno povratio iz Zagreba, on je strpljivo čekao 
i nije pošao na počinak bez ispovijedi. . . 

Poput novaka obavljao je mjesečnu rekolekciju, križni 
put, meditaciju. Katkada je sav razdragan došao među kle¬ 
rike i mašući rukama pohvalio ih da su lijepo molili časo- 
slov. Jednom kad je sv. Otac pozvao na pokoru i molitvu 
za Koncil, pozvao je mene i jednog patra da probdijemo 
neko vrijeme noći u molitvi. 

... U nagovorima klericima, za koje sam ga katkada 
zamolio, a on rado prihvatio, bio je neobično konkretan i 
praktičan. Katkada je u toku razgovora zaredao od jednog 
do drugog klerika i kratko, odsječeno, uprvši prstom u sva¬ 
kog pojedinog kratko opisao stanje njegove duše. »Ti si 
ohol zbog lipog tila!« — »Ti si kukavica i bojiš se prigovo¬ 
ra!« — »Ti se bojiš pokore a triba Ti!« — »Ti si umišljen 
da puno znaš, a ništa — ništa ne znaš pravo što ti je za 
spas duše!« — »Ti nisi sredio maštu!« — »Ti previše jideš!« 
— ».. . . Nauči dišiplinu šutnje!« 

Kad je sve završio, zaključio je: 

»Razmislite što sam vam rekao i kako ste primili, 
kako ste se osićali — pa ćete vidit kolika je i kakva u vama 
kripost i poniznost!« 

Ovome ne treba komentara. Nije ovo govorio da ih 
povrijedi nego — osvijetlivši im dušu vrhunaravnim svjet¬ 
lom — pokaže u kakvom se stanju ona nalazi, pa da svatko 
ponukan »vrhunaravnim glasom« nastoji oko kreposti i 
svoje izgradnje. 

Isti Pater spominje: »U našem je klerikatu (na Kap¬ 
tolu) već postojala tradicija da je o. Ante via facti bio 
skoro kao naš drugi, odsutni magister. Ne pretjerujem kad 
kažem da su mnogi klerici naše provincije upravo ludovali 
za njim. Uvijek sam bio veseo kad su klerici polazili k 
njemu na razgovor. Molio sam ih . . . da traže zaista samo 
duhovni napredak.« 

Svaki fra Antin dolazak u samoborski samostan sma¬ 
tran je darom i blagoslovom Božjim. Otac Kajić promatrao 
ga je za vrijeme ručka: »Rukom je pokušavao sakriti lice, 
a drugom se šakom ispod razine stola udarao u prsa. Nešto 
je molio. Poslije ručka malo se zadržao u razgovoru s kleri¬ 
cima te brzo pobjegao sestrama klarisama.« 

O. fra Krsto dr Kržanić — piše: 

»Kako je fra Ante bio duhovno najsabranija osoba 
koju sam ja u životu susreo, on je sve što mu se u životu 
neugodna događalo ili u čemu mu se bez njegove krivnje 
prigovaralo, uvijek ustrpljivo, mirno, bez uzrujavanja pre¬ 
trpio. Na prigovore i uvrede ne bi nervozno, u afektu, ne¬ 
mirno odgovarao, već je šutio pognute glave kao da i nije 
povrijeđen. 

Jednom sam bio prisutan kad mu je neki starješina 
nešto prigovorio kao Magistru radi vladanja klerika. On 
nije ni okom trenuo, iako prigovor nije bio na mjestu. Pro¬ 
gutao ga je bez reagiranja. I blago se udaljio . . .« 

On sam na jednom mjestu je rekao: »Pravi duh Božji, 
kao što je veoma ponizan i dragovoljno se pokorava, tako 
je miroljubiv, ne uznemiruje se i svakoga cijeni.« 

Fra Ante je u ovakvim situacijama ostajao strpljiv 
i miran jer je posjedovao krepost poniznosti. Jer odakle 
reagiranja nego od naše oholosti koja ne podnosi prigovora, 
koja ne može trpjeti teškoću, poniženje, koja se u svakoj 
situaciji opravdava, koja — po riječima oca Antića — »ne 
da na se . ..« 

Bilo je to u danima kada sam završila studije. Sjedila 
sam s ocem Antićem u maloj sobici. Iznenada mi on reče: 

— Vi ste krivi što je Zora izišla iz samostana. 

Ostadoh jedan čas kao skamenjena. Ja? Upravo ja 
koja sam tako željela da ona ostvari svoj ideal Kristove 
zaručnice. Ona je po savjetu svoga duhovnoga vođe ušla 

u samostan Pohođenja Marijina, iako je u dnu srca željela 
da bude klarisa. I tu misao nikada nije ostavljala, ali je 
poslušala svoga oca i pošla. Ja sam je pratila. Prije nego 
uđosmo u tramvaj, koji nas je imao odvesti do samostana, 
navratismo se u Marijinu crkvu u Gornjem gradu. Dok 
smo klečale pred žrtvenikom, uđoše dvije časne sestre u 
smeđoj odjeći. Nisam znala da su to sestre klarise (vanjske 
poslužnice). Bilo je vrijeme da krenemo, ali Zora otkad 
njih ugleda kao da se sva promijeni. Gledala je za njima 
dok su nestajale za vratima sakristije i kao da se trgala pred 
oltarom. Nekoliko puta je zovnuh: »Već je vrijeme«, ali 
ona kao da ne primjećuje moju brigu i ne čuje mojega 
glasa. Napokon iziđe, ali pomalo klonula. Uhvatismo kov¬ 
čege u ruke i požurismo. U kasnijim posjetima reče mi da 
je onaj čas mislila otići sa sestrama klarisama, jer ju je 
nukao na to unutarnji neki glas i jer je mislila da joj ih 
upravo Bog šalje. Ja nisam za to znala. I neprestano mi, 
u svakom posjetu, govoraše da ćuti da joj nije mjesto u 
ovome samostanu Pohođenja, da neprestano misli na kla¬ 
rise; da nema u duši mira. I ja videći je u tim bolnim 
trzajima rekoh joj da nije sve izgubljeno, da može slobod¬ 
no ostaviti ovaj samostan a poći gdje osjeća da je Bog 
zove. I nadodah da su mi sestre klarise rekle da će je 
primiti. I ona na tu njihovu izjavu sva oživi. Uskoro smo 
bile opet skupa — spremne za odlazak u hram Gospodnji. 

U ovome međuvremenu bijah kod Patra. 

I ja da sam kriva da je moja najbolja prijateljica osta¬ 
vila svoje zvanje. I kao u čudu pitajući se, odgovorih mu: 

— Nisam. 

— Jesi. 

— Ma, oče, nisam. Ona je željela poći u klarise. I sada 
ide . . . 

A on će mi onda, još uvijek motreći me svojim proni¬ 
cavim i dubokim pogledom: 

— Znam da niste krivi. Ali kušao sam Vas kakva Vam 
je poniznost. Još je u Vama duh ovoga svijeta, duh oholosti 
koji ne da na se.« 

— Oprostite. . . Mene bijaše uhvatio strah da sam 
kriva za njenu sudbinu ... I opet je postao blag i dobar. 

Ovaj mi je ispit iz poniznosti u danima kada još nisam 
toliko nastojala oko ove kreposti bio od najveće koristi u 
mome sadašnjem — redovničkom životu. Onda sam pogri¬ 
ješila, ali kroz ovih deset godina — u svim situacijama kada 
sam se barem u mislima htjela opravdati, zazvonile bi mi 
u dubinama, jasne i kristalne Patrove riječi: To je duh oho¬ 
losti koji ne da na se, koji se u meni hoće — pa barem 
u laganim talasima — pokrenuti, pobuniti. I odmah bih ga 
znala potisnuti: 

Ne, nećeš ... ne dam ti da se opravdaš. Kriv si i šuti! 

TI, duše oholosti, 

»koji ne daš na se . . .« 


O. Bonaventura Duda izjavljuje: 

»Ja sa svoje strane dodajem da je svom marljivošću 
nastojao da što bolje i svestranije upozna duh, mentalitet, 
zasade franjevačkog teološkog naziranja, evanđeoske aske¬ 
ze i uzmogne tim proučenim putem voditi druge . . . Stoga 
je ponovno čitao djela, osobito sv. Bonaventure i Bernar- 
dina. Nastojao se informirati o najboljim studijama o sv. 
Franji i franjevačkom duhu, pa je dugo tražio dok nije 
našao neku dobru dušu koja će to prevesti, kako bi mogao 
svojim pokornicima i duhovnim učenicima dati što bolje, 
bogatije i raznovrsnije štivo. 

»Kod redovnika je osobito naglašavao njegovanje što 
savršenijeg zajedničkog života, napose molitve, poslušno¬ 
sti, siromaštva, zabavljenosti nadnaravnim — u funkciji 
izgradnje zajednice. Bio je čvrsto osvjedočen da će samo 
zdrava, jedra zajednica biti škola novih savršenih redov¬ 
nika i apostola. Želio je da među nama bude što sprem- 
nijih propovjednika, pisaca, vođa duh. vježba, misionara, 
karitativnih radnika . . . Samostan je zamišljao kao košnicu 
marljivih pčela radilica koje ni oko čega drugoga ne na¬ 
stoje nego kako će što više proslaviti Boga, posvetiti sebe, 
pomoći bližnjemu . . .'« 

Potkraj života je skupljao materijal da priredi »mali 
sanktoral« — u kojem bi bila opisana sveta braća našeg 
Reda. 


Sv. Karla Secijskog kao da je izabrao za vođu na putu 
sjedinjenja. 

Jedna anonimna osoba piše: »Od svake sestre u službi 
traži da se znanjem, stručnošću i zrelošću svoga bića na¬ 
metne svojoj sredini, a to samo u svrhu apostolata. 

Kada mu se jedna redovnica potužila da civilno odijelo 
i frizura kod sestara u državnoj službi izaziva mnoge kri¬ 
tike i osuđivan ja, odgovorio je očinski: »Neka vas to kćerce 
ne smeta. Ni mnoge duhovne osobe ne razumiju te pro¬ 
bleme. Sve mora biti u granicama razboritosti i prilika 
pojedine. Npr. sestra N. mora u onoj sredini gdje radi sa¬ 
čuvati dostojanstvo kulturne osobe, ako neće da je prezru 
kao primitivku. Zato se mora urediti dolično — i to radi 
apostolata, da mogne bolje utjecati na okolinu. Naredio 
sam joj da to čini iz poslušnosti prema duh. Ocu kojoj ga 
ja zastupam. Poslušnošću može sve posvetiti i sačuvati se 
od zabluda.« 

Bio je obdaren darovima Duha Svetoga. Njegov savjet 
tražili su mnogi. Kako je pri tome znao izabrati ono što je 
najbolje! Dolazili su k njemu da rješava i raspre. Kako se 
tu pokazao velikodušan. Jednom su neki roditelji došli k 
njemu da presudi što će učiniti sa svojim sinom. U VII raz. 
dobio je popravni iz jednog predmeta, a spremalo se matu¬ 
ralno putovanje. Jedan od roditelja htio je da sin ide na 
to putovanje, a drugi ne — za kaznu što nije prošao. 

Odlučno se protivio naš otac da dijete bude kažnjeno 
time da mu se oduzme ova radost, zaključujući da je već 
ono time kažnjeno što je dobilo popravni. A sprečiti ga da 
pođe na putovanje značilo bi poniziti ga pred drugovima 
i možda zauvijek od sebe otuđiti. 

Poštivao je dostojanstvo čovjekove ličnosti. Milost tre¬ 
ba da gradi na naravi! 

Zamolila sam oca fra Jerka dr. Šetku, kojemu fra 
Ante bijaše magister, da napiše bar jednu karticu uspo¬ 
mena na njega. 

Evo što iznosi: 

»Pokojnika sam prvi put osobno upoznao ljeti 1927 g., 
odmah poslije svršenoga novicijata. Onda sam bio s njime 
nekoliko sedmica u Makarskoj. Nakon svršenih gimnazij- 



skih nauka bio mi je o. Antić magister u bogosloviji. Za¬ 
tim, poslije, dok je on bio u Zagrebu, bio sam s njim u 
Zagrebu 1957—1960. Neko je vrijeme i on predavao na 
vjerskoj školi, kojoj sam bio direktor. Kod njega sam se 
onda redovno ispovijedao, a on se kod mene ispovijedao 
svaki dan ... I kad nismo bili zajedno, često smo se puta 
viđali, osobito preko praznika, redovno smo se dopisivali, 
međusobno čestitali i si. 

Otkako sam za nj čuo, otkako sam ga upoznao pa do 
njegove svete smrti, o njemu je u Provinciji uvijek bilo 
stalno mišljenje da je svetac. Svi smo ga mi takvim sma¬ 
trali, takvim su ga vjernici smatrali. 

Da netko bude svet, dosta je da je u jednoj kreposti 
heroj. Mislim da je o. Antić bio ponizan u herojskom ste- 
penu. A poniznost je temelj i pratilica svake kreposti. Isus 
je samo za nju rekao: Učite se od mene, jer sam krotka 
i ponizna srca . . . O. Antić nikad nije o sebi govorio, sebe 
isticao, sebe tražio . . . Smatrao se zadnjim, iako je imao 
mnoga lijepa svojstva uma i srca. Ako bi tko nešto protiv¬ 
no od njega mislio, njega napao, on bi šutio. Uvrede je 
herojski podnosio. 

On je od djetinjstva, od mladosti »odabrao bolji dio«. 
Radio je, živio samo za Boga, za duše, za nebo, vječnost. 
Tako svaki dan, cijeli dan. Zemaljske su ga stvari zanimale 
samo ako su s nebeskim povezane. Čitao je samo duhovne 
knjige, govorio samo o duhovnim stvarima. Profane razgo¬ 
vore uvijek bi naveo na duhovne. Zanima se za Crkvu, 
Red . . . Veselio se napretku, radu, spasenju duša ... U 
tome je bio neumoran. Kad si god k njemu došao, on ne¬ 
umorno potiče, svjetuje, opominje, nagovara . . . Često bih 
došao k njemu na sv. ispovijed uvečer nakon što je cijeli 
dan ispovijedao, vodio duhovne razgovore...; on ni tada 
ne bi brzo završio, nego bi svjetovao, preporučivao kao da 
sam ja prvi toga dana k njemu došao. 

Heroj je bio i u bratskoj ljubavi. Nikoga ocrnjivao, ni o- 
kome zlo govorio. Starješine bi uvijek branio, nikada nije 
kritizirao. Ako je pogreška očita, nije pogrešku odobravao, 
nego bi rekao: Tko zna, kako su mislili, sigurno su mislili 
dobro, nemojmo suditi, mi se čuvajmo grijeha . . . 

Bez sumnje je heroj bio u vršenju sva tri redovnička 
zavjeta: siromaštvo se kod njega u sobi vidjelo očito na 
prvi mah; za se nikad ništa nije tražio. Poslušao je uvijek 
u svemu, prema starješinama imao najveće poštovanje. Či¬ 
stoća upravo anđeoska . . . Čuvao ju je pažnjom na sjetila, 
savršeno. 

Pobožnost? Sve slobodno vrijeme uložio je samo u mo¬ 
litvu, razmatranje, adoriranje, duhovno čitanje. I tako sva¬ 
ki dan, cijeli dan i — noću! Uvijek je uronjen bio u Bogu. 
Posebno je častio presv. Euharistiju i Bezgrešnu. To je ne¬ 
umorno i drugima preporučivao. 

Svi, koji su ga poznavali, uvjereni su da je čitao u 
srca, vidio stvari na daleko. Jedna mi je čč. Sestra rekla 
kako joj je o. Antić jednom pisao: Sestro, što je to s Vama, 
što se to događa u Vašoj kući? — Uvjerena je da je to 
o. Antić mogao doznati samo po revelaciji. . . Takvih slu¬ 
čajeva ima mnogo. Bez sumnje ste za mnoge i Vi čuli. 

Sigurno nisam rekao sve što sam mogao, što bi se o 
Pokojniku dalo reći. I ovo što je rečeno, neka je dosta. 
Neka je to dovoljno ne samo da o o. Antiću razgovaramo 
i pišemo nego — što je glavno — da ga što bolje nasljedu¬ 
jemo!« 


Uspomena na njega živjet će kroz naraštaje. 

NJEGOVI POSEBNI SAVJETI I OPOMENE 
ZA DUHOVNI ŽIVOT 

1) Sva se predaj Božanskoj Ljubavi Očevoj s Isusom 
na križu preko nebeske Majke ispod križa. Isus na križu 
neka bude predmet sve Tvoje ljubavi. 

. . . Biti sva Njegova, a samo ON tvoj. 

— Uz nijedan stvor ili predmet ili osobu ne biti pri¬ 
vezana već samo uz Isusa na križu. Ničije prijatelj¬ 
stvo, naklonost, ljubav ili privrženost ne tražiti niti 
podržavati nego biti sama s Isusom . .. 

— Nikad se ne plaši muka, boli, križa, jer to šalje 
dobri Bog i hoće da u tebi po njima utisne sliku 
svoga propetog Sina. Čuvaj u tim časovima vjer¬ 
nost ljubavi., jedinstvo volje s Isusom na križu. 

— Križ je tvoja knjiga svetosti. 

— Tvoje mjesto je na križu. Raspeti zaručnik i raspe¬ 
ta zaručnica! 

— Gladujte za trpljenjem. Molite Isusa da s njime tr¬ 
pite, da se smijete sjediniti s njegovim trpljenjem 
i prikazati Ocu Njegovu trpnju, njegovu osamlje- 
nost, njegovu žeđu za našom ljubavlju. 

— Nikada ne gubite mir. Pa ni onda kada se sve uroti 
protiv vas, ako sve propadne. 

Kad dođu časovi kušnje i tame gledajte očima vje¬ 
re, Božjim očima, srcem i osjećajima presvetog 
Srca Isusova. 

— Znaj trpjeti! Ne daj se smesti porugama. Poniženja 
i ukori te bruse. 

. . . Nikome ne pokazuj da te boli. . . Krist je šutio! 

— U školi križa moramo naučiti ljubiti bližnjega. 

— Budite svojim Sestrama drugi Krist koji polaže 
svoj život za svoje prijatelje. I to bez obzira — 
svima, i prema onima koji su prema vama hladni. 

— Vršite savjesno i najsitnije svoje dužnosti. Gajite 
veliku želju da savršeno izvršite svaku tačku Pra¬ 
vila, discipline i redovničkih običaja. 

— Budite sretni ako vas vodi Kalvarijom . . . 


— Nikad se nemoj tužiti na boli, već sve mirno nosi 
šuteći: neka nitko ne zna za tvoje križeve i patnje. 

— Razmatranje je razgovor duše s Bogom. Njega naj¬ 
više cijeni i nikad ga ne zapuštaj . . . 

— Nemoj ništa raditi niti poduzimati bez Marije. Njoj 
se potpuno izruči. . . (po Grignionovoj posveti) 
ništa ne imati niti posjedovati, niti čeznuti za drugim nego 
za Isusom na križu. 



ISKRE LJUBAVI 

1 . 

»BOG TE LJUBI!« — »Kćerce, Bog Te ljubi.« — Što 
je ta riječ iz njegovih usta značila za dušu koju je mučila 
sjeta i potištenost, koja se osjećala osamljenom i napušte¬ 
nom — neshvaćenom. 

»Bog Te ljubi. . .« padale su te riječi kao melem na 
izranjenu dušu koja nije nalazila nigdje oslonca ni utjehe 
svome bolu. A te riječi otvarale su duši nove vidike, ispu¬ 
njavale je nadom. Da, ima, postoji netko koji je ljubi, 
neizmjerno ljubi. I duša je vjerovala toj Ljubavi, koja ju 
je zvala da joj povjeruje, da joj se preda. 

»I ovo je život vječni — da upoznadu Tebe, jedinoga 
Boga . . .« Da upoznadu Tvoju ljubav prema bijednome čo¬ 
vjeku. 

2 . 

I on je ljubio svaku dušu nadnaravnom ljubavlju — 
radi Boga koji Mu ju je dao. Znao bi reći. »Primam te iz 
ruke Božje za svoje duhovno dijete.« I on je svaku dušu 
uzgajao u perivoju ljubavi kao što vrtlar uzgaja dragi cvi¬ 
jet i posvećuje mu svu brigu. On je dobro znao da će za 
svaku dušu polagati račun na sudu Njegovu, i zato ju je 
čuvao »kao zjenicu oka svoga«. Za dušu nisu mu bile pre¬ 
teške nikakve žrtve. On je spreman bio za nju položiti 
i svoj život. Odricao se zbog nje, patio je zbog nje. I pre¬ 
uzimao je na sebe njezine terete, njezine grijehe i slaboće. 

»Dijete moje, ti sve meni predaj. Ja ću se brinuti. Ja 
ću ići pred Gospodinom kao Jaganjac, koji će zadovoljavati 
za Tvoje grijehe.« 

On je za dušu osjećao punu svijest odgovornosti. Znao 
je da je njemu povjerena, i koliko je god bio blag i pun 
dobrote, isto tako bijaše pun odlučnosti, odrešitosti ako je 
trebalo da spriječi kakvo zlo. »Ne dam ti, ne dam, dijete 
moje.« Bljesak u njegovim očima bio je jači od njegovih 
riječi. I kada bi vidio da je sve uzaludno, sva nagovaranja 
i ponukovanja — znao bi sa bolom u duši izgovoriti. 

»Idi, dijete, ali znaj, ako to učiniš, moj te blagoslov 
neće pratiti.« 


A ostati bez njegova blagoslova značilo je istrgnuti se 
iz Očevih ruku. Ne, ne . . . I duša mu se opet vraćala pla¬ 
čući. 

I u posljednjim časovima svoga života kao da se bolno 
rastajao sa svojom duhovnom djecom koju je toliko ljubio. 
Želio je kao i On uvijek ostati sa svojima. Na zemlji će — 
—- po Njemu u bijeloj hostiji — njegov duh ostati s njiho¬ 
vim duhom — u jednom Duhu, a na nebu će nastaviti 
svoju misiju. 

Dijete moje, bit ću ti otac na nebu kao i na zemlji.« 

Zaboravljao je svoju bol. Htio je da utješi dušu. I kako 
su je te njegove riječi, pri zadnjem izdisaju, duboko usre¬ 
ćivale. 

3. 

ŽIVIO JE S BOGOM I U BOGU. Zato je duboki mir 
vladao dušom njegovom. Nisu ga mogle uznemiriti tuđe 
pogreške. On je sve primao iz ruke Njegove, on je svima 
praštao. Nisu ga vanjska zbivanja mogla izbaciti iz smire¬ 
nja, pomutiti ravnotežu njegova duha. Za nj je postojao 
samo On i sve je gledao u svjetlu Njegovu, u svjetlu vje¬ 
čnosti. Znao je samo za jednu riječ. FIAT. Dobro ili zlo, 
sreća ili nesreća sve je dolazilo iz ruke Očeve, po Njegovoj 
volji i pripuštenju. A on je sve pokorno i ponizno primao, 
kao čedo poljubac majke. Zato ga je Gospodin, obilno oba¬ 
sipao milostima, i za nj kao i za Davida mogao reći. »Našao 
sam čovjeka po srcu svome.« — Dušu, koja u nevolji neće 
odvratiti lice od svoga Stvoritelja i Oca. 

I on je znao da je potrebno samo jedno. Živjeti z a 
Njega — za Njegovu ljubav. »Pred znakom 
vječnosti sve su stvari malene.« I on je sve promatrao i 
rasuđivao u svjetlu vječnostir»Samo je jedno potrebno .. .« 
»Što koristi čovjeku da čitav svijet dobije a dušu svoju 
izgubi.« Zato je tražio od svojih učenika potpuno usmjere¬ 
nje Bogu, jedinome cilju našega putovanja i života. 

»Za se si nas stvorio o Bože, 
i nemirno je srce naše dok ne otpočine u Tebi.« 

Hodao je pognuta stasa, i svojim izgledom odavao je 
da je duboko uronjen u Boga. Vanjski, objektivni svijet 
kao da za njega nije postojao, a ipak je znao sve što se u 

njemu zbiva. Kao da to nije gledao vanjskim, osjetnim po¬ 
gledom nego pogledom svoga duha u Duhu Njegovu. Uvi¬ 
jek je imao vrhunaravni stav prema svemu i svaki kon¬ 
kretni događaj znao bi protumačiti i sagledati vrhunarav¬ 
nim svjetlom. Bio je uzdignut nad ljudsku prosječnost i 
ograničenost. Široki vidici vječnosti prostirahu se pred 
njegovim duhom. I u tom je duhu sve motrio. A ipak bijaše 
tako bliz ljudima — čovjeku. Znao je sve njegove materi¬ 
jalne, vremenite potrebe. Vodio je računa o njegovom sva¬ 
kidašnjem životu, o bolesti i zdravlju. Morao je znati sve 
što ga tišti, sve što mu nedostaje. Ima li kruha, novaca? 
Je li gladan, obučen? I tražio je dobročinitelje da pomog¬ 
nu, da se smiluju. Kada sam mu rekla, očitovala svoju na¬ 
mjeru o samostanu, šanu mi da će me prije poslati lije¬ 
čniku na pregled, jer . . . »Nećete imati radosti u duhovnim 
vježbama ako je organizam bolestan.« 

Čovjeka je takav njegov stav morao do suza ganuti. Ima 
netko koji ga razumije, shvaća, koji vodi brigu o njemu, 
koji ga ljubi. Ima netko. I duša je mogla jasno spoznati. 
To se Božja ljubav očituje po njemu; Bog me preko njega 
ljubi. 

I duša je mogla odahnuti u smirenju, kada je njezin 
teret netko drugi na sebe preuzimao. 

Duša je imala osjećaj da je Bog ljubi, da nije izgub¬ 
ljena. I predavala se toj ljubavi da je vodi. A on je sve 
vodio jednome cilju, jedinome središtu; Srcu Isusovu, u 
kojemu se očitovala neizmjerna ljubav Božja prema čo¬ 
vjeku. 

Oživio nam je, rasplamtio vjeru u Božju ljubav. 

»I mi smo povjerovali toj Ljubavi.« 


Svih nas je grlio u Srcu Kristovu, ljubio Božjom lju¬ 
bavlju. Svaka je duša mogla osjetiti kao da svu ljubav pre¬ 
daje samo njoj. »Ja ću se za Tebe moliti, ja ću se za Tebe 
žrtvovati .« Kao da je to izrekao samo jednoj, a tolike su 
mogle čuti ove iste riječi. 

No njegova ljubav nije bivala manja kada se razda- 
vala mnogima. Obratno: rasla je sve više i više —- do neiz- 
mjernosti. Zašto? Jer je on svoj duh i srce, svoju žrtvu 


I sjedinjavao sa žrtvom Kristovom koja je neizmjerna, jer 
je On kao Bog neizmjeran. I kao što je žrtva Kristova bila 
prikazana za sve ljude i za svakoga čovjeka posebno, tako 
je i njegova žrtva, koju je sjedinjivao s Kristovom žrtvom. 
I zato je punim pravom mogao reći i potvrditi da svaku 
dušu ljubi kao da je ona sama na svijetu. 

»Bog me ljubi kao da ima samo mene«. 

(Winifreed) 

Baš zato što je toliko ljubio, bio je — potpun čovjek. 
Tako je znao uskladiti u svojoj osobi naravno i vrhunarav¬ 
no. Ništa nije odbacivao, osim grijeha. Znao je da je On 
tvorac svega, svijeta koji nas okružuje i svijeta viših real¬ 
nosti. On je imao otvoren pogled prema Očevom svijetu. 
Znao je sve naravno upotrebiti u svrhe nadnaravnog, i sve 
naravno produhoviti. » Nemojte zatvarati oči pred cvjetovi¬ 
ma. Motrite ih i divite se Onome koji ih je stvorio; slavite 
Ga u svemu.« 

Bio je široka duha i srca. 

Kao što je duboko cijenio poniznost, tako nije zaba¬ 
civao učenost, obrazovanost. Cijenio je intelekt. Sve je spo¬ 
sobnosti i darove Bog dao; sve ih moramo upotrebiti na 
slavu Njegovu. Znao je tako jednostavnim i milim izra¬ 
zima pristupiti običnoj starici, a tako uzvišenim, učenim i 
prosvijetljenim visoko obrazovanoj osobi. Cijenio je kultu¬ 
ru — nadasve kulturu duha. Što je netko prosvjetljeniji 
tim će bolje spoznati vječnu Mudrost koja svime upravlja. 
Bog je biće neizmjernog savršenstva i ljepote. I tko Ga više 
spoznaje i uspinje se Njemu po milosti, primit će više Nje¬ 
gova svjetla i mudrosti. Uvijek moramo ići prema Njemu. 
Nikada Ga nećemo dostići, obuhvatiti — dok nas On sam 
Svojom ljubavlju ne ogrli i obuhvati. A obuhvatit će prije 
onoga koji Mu služi u iskrenoj poniznosti i pokornosti. 
Njemu će se Njegova svjetlost i mudrost otkriti. U ovome 
leži tajna fra Antine svetosti. Znao je ljubiti Boga poniz¬ 
nim srcem. Zato mu je On svoje Srce i otvorio. »Hvalim 
Te Oče, neba i zemlje, što si ovo otkrio malenima i po¬ 
niznima.« 

Svojim poniznim srcem fra Ante je primio Božju lju¬ 
bav, da je nama preda. Bio je po toj ljubavi trajno s Njime 
sjedinjen, i onda je tu ljubav ižarivao iz sebe kao oganj. 

Oganj koji će zapalili sve duše i sva srca! 

Čitavim svojim bićem on je svjedočio da je BOG — 
LJUBAV. 

VI 

U NOVOJ SVJETLOSTI 
Epilog 





Osvijetlivši još jednom fra Antin život vidimo jasno 
da to bijaše život trajnog svladavanja, mrtvenja, odricanja, 

život križa, trpljenja, patnje; 

život ljubavi. 

Po ovoj ljubavi on se sjedinjivao sa svojim Bogom, ko¬ 
jega je kao žarki oganj — kojim bijaše trajno ispunjen 
i obuhvaćen — predavao drugima, nastojeći da njime za¬ 
pali sva srca. 

U tome bogatome životu jasno se izdvajaju tri etape, 
tri puta: 

1. Put čišćenja, 

2. Put prosvijetljenja, 

3. Put sjedinjenja. 

Na putu čišćenja odlučno se bori protiv mana svoje zle 
naravi, svoga temperamenta. Bijaše impulzivan, vrele krvi, 
brz da se razgnjevi. A kako je postao blag, dobar i krotak 
zahvaljujući ustrajnom svladavanju sama sebe. Nije davao 
vlasti svojim zlim nagnućima i strastima; bio je njihov go¬ 
spodar. Čuvao je brižno svoja vanjska i nutarnja osjetila; 
postojano je mrtvio sama sebe: svoje tijelo, svoje srce; 
svoj duh. Bio je odlučan i dosljedan. I borio se kao pravi 
vojnik Kristov. I ne uzalud, jer mu je vjera predočavala 
vječni život i vijenac slave koju mu pripravlja Gospodin. 

Na putu prosvijetljenja duša mu jasnije spoznaje da je 
jedini Bog dostojan sve naše ljubavi, da Ga ima ljubiti 
svim bićem. Otkriva Njegove savršenosti i ljepotu, spo¬ 
znaje da joj sve dobro, svi darovi i milosti dolaze jedino 
od Njega, a da ona posjeduje, po sebi, samo bijedu i grijeh. 
I uslijed ove spoznaje 

— duša se više ne pouzdaj e u samu sebe, 

— ponizuje se, 

— oslobođena je oholosti i taštine, 

— sve više potiskuje svoj »ja«, 

— prima sa zahvalnošću sve Božje darove i milosti i 
Njemu jedinome daje svu hvalu i čast. 

U ovome stanju duša se ustrajnije bori protiv svojih 
zlih nagnuća koja joj priječe duhovnu slobodu, po ovoj 
borbi u njoj se raspaljuje žeđ za kreposnim životom ■— 
unutarnjim životom. Molitva je žarča, postojanija. Ona joj 
pomaže oko šutnje, a ova oko sabranosti, koja opet rađa 
mir i pokoj u Bogu. Duša više ne osjeća potrebu za stvore¬ 
njima, odcjepljuje se od njih i duh joj biva slobodniji i 
radosniji u Bogu. Traži da samo za Njega živi; Njemu jedi¬ 
nome ugodi. 

Sveto je ufanje krijepi da će zadobiti vječno blaženstvo, 
svoju jedinu Ljubav. Za kojom jedinom čezne — kao jelen 
za izvorima voda. 

Na put sjedinjenja vodi Bog dušu preko mnogih isku¬ 
šenja, nutarnjih i vanjskih. Trga je od svih stvorova, sve 
»osjetno« ispunja joj gorčinom. Sve »zemaljsko« u čemu je 
duša do sada imala potporu — gubi oslonac, temelj. Duša 
jasno vidi da se jedino može osloniti na svoga Boga. 

Tamom duha čisti je sada Bog od njenih nesavršenosti, 
od naravnih osjećaja, raspoloženja, ugodnosti; nema više 
bljeska te svjetlosti koja ju je do sada privlačila, jer je 
Bog hoće ispuniti novom — čistijom. 

Duša je izgubljena kao u nekoj tami. Ali ipak u njoj 
ćuti Njegov jasni zov, ćuti Njegovu blizinu i prisutnost, 
Onoga koji je vodi »dolinom smrtne sjene« i u kojega ona 
ima pouzdanje. 


Križevi, muke, teškoće na svakom su koraku, ali ih 
ona brže svladava. One je jačaju, razvijaju u njoj unutar¬ 
nju, božansku snagu. Kušnje ju više ne obaraju, već kroz 
njih izlazi duša kao pobjednica. I one joj učvršćuju kre¬ 
posti. Duša žeđa za trpljenjem, mukama, jer zna jasno da 
po njima postaje sličnija svome Zaručniku, da Mu pomaže 
u djelu Otkupljenja, da po njima postaje miljenicom Nje¬ 
gova Srca. 

Potpuno se predaje Njegovoj sv. volji — bez izuzetka 
i pridržaja. Duša dolazi do neprestane molitve, kada u njoj 
Njegov Duh moli neprestanim »uzdisajima«. Ispunja je 
nutarnji mir u kojemu sluša Njegov glas. Obuhvaćena je 
velikom Prisutnošću, i jednostavnim pogledom svoje duše 
otpočiva u Ljubljenome. 

Duh Božji zavlada njome, svim njenim moćima i dje¬ 
lovanjem; On je ispunja svojim mirom, svojom snagom, 
svojom radošću. Pred njom se šire horizonti — ispunjeni 
samo ljubavlju. I ona u toj ljubavi hoće da obuhvati sva 
stvorenja; ljubi ih tom velikom, pročišćenom ljubavlju. Du¬ 
ša jasno vidi vrijednost svih Božjih darova, ne samo du¬ 
hovnih nego i materijalnih, koje pi’oduhovljuje. U svemu 
vidi samo Njegovo djelovanje, samo Njegovu prisutnost — 
samo NJEGA. 

»Duh Gospodnji ispunja svemir «, 

On —• koji sve obuhvaća. 

Duša je preobražena velikom svjetlošću; ispunjena 
beskrajnom ljubavlju, koju sada želi predati drugima, oči¬ 
tovati Božje darove; progovoriti o Njegovim savršenosti¬ 
ma. Više ne skriva svoj pogled pred Božjim stvorenjima, 
pred ljepotom. Raduje se svakome Božjemu daru i djelo¬ 
vanju milosti u sebi i u drugima, sretna — beskrajno sret¬ 
na što BOG JEST, što joj je On Otac, što je ljubi neizmjer¬ 
nom i potpunom ljubavlju, kao da je ona jedina na svijetu. 
Ona jasno zna da se ta Božja ljubav prema njoj ne uma¬ 
njuje ako je isto tako predaje i drugima, svakom stvorenju 
napose. Ne, ona se raduje da je u ovome Oceanu ljubavi 
skupa združena sa svojom braćom, koju ispunja ista ova 
Očeva ljubav — koja se svima predaje i svakome n a- 

p o s e. Koja je isto tako velika u posebnosti kao i u uni¬ 
verzalnosti. To je pozitivno kršćanstvo. To je Duh 
Gospodnji, koji sve ispunja. 

Evo, ovo bijaše fra Antin život. Život pun ljubavi, 
život u Bogu, život koji se s Bogom predao svima; život 
koji se zove ljubav. 

Ispunjen ovom velikom ljubavlju, koja je dirigi¬ 
rala njegovim životom, osjećanjem i djelovanjem; ovom 
ljubavlju po kojoj je ljubio svoga Boga svim srcem, svom 
snagom i svim svojim silama, a bližnjega svoga kao što je 
Krist nas ljubio, on je postao slobodan, širokogrudan — 
gospodar nad srcima i duhovima. On je sadio i gradio, ko¬ 
rio i tješio, rušio i podizao — sve u Božjoj slobodi i’lju¬ 
bavi, ovlašćen Njegovim duhom. Zato je imao pravo da 
analizira i korigira, da ispravlja h podiže ono što se može 
podići, ali obziran, pažljiv i oprezan kada se radilo da ne 
ugasi stjenja koji se gasio, i ne prelomi stučenu trsku. 

I onda kada je svojim koleričnim temperamentom i 
svojim zapovjedničkim tonom priječio da se ne učini zlo: 
»Ne, ne dam U, dijete ...!« i onda bijaše pun Duha Božje¬ 
ga, koji progoni zlo, a ostvaruje dobro. 

Bijaše utvrđen u kreposti, nadasve blagosti i ponizno¬ 
sti zato je mogao i imao pravo opominjati, učiti, koriti — 
pa makar upotrebljavao zapovjednički ton, pa makar poput 
svoga Učitelja spleo bič da istjera trgovce iz hrama. On 
je to mogao na ovome stepenu, kao i vječna Mudrost, i ovo 
ne bijaše mana već krepost revnosti za dom Gospodnji. 

A tko nije prošao faze ovoga duhovnoga razvitka do 
ove savršenosti, taj će svojim riječima — udaranjem učiniti 
više zla nego dobra, jer će njegove opomene, ukori biti 
izraz ne toliko Duha Božjega, koliko vlastite nestrpljivosti 
i oholosti. A Duh Božji može djelovati samo u poniznoj 
duši. 

RIJEČ bijaše ponizna i oni koji hoće biti Sluge Njezine 
moraju i sami primiti od Njegove poniznosti, ako neće da 
riječ iznakaze. 

RIJEČ bijaše puna ljubavi i oni koji-hoće da JOJ služe 
moraju sami prenositi na druge tu ljubav, a ne — u ime 
Ljubavi — udarati po svojoj braći. 


On koji je ISTINA, kojemu nisu sakrivene misli sr¬ 
daca dobro je rekao za ove: za pismoznance koji su tuma¬ 
čili Zakon, ali ga nisu vršili: 

». . . A zašto vidiš trun u oku brata svoga a grede u 
oku svome ne vidiš? Licemjere, izvadi najprije gredu iz 
oka svoga pa ćeš onda izvadit i trun iz oka brata svoga. •-< 

RIJEČ se prije svoga javnoga djelovanja povlačila u 
samoću i pustinju, gdje je čitave noći provodila u molitvi 
s Ocem i tom se molitvom, postom i neprestanim žrtvo¬ 
vanjem pripravljala da ljudima navijesti Radosnu vijest, 
objavi im vječnu MISAO. 

Samo oni koje vodi Duh Božji, duh poniznosti i lju¬ 
bavi » sinovi « su Božji — prijatelji Njegova Srca, kojima 
je upravio u predvečerje svoje gorke Muke riječi pune 
ljubavi: 

»Više Vas ne zovem slugama, 

jer sluga ne zna što radi njegov gospodar, 

nego sam vas nazvao prijateljima: 

jer sam Vam objavio sve što sam čuo 

od Oca svoga.« (Iv. 15, 15—16) 

— kojima je ostavio svoj testament: ». . . I nema veće lju¬ 
bavi od ove da tko položi život svoj za prijatelje svoje.« 

A fra Ante, čija duša bijaše ispunjena neograničenom 
ljubavlju prema Bogu, prikazao je — upravo zbog ove lju¬ 
bavi — svoj život — izdišući u smrtnim trzajima — za one 
koje je ljubio, a ljubio je s v e duše. 

Da možemo pomoći bližnjemu, njegovoj duši: prepo¬ 
roditi je, oplemeniti, spasiti moramo sami prije podni¬ 
jeti, pretrpjeti njegove slabosti i pogreške, uvrede koje 
nam dolaze od njega, krive sudove; moramo sami prije 
»umrijeti« svojoj oholosti i samoljublju. Tek tada nam 
On daje milost, kojom onda možemo ove pogreške oduzeti 
od bližnjega, otkupiti ih vlastitom krvlju; biti učitelji i no¬ 
sioci svjetla, kao što je fra Ante bio LUC SVIJETA. 

Bez toga svladavanja, bez te milosti, bez djelovanja 
Duha Božjega nema ploda, nema preobraženja u dušama 
Tek samo ostaje prazna riječ, koja — po riječima velikog 
Pavla »kao praporac zveči«. 

A ljubav je »strpljiva, ljubav je dobrostiva; ljubav ne 
zavidi, ne hvali se, ne uznosi se, ne teži za čašću, ne traži 
svoje, ne uznemiruje se, ne smišlja zla. Sve podnosi, sve 
vjeruje, svemu se nada, sve trpi.« 

Ovakvu je ljubav posjedovao naš Otac, vođa i učitelj. 

Da se može posjedovati ovakva ljubav i doći do sje¬ 
dinjenja s Bogom potreban je duboki temelj — poniz¬ 
nosti. 

Već smo na primjerima vidjeli kako je fra Ante bio 
duboko ponizan. 

Poniznost se ne sastoji toliko u tome da mi sami sebe 
smatramo nevoljnim i grešnim, koliko u tome da u srcu 
uistinu ostanemo ponizni kada nas snađu poruge, potvore; 
kada nas naš bližnji ogovara, kleveće, iznosi protiv nas 
krive sudove. 

A još više: kada dragovoljno primamo iz ruke Božje 
sve udarce, sve muke i patnje i na njih se ne tužimo, ne 
bunimo se protiv Providnosti, već u svim mukama ljubi¬ 
mo ruku Gospodnju; blagoslivljamo Ga skupa s Jobom: 

»Sit nomen Domini benedictum /« 

To znači biti u stanju neprestane žrtve, koja izaziva 
milosrđe Božje. Ne odbiti Božje udarce, već ih primiti. To 
je mučeništvo iznad svih mučeništva. I u tim časovima — 
kada nas Bog »udara« svim mogućim nevoljama gledati u 
Njemu Oca koji nas ljubi, koji nam šalje samo dobro, samo 
ono što je najbolje za naše spasenje i posvećenje. 

Ovo su časovi kada stvorenje daje najveću slavu i čast 
svome Bogu! 

»Sit nomen Domini benedictum!« 

Ovakvi časovi posvećuju — u nama svjetlost tvore. 

»Trpjeti i ljubiti — kada to znademo onda znademo 
sve« — izgovorila su usta našega Oca, koji ništa nije re¬ 
kao a da prije nije proživio. 

Ovakvim kušnjama i mukama vječni Umjetnik ga je 
klesao da od njega stvori svoje remek-djelo, kojega će sta¬ 
viti u hram svoje slave. 


Njegova, fra Antina, duhovnost koja se sastoji 
najviše u tome da smo prožeti božanskom ljubavlju, pot¬ 
puno pokorni i poslušni Njegovoj volji — bazira se, kako 
smo vidjeli na ove tri tačke: 

— na poniznosti, 

— na mrtvenju, odricanju, svladavanju, 

— na dragovoljnom nošenju križa — na ljubavi. 

Prožeta je još k tome specifičnim franjevačkim zna¬ 
čajkama: 

— Kristocentrizmom, 

— Marijanskom pobožnošću, 

— ljubavlju k presv. Euharistiji. 

A osvjetljuju je tri poglavite bogoslovske kreposti: 

— vjera, 

— ufanje, 

— ljubav. 

»Ali najveća je među njima — ljubav« (Kor. 1, 13). 

Ova ljubav dovela ga je do intimnosti s Bogom. Tu 
intimnost, jedinstvo s Bogom preporučivao je svojim mi¬ 
lima : 

». . . vazda želi, čezni i moli za vječnim jedinstvom s 
tvojim Gospodinom.« Što se duša više čisti, odcjepljuje od 
stvorova, od same sebe, tim više biva sposobnijom za pri¬ 
jateljstvo s Bogom. (Pod ovim »odcjepljenjem od stvorova« 
misli se na neurednu privezanost koja se ne mili Bogu.) 

Bog joj postaje sve bliži, sve jače ćuti Njegovu prisut¬ 
nost. On je sam privlači u samoću Srca gdje joj progovara 
u tišini, u intimnom saobraćaju s njom. 

Upravo nedostatak ove intimnosti, uslijed neočišćena 
srca, predočuje nam Boga kao strogoga i strašnoga Suca 
koji još uvijek grmi na Sinaju, pred kojim strepe Sile i 
Vlasti. 

Dok, naprotiv, duša koja živi samo za Njega, koja Ga 
ljubi svim srcem i dušom, posjeduje Ga kao svoga najbo¬ 
ljeg Prijatelja, Brata, Zaručnika, kojemu se ne boji prići, 
kojemu se ne boji otkriti sve dubine srca koje On najbolje 
vidi; koju On sam sili da Mu se približi, da Mu se povjeri; 
da otpočine na Srcu Njegovu. 

I uslijed ove, Njegove blizine, intimnosti s Njime duša 
postaje krotka i blaga — kao janje kojega Pastir vodi na 
rosne pašnjake; smiruje na Srcu Svome. 

Jer ljubav izjednačuje srca — one koji se ljube. Oči¬ 
šćena duša posjeduje božansku ljubav, koja je čini. sličnom 
Onome koga ljubi. Jer je ta ljubav njegova, Božja bit, koju 
On pronalazi u drugome biću, kojemu ju je predao i s ko¬ 
jim se sjedinjuje; jer je ta ljubav oduvijek ista: 

— veza Oca i Sina; 

— sam Duh Sveti. 

Zbog ove veze — Duha Svetoga — postoji između Bo¬ 
ga i duše intimnost ljubavi. Ovu ljubav posjedovala je fra 
Antina duša, koja je ljubila svoga Boga svim srcem. 


Kako je fra Ante došao do ovoga sjedinjenja, da ove 
intimnosti s Bogom, do ove punine ljubavi, koju je pre¬ 
davao braći svojoj? 

Gradio je svoju osobnu savršenost — svetost. Već u 
prirodi vidimo kako Stvoritelj svaku vrstu, svaku jedinku 
dovodi do svoga savršenstva — po svome vječnomu Planu. 
I tek tada svaka jedinka, koja je postigla puninu ovoga 
svoga savršenstva svjedoči o moći, savršenosti i ljepoti 
Onoga pod čijim se blagim dahom razvijala, usavršavala. 
I ako je svaka jedinka postigla svoju savršenost, onda je 
i njena vrsta. Da je zanemarila svoju, iznakazila bi i vrstu 
svoju. 

Da bude savršena građa jednoga urarskoga sata mora¬ 
ju svi mehanizmi biti u redu i vršiti svoju zadaću. Ako 
jedan stane pa gleda što drugi radi, sav je mehanizam u 
zastoju. Tako je i u redu milosti. Svaka duša mora postići 
svoju osobnu savršenost da odgovori planovima Božjim; da 
bude na slavu Onome koji ju je stvorio na Svoju sliku. 

I samo takva duša koja obnovi, izgradi sebe, svoju 
svetost, bit će kadra da obnovi i Crkvu Božju. 

Zato su se i veliki reformatori Redova u Crkvi — po¬ 
put Benedikta, Bruna, Bernarda, Franje, Ignacija — po¬ 
vlačili u samoću da samo čuju glas Božji, da s Njim opće 
i govore, kako bi kasnije znali govoriti s drugima. Povla¬ 
čili su se da uguše svoje zle strasti i nagnuća, da unište u 
sebi ne svijet već duh ovoga svijeta — duh oholosti, 


duh sebičnosti; da unište troglavu aždaju: požudu tijela, 
očiju i oholost života. Odvajali su se ne od svijeta — djece 
Božje, već od »svijeta« koji ometa i priječi slobodu sinova 
Božjih, da onda mogu preobraženi i preporođeni samim 
Duhom Svetim i u duhu obnavljati lice Zemlje. 

»I D I, popravi Crkvu moju koja se ruši« — upravlje¬ 
ne su te riječi od Onoga, koji ima svu vlast našemu Ocu u 
Mariji Anđeoskoj; upravljene su onome koji se iz ljubavi 
prema Bogu lišio svega zemaljskoga, da Mu može slobod¬ 
nim duhom služiti, onome koji je klicao u zanesenju: 

BOG MOJ — SVE MOJE! 

On izvan Boga nije ništa posjedovao! Jer su za njega 
u Bogu bila sadržana sva stvorenja, sva bića koja je ljubio. 

I onda je to SVE mogao dati SVIMA. Kao i naš 
Otac Ante, duhovni sin njegov. 

Lišiti se svega »zemaljskoga« ne znači ostaviti svijet 
— zemlju, već kako rekosmo: duh ovoga svijeta. 

Jer zapravo napuštamo zemlju samo onda kada napu¬ 
štamo odricanje i žrtvu za tu zemlju. A njoj pomažemo, 
obnavljamo je kada po toj žrtvi i odricanju živimo za nju. 
(Ljubav je najviše pripadala svijetu kada je ležala »mrtva« 
na križu i u Marijinu krilu.) Pa makar nas rastavljale od 
nje prividne rešetke i ograde i klauzura, koje su tek ograda 
za tijelo ali ne — za duh, koji je slobodniji kada je tijelo 
ograničenije. 

Kad je gubavca, kojega je jednom neki kralj sreo u 
šumi i začuo gdje pjeva, upitao za razlog tome radosnom 
pjevanju, on mu odgovori: 

»Kako ne bih pjevao kada vidim gdje se ograda moje¬ 
ga tijela ruši i duša će se moja brzo osloboditi iz svoje 
tamnice; ja ću slobodan poći Bogu svome.« 

Zato bez ovoga lišavanja svega »zemaljskoga«, bez 
odricanja, bez kršćanske askeze nema obnove ni u Crkvi 
Božjoj. I fra Ante je rekao: 

»Najprije obnovi sebe pa ćeš obnoviti i druge — 
Crkvu.« Jer bez ovoga vlastitoga svladavanja, poniznosti, 
ljubavi ne može biti ni Božjeg djelovanja. 

Zašto se sada, kao npr. u Beču, od isusovaca gradi 
Socijalna Akademija. Jer se želi uvesti kršćanske laike 
upravo u askezu, da ne naprave — mjesto koristi—- štete. 

Neki protestanti su željeli obnoviti druge a ne sebe; za¬ 
nemarivali su svoje spasenje — nastojeći se spasiti zaslu¬ 
gama braće. To nije duh Božji, duh svete Crkve. Luter je 
htio reformirati čitav svijet, samo nije mogao reformirati 
— SEBE. 

»CRKVU će spasiti u ovim vremenima — riječi su fra 
Antine — ne političari i učenjaci nego velikodušne duše 
koje su spremne da budu žrtve za Crkvu!... Molite Ga 
da smijete biti s Njime kao janje . .. mrtvo, zaklano . . . ja¬ 
nje u adoraciji. . .« Janje koje uzima grijehe svijeta.« 

Spasit će je žrtve ljubavi prema Bogu i bližnjemu. 
»Onaj tko bi od nas vjerovao da obnavlja Crkvu ukidajući 
trpljenja i nevolje, male ili velike, koje su Crkvi svojstve¬ 
ne, ne bi ispravno tumačio osnovi zakon duha Crkve.« 
(Pavao VI) 

Crkvu može obnoviti samo DUH SVETI Svojom mi- 
lošću, koja se dobiva putem molitve, žrtve, odricanja. On 
joj jedini može dati pravu slobodu — slobodu sinova Bo¬ 
žjih. Ne onu slobodu — kako bi mnogi htjeli — koja vodi 
»svjetovnim željama«, duhu »ovoga svijeta«, već slobodu 
punu svjetlosti i istine. I samo onaj koji bude daleko od 
duha »ovoga svijeta«: duha oholosti, sebičnosti, nemira, 
razdora . . . bit će kadar da stvara ovu slobodu, kako bi či¬ 
tavo mistično Tijelo Kristovo bilo uzidano u hram Božji 
u Duhu. 

Sv. Augustin je rekao: »Ljubi pa radi što hoćeš.« Jer 
onaj koji ljubi neće ništa učiniti protiv ljubavi, koja je sva 
čista — bez ljage; koja je sama Svjetlost. Jer neće ništa zla 
učiniti pred Onim Presvetim — 

»koji sjedi na Prijestolju, 

od čijega je lica pobjegla zemlja i nebo. 

I mjesto im se ne nađe.«- (Otkr. 20, 11—12) 

Preobražaj Crkve — jer Crkva to smo mi, svaka poje¬ 
dina duša, treba zaslužiti, propatiti; treba se iz »staroga 
čovjeka« sklona na zlo podignuti, obući u novoga »stvore¬ 
na po Bogu — u pravdi i svetosti istinitoj.« 

I ako svaka pojedina duša — u velikom oceanu brat¬ 
stva -— nastoji oko svoje savršenosti, svoga spasenja, ne 
zanemarujući i spasenje svoje braće — radit će na pre¬ 


obražaju lica zemlje. Upravo je često puta bila krivo tuma¬ 
čena maksima: »Spasi dušu svoju!«. Ne znači to samo 
svoju, već to znači: dok spašavamo dušu svoju, spašavamo 
i dušu svoga bližnjega, a dok zanemarujemo vlastito spa¬ 
senje, zanemarujemo i spasenje drugoga. 

Baš zato što smo svi Kristovo mistično Tijelo —• od¬ 
govorni smo jedni za druge. Kao što ranije rekoh: Svaki 
kotačić u jednom mehanizmu upliva na rad čitavog meha¬ 
nizma; ako on zataji, nastaje zastoj u čitavom mehanizmu. 
Ali ako on — i tako svaki pojedini — vrši u redu svoju 
zadaću, čitav je mehanizam u redu. 

Nitko nije i ne može biti — to sam zdrav razum kaže, 
to već shvaća i dijete u kolijevci — sam na svijetu, ali 
treba živjeti tako kao da je sam, kao da od njega, upra¬ 
vo od njega ovisi spasenje čitavoga svijeta. Tek onda će 
samo dobro živjeti, onda će svim silama nastojati da sa¬ 
vjesno i dobro izvrši svoju ulogu, koju mjesto njega nitko 
ne može izvršiti. — Zašto se stablo, koje ima donijeti plo¬ 
dove —■ za druge — tako brižno čuva od nepogoda, od šte¬ 
točina; ograđuje od zvijeri čak i bodljikavom žicom, da se 
— dok je još slabo i nedoraslo nepogodama — očuva, učvr¬ 
sti, ne uništi. Ali kada je uhvatilo duboko korijenje, kada 
je izraslo u visine i osnažilo se, učvrstilo protiv vihorima i 
olujama, onda se skidaju oko njega ograde, koje su bile tek 
privremeni čuvari. Stablo može sad nesmetano donositi 
svoje plodove. 

Tako je i s dušom. Potrebno je mrtvenje, odricanje, 
opiranje zlim strastima — klicama istočnoga grijeha koje 
nosimo u sebi. Ali kada su se pomoću toga odricanja učvr¬ 
stile u nama kreposti, kada ona, uz pomoć milosti, donosi 
plodove — osobito plodove ljubavi, tada je potrebna i ko¬ 
risna svima — donoseći plodove u duhu. 

I ne znajući i shvaćajući važnost kršćanskog mrtvenja, 
askeze, mnogi krivo shvaćaju i tumače i duhovne vježbe 
sv. Ignacija i »Nasljeduj Krista« Tome Kempenskog, sma¬ 
trajući da vode solipsizmu, odvojenosti od braće. Dok na¬ 
protiv: Oni samo traže i hoće da se duša — po vlastitom 
usavršavanju u duhu kršćanske askeze — osposobi za v e- 
1 i k u ljubav prema Bogu i svojoj braći. 

SADRŽAJ 


Jer kako može duša —• kojom struji krv Kristova — 
ne pripadati svojoj braći, kada ih On sadržaje u Sebi, u 
svome Srcu? Sto više duša pripada Bogu, što je uže sjedi¬ 
njena s Njime time više pripada i svojoj braći, jer se skupa 
s Njime predaje svima, jer je s njima — po Kristu —• sje¬ 
dinjena. 

Evo, ovakove su bile i misli oca Antića, koji je mogao 
pomoći čovjeku jer bijaše ispunjen Bogom. 

Ovako je on mislio i o Crkvi, o njenom preobražaju. 
Posljednjih dana njegova života mogle su se kod njega opa¬ 
ziti knjige o Crkvi od Charlesa Journet-a, od kojih je jedna 
»L’Eglise du Verbe Incarne«, vol. I—II utjecala na rad II 
Vatikanskog Sabora. 

On je otišao pred nama da se moli za nas: DA SVI BU¬ 
DU JEDNO. Ostavio je za sobom trag svjetlosti da ga sli¬ 
jedimo, ne samo trag: 

»Kao što zvijezda jutarnja u magli 

i kao što pun mjesec u dane svoje svijetli 

i kao sjajno sunce, 

tako je on zasjao u hramu Božjem.« 

Zasjao je jer bijaše ispunjen velikom Svjetlošću. Po¬ 
peo se do visoke savršenosti jer je ljubio Boga svim svojim 
srcem, jer duša njegova nije u ničemu mogla naći uživanje 
do u jedinome Bogu. Samo je On mogao Svojom ljubavlju 
ispuniti dubine njegova srca koje je u njemu rastvorio. 

Otišao je pred nama da se moli za Crkvu — zaručnicu 
Kristovu, rođenu na Kalvariji iz Njegova Srca, za Crkvu 
u kojoj će vladati pravda, istina, ljubav i mir. Crkvu koja 
će biti sva preobražena — bez ljage. 

Crkvu (sve ljude) zbog koje se utjelovila Vječna Riječ, 
ON — nad čijim su rođenjem u vremenu iz Marijina krila, 
pjevali Anđeli: 

Od iste autorice (s. Marije od Presv. Srca, klarise) 
objavljene su ove zbirke pjesama: 

1. »Stazama ljubavi«, Split — 1961. raspačano 

2. »Zvijezda nad Betlehemom«, Split — 1961. raspačano 

3. »Moj bijeli dan«, Split — 1962. može se naručiti 

4. »Nedopjevana pjesma«, Split — 1964. može se naručiti 

